
Kai mano sūnui Džekui buvo ketveri, o aš turėjau trumpam išvykti į 
Los Andželą, paklausiau, ar jis manęs pasiilgs. 

— Nelabai, - pasakė man Džekas. | 

— Nepasiilgsi? - nustebau. 

Džekas papurtė galvą ir tarė: 

— Jei myli, visada esi kartu. 

Manau, tai ir yra šios istorijos esmė. Ji sukasi apie įsitikinimą, kad 
nieko nėra gyvenime svarbiau, kaip mylėti ir būti mylimam. Taip 
bent jau rodo mano patirtis. 

Taigi su didele meile skiriu šią knygą tau, mano išmintingasis 
sūnau. Ir tavo mamai Sjuzei, kuri yra ir mano žmona, ir geriausia 
draugė. 

Galiausiai dėkoju Richardui DiLallo, nepaprastai daug padėju- 
siam svarbią akimirką, plėtojant galutinį istorijos variantą. 


J.P. 


PROLOGAS 


Džeinės Maiklas 


€* 


Maiklas dūmė kiek įkabindamas, bėgo pilnomis žmonių gatvė- 
mis į Niujorko ligoninę - ten merdėjo Džeinė - ir staiga jam iš- 
kilo vaizdas iš praeities, užplūdo tokie svaiginantys prisimini- 
mai, kad vos neišvertė iš kojų. Prisiminė, kaip jis sėdi su Džei- 
ne St. Regis viešbučio Astor Court restorane, dviese, pernelyg 
neįtikėtinomis aplinkybėmis, kad galėtum įsivaizduoti. 

Viską prisiminė kuo puikiausiai: Džeinės kavos ledų desertą 
su karštu karameliniu padažu, ką jie kalbėjo, - tarsi tai būtų vykę 
vakar. Beveik neįmanoma patikėti. Taip, tikrai neįmanoma. 

Tai neišaiškinama paslaptis, kaip ir visos kitos gyvenime, — 
persekiojo vis greičiau bėgantį Maiklą mintys. 

Kaip dabar jo mirštanti Džeinė, kai jie šitiek patyrė, kad būtų 
drauge. 


PIRMA DALIS 


Kadaise Niujorke 


t 


Pirmas 


Kiekviena tų sekmadienių popietės smulkmena tebėra gyva 
mano atmintyje, bet, užuot puolusi aiškinti apie save ir Maiklą, 
pradėsiu nuo pasaulyje skaniausio, kvapniausio ir turbūt pavo- 
jingiausio figūrai ledų deserto, patiekiamo Niujorko St. Regis 
viešbutyje. 

Jis visada toks: du kumščio dydžio kaušai kavos ledų, ant jų 
liejasi upė karšto karamelinio padažo, kuris nuo ledų ima stingti, 
darosi lipus ir klampus. Ant viršaus plakta grietinėlė, tikra. Net 
būdama aštuonerių galėjau atskirti tikrą plaktą grietinėlę nuo to 
dirbtinio ne pieno produkto, švirkščiamo iš skardinio indelio. 

Astor Court restorane prie mano staliuko priešais sėdi Maik- 
las, gražiausias vyras, kokį pažįstu ar kada pažinojau, pasiduo- 
du. Be to, maloniausias, geriausias ir gal išmintingiausias. 

Tą dieną jo skaisčiai žalios akys su neslepiamu susižavėjimu 
stebėjo mane, įsispitrinusią į ledus, kai padavėjas baltu švarku 
kankinamai lėtai juos dėjo priešais mane. 

Maiklui — skaidraus stiklo dubenėlis su meliono kamuoliu- 
kais ir citrinų šerbetas. Jo gebėjimas atsilaikyti prieš ledų de- 

serto skanumą buvo kažkas, ko mano vaikiškas protelis nega- 
lėjo aprėpti. 

— Be galo dėkingi, - pasakė Maiklas, pridėdamas prie savo 
pavydėtinų gebėjimų sąrašo nepaprastą mandagumą. 

Padavėjas į tai nereagavo - nė žodeliu. 

St. Regis viešbučio restoranas Astor Court išsvajotam deser- 
tui tinkamiausia vieta. Tą popietę jis buvo pilnas oriai atrodan- 
čių Žmonių, aptarinėjančių svarbius dalykus. Salės gilumoje du 
smuikininkai, verti groti simfoniniame orkestre, veltui stengė- 
si, tarsi čia būtų Linkolno centras. 

— Ką gi, - tarė Maiklas, - metas Džeinės ir Maiklo žaidimui. 

Nušvitusi suplojau rankomis. 

Žaisdavome taip: vienas iš mūsų rodo į staliuką, o kitas turi 
papasakoti apie prie jo sėdinčius žmones. Kas pralaimi, moka 
už desertą. 

— Varyk, - pasakė jis rodydamas. 

Pažvelgiau į tris paaugles, apsirengusias beveik vienodomis 
gelsvomis lininėmis suknelėmis. 

Nedvejodama išklojau: 

— Debiutantės. Pirmasis sezonas. Ką tik baigė vidurinę mokyk- 
lą. Gal Konektikute. Galimas daiktas... tikriausiai... Greniče. 

Maiklas atmetęs galvą nusikvatojo. 

— Tu tikrai per daug laiko leidi su suaugusiaisiais. Tačiau pui- 
ku, Džeine. Tavo eilė. 

— Tvarka, - pasakiau rodydama į kitą staliuką. - Ta porelė 
tenai. Tie, panašūs į Kliverius iš „Nevykėlio Biverio“. Ką pasa- 
kysi apie juos? 

Vyriškis vilkėjo pilkų ir mėlynų langelių kostiumą, moteris — 
skaisčiai rožinį švarką prie žalio klostyto sijono. 

— Vyras ir žmona iš Šiaurės Karolinos, — nerūpestingai bėrė 
žodžius Maiklas. - Turtingi, tabako parduotuvių tinklo savi- 

ninkai. Jis čia - verslo reikalais. Ji atvyko apsipirkti. Dabar jis 
jai sako, kad nori skyrybų. 

- Štai kaip, - pasakiau nudelbusi akis į stalą. Giliai atsidususi, 
pakabinau dar šaukštą ledų ir leidau puikiam skoniui pasklisti 
po burną. - Taip, atrodo, visi skiriasi. 

Maiklas prikando lūpą. 

— Ak, Džeine, palauk. Suklydau. Jis neprašo skyrybų. Sako 
turįs jai staigmeną - užsakęs kruizą. Į Europą laivu „Karalienė 
Elžbieta Antroji“. Tai bus jų antras medaus mėnuo. 

— Ši istorija kur kas geresnė, — pasakiau šypsodama. — Gauni 
tašką. Puiku. 

Pažvelgiau į savo lėkštutę ir pamačiau, kad mano ledų deser- 
tas kažkodėl išnyko. Kaip visada. 

Maiklas dramatiškai apsižvalgė. 

— Dabar tau nepavyks gauti taško, - pasakė jis. 

Parodė į vyrą ir moterį už dviejų staliukų nuo mūsų. 

Moteris buvo apie keturiasdešimties metų, skoningai apsi- 
rengusi ir nepaprastai graži. Galėjo būti kino aktorė. Vilkėjo 
ryškiai raudona dizainerio modeliuota suknele, prie jos didelė 
juoda rankinė ir priderinti bateliai. Viskas tiesiog šaukte šaukė: 
Pažiūrėkite į mane! 

Vyras, su kuriuo ji sėdėjo, buvo jaunesnis, išblyškęs ir labai 
liesas. Jis vilkėjo mėlyna striuke, ryšėjo raštuotą šilkinę kaklas- 
karę, kokių niekas nebedėvėjo net tais laikais. Kalbėdamas jis 
entuziastingai mosavo rankomis. 

— Nejuokinga, - pasakiau, bet negalėjau nenusišypsoti, ne- 
užversti akių. 

Suprantama, juk porelė buvo mano motina Vivjena Margo, 
žymi Brodvėjaus prodiuserė, su to meto žvaigždžių kirpėju 
Džeisonu. Šiltnamio gėlelė Džeisonas pavardei neturėjo laiko. 

Pažvelgiau į juos dar kartą. Vieno dalyko nenuneigsi - mano 
mama buvo tokia graži, kad pati galėjo būti aktorė. Kartą, kai 
paklausiau, kodėl netapo aktore, ji pasakė: 

— Brangute, aš nenoriu traukiniu važiuoti. Noriu traukinį vai- 
ruoti. 

Kiekvieną sekmadienio popietę, kai mes su Maiklu St. Regis 
valgydavome desertą, mano motina su draugu valgė desertą ir 
gėrė kavą. Taip ji galėdavo paplepėti, padejuoti ar sutvarkyti 
reikalus, nepaleisdama manęs iš akių, bet iš tikrųjų ji būdavo 
ne su manimi. | 

Pabuvus St. Regis, sekmadienius vainikuodavo apsilankymas 
Tiffany. Motina mėgo deimantus, puošėsi jais visur, kolekcio- 
navo juos, kaip kiti kolekcionuoja krištolinius vienaragius ar 
tas keistas keramines japoniškas kates su pakelta letena. 

Suprantama, tais sekmadieniais buvo gera, nes kompaniją 
man palaikė Maiklas, geriausias pasaulyje draugas, gal vienin- 
telis draugas, kai man buvo aštuoneri. 

Mano išgalvotas draugas. 


Antras 


Pasislinkau prie staliuko arčiau Maiklo. 

— Žinai ką, - pasakiau, — prasti reikalai. 

— Kas? - paklausė jis. 

— Numanau, apie ką kalbasi mama su Džeisonu. Apie Hovar- 
dą. Manau, kad Vivjenai jis nusibodo. Jai metas atversti naują 


gyvenimo puslapį. 

Hovardas buvo mano patėvis. Trečias motinos vyras. Bent 
jau kiek aš Žinau, trečias. Pirmas jos vyras buvo profesionalus 
tenisininkas iš Palm Bičo. Jis pabuvo tik metus. 

Paskui atsirado Kenetas, mano tėvas. Jam pavyko ištempti 
ilgiau negu tenisininkui — trejus metus. Jis buvo tikrai mielas, 
aš jį mylėjau, bet Kenetas verslo reikalais daug keliavo. Kartais 
jaučiausi, lyg jis būtų mane pamiršęs. Girdėjau motiną sakan- 
čią Džeisonui, kad tėvui trūksta „stuburo“. Nežinojo, kad nu- 
girdau. Ji pasakė: 

— Jis gražus vyras ištižėlis, kuris nieko nepasieks. 

Hovardas jau išbuvo dvejus metus. Jis niekada nekeliavo 
verslo reikalais ir, atrodo, neturėjo kito darbo, kaip tik padėti 

Vivjenai. Masažavo jai kojas, kai buvo pavargusi, tikrindavo, 
kad maistas būtų be druskos, prižiūrėjo, kad mūsų automobilis 
su vairuotoju visada atvyktų tiksliai laiku. 

— Kodėl taip manai? - paklausė Maiklas. 

— Matyti iš smulkmenų, - paaiškinau, - pavyzdžiui, Vivjena 
visada jam viską pirkdavo. Išeiginius batus iš Paul Stuart, kak- 
laraiščius iš Bergdorf Goodman. Seniai nieko jam nebeperka. 
O vakar vakarieniavo namie. Viena. Su manim. Hovardo net 
nebuvo. 

— Kurjis buvo? - pasiteiravo Maiklas. 

Akyse išskaičiau užuojautą ir susirūpinimą. 

— Nežinau. Kai Vivjenos paklausiau, ji pasakė: „Dievai žino, 
man nerūpi. - Pamėgdžiojau motinos balsą, paskui papurčiau 
galvą. - Tiek to, - pasakiau. - Kita tema. Spėk, kas per diena 
antradienis. 

Maiklas kelis kartus pabaksnojo pirštu smakrą. 

— Neturiu supratimo. 

— Eik jau... Puikiai žinai. Žinai, Maiklai. Nejuokauk. 

— Valentino diena? 

— Baik, - pasakiau stukteldama po stalu jam į koją. Jis nusi- 
šypsojo. 

- Žinai, koks tai antradienis. Turi žinoti. Mano gimtadienis! 

— Ak, teisybė! Vaje, tu sensti, Džeine. 

Linktelėjau. 

— Manau, kad mama rengia man vakarėlį. 

— Hmm... - numykė Maiklas. 

— Tiesą sakant, vakarėlis man nesvarbu. Ko aš iš tikrųjų no- 
rėčiau, tai tikro, gyvo šuniuko. 

Maiklas linktelėjo. 

— Ko tu nieko... - pradėjau, bet vidury sakinio nutilau. 

Akies kampučiu pamačiau Vivjeną, išrašančią čekį. Po mi- 
nutės ji sa Džeisonu stovės prie mūsų staliuko ir krapštys mane 
lauk. Šis sekmadienis St. Regis baigiasi. Baigiasi dar viena nuos- 
tabi mano ir Maiklo popietė. 

- Ji ateina, Maiklai, - sušnibždėjau. - Pavirsk nematomu. 


Trečias 


Vivjena žygiavo prie mūsų staliuko taip, tarsi St. Regis būtų jos 
nuosavybė. Niekas Astor Court nebūtų patikėjęs, kad šią gra- 
žią, tobulai pasidažiusią, tobulai įdegusią, nepaprastai gražios 
odos moterį kas nors sieja su garbanota aštuonmete storuliuke 
karameliniu padažu išterliotais skruostais. 

Bet ryšys buvo. Motina ir duktė. 

Vivjena pabučiavo man į skruostą ir ėjo prie reikalo. Tas rei- 
kalas buvau aš. 

— Džeine Aukseli... - ji visada mane vadino Džeine Aukseliu, 
lyg tai būtų tikrasis mano vardas. - Ar būtina visada užsisakyti 
du desertus? 

Džeisonas, žvaigždžių kirpėjas, bandė man padėti. 

— Na, Vivjena, antras desertas buvo melionas. Tai ne blo- 
giausia. Aišku, angliavandeniai, bet... 

— Džeine Aukseli, mes esame kalbėjusios apie tavo svorį, - 
pradėjo motina. 

— Man tik aštuoneri metai, - pasakiau. - O jei pažadėčiau 
būti anoreksiška vėliau? 

Maiklas taip kvatojo, kad vos nenuvirto nuo kėdės. 

Nusišypsojo net Džeisonas. 

Vivjenos veide nekrustelėjo joks raumenėlis. Ji visada sten- 
gėsi nesiraukyti, bijojo per ankstyvų raukšlių. Tarkim, nesulau- 
kus devyniasdešimties ar panašiai. 

— Tu man nesenauk, Džeine Aukseli. - Ji pasisuko į Džei- 
soną: - Ji per daug skaito knygų. - „Taip, šiuo atžvilgiu aš bai- 
si, - pagalvojau. Vivjena atsigręžė į mane. - Aptarsime tavo 
valgymo įpročius namie. Vienos dvi. 

- Bet, - pasakiau jai, - tas melionas buvo net ne man. Jį už- 
sisakė Maiklas. 

— Ak, štai kas, - pavargusiu balsu atsiliepė Vivjena. - Maiklas, 
nuostabusis visur esantis išgalvotas draugas. - Dabar ji kreipėsi 
į greta manęs stovinčią kėdę, kuri buvo tuščia, nes Maiklas sė- 
dėjo iš kitos pusės. - Sveikas, Maiklai, kaip gyvuoji? 

— Sveika, Vivjena, - atsakė Maiklas, žinodamas, kad ji negali 
jo nei matyti, nei girdėti, - ačiū, puikiai. 

Staiga pajutau, kaip Džeisonas timptelėjo man už plaukų. 

— Ei, - protestavau. 

— Reikia su jais ką nors daryti, - pasakė jis. - Vivjena, duok 
man šiems plaukams valandą. Kaip galima vaikščioti tokiais 
plaukais? Ji atrodys kaip manekenė iš žurnalo Vogue. 

— Puiku, - tarė Maiklas. — Pasauliui to tik ir reikia — aštuon- 
metės, atrodančios kaip Vogue manekenė. 

Susiraukiau ir patraukiau nuo Džeisono plaukus. 

— Būk protinga, Džeine Aukseli, - pasakė Vivjena. — Šįvakar 
vyksta repeticija su visais aktoriais, ir aš privalau pažiūrėti, kaip 
jiems sekasi. — Jos naujausio miuziklo, milžiniško spektaklio 
„Kanzaso problemos“, premjera Brodvėjuje įvyks artimiausio- 
mis dienomis. 

— Bet pirmiausia, brangioji, kaip visada užsuksime į Tiffany. 
Leisime laiką kartu. 

— O kaip su Džeinės plaukais? — reikliai perklausė Džeiso- 
nas. - Kada man skirsite laiko ją pagražinti? 

Maiklas papurtė galvą. 

— Puikiai atrodai tokia, kokia esi, Džeine. Nereikia gražinti. 
Visada tai prisimink. 

— Nesigražinsiu, - pasakiau. 

— Kodėl? - paklausė Vivjena. Paėmusi servetėlę, pamirkė ją 
taurėje su vandeniu ir nubraukė man nuo skruostų karamelės 
padažą. - Pasigražinti puiki mintis, Džeine Aukseli. Gal tavęs 
laukia prašmatnus vakarėlis. 

Ji nepamiršo! Gimtadienio vakarėlis! - pagalvojau aš ir jai vis- 
ką atleidau. 

— Dabar eime. Girdžiu, mus kviečia Tiffany. - Vivjena apsi- 
suko ant keturių colių aukščio kulniukų ir patraukė prie durų 
su Džeisonu iš paskos. 

Mudu su Maiklu pakilome. Jis pasilenkė ir pabučiavo mano 
viršugalvį, tą garbanotą kuodą, kuris taip erzino Džeisoną. 

— Iki rytdienos, - pasakė jis. - Jau tavęs pasiilgau. 

— Ir aš tavęs. 

Pažvelgusi tolyn, pamačiau, kaip dailios, įdegusios moti- 
nos kojos dingsta besisukančiose St. Regis duryse. Ji žvilgte- 
lėjo atgal. 

— Džeine Aukseli, einam! Tiffany. 

Leidausi vytis. 

Visada taip darydavau. 


Ketvirtas 


Vargšelė, vargšelė, vargšelė Džeinė! Vargšė mergytė! Kitą rytą 
Maiklas kaip visuomet laukė prie Džeinės puošnaus namo 
Parko aveniu. Gerai, kad jis buvo nematomas, nes jo raukšlė- 
tos chaki spalvos kelnės, išblukę melsvi marškiniai ir nudrengti 
sportbačiai visai nederėjo prie tokios prabangos. 

Jis mąstė apie vieną nuostabų dalyką, kurį Džeinė pareiš- 
kė būdama ketverių metų. Tada Vivjena rengėsi mėnesiui iš- 
keliauti į Europą. Jam rūpėjo, kaip Džeinė su tuo susitaikys. 
Tačiau Džeinė neėmė to į širdį ir pasakė: „Kai myli, visada esi 
kartu.“ Maiklas suprato, kad niekada to nepamirš — kaip gali 
pamiršti tokius žodžius iš keturmetės galvelės ir lūpų. Bet tokia 
jau ta Džeinė. Nepaprasta mergytė. 

O kąjam vienam šią gražią dieną veikti, kol Džeinė uždaryta 
mokykloje? Gal sočiai papusryčiauti valgykloje Olympia - ten 
blynai, dešra, kiaušiniai, karšti ruginiai skrebučiai su sviestu. 
Galėtų net pabendrauti su pora kitų „išgalvotų draugų, dirban- 
čių kaimynystėje. Kokios konkrečiai yra išgalvoto draugo parei- 
gos? Svarbiausia - palengvinti vaikui prisitaikyti prie pasaulio, 

kad jis jame nesijaustų pernelyg vienišas ir išsigandęs. Darbo 
valandos? Tiek, kiek reikia. Atlygis? Neįtikėtinai tyra vaiko ir iš- 
galvoto draugo meilė. Nieko daugiau ir nereikia. Kokia jo paties 
vieta didžiajame visatos plane? Na, niekas jam to nepasakė. 

Maiklas pažiūrėjo į laikrodį, ssnamadišką Timex, jis tiksė- 
jo kaip reklama ir kažką žadėjo. Rodė 8.29. Džeinė nusileis į 
apačią 8.30, kaip kiekvieną darbo dienos rytą. Niekada niekam 
netenka jos laukti. Ne vaikas, o tikras lobis. 

Paskui ją pamatė, bet apsimetė, kad nemato. 

— Pagavau! - sušuko ji, apkabindama jį per liemenį. 

— U, pagavai! - pasakė Maiklas. - Tu sėlini mikliau už kišen- 
vagį iš „Oliverio Tvisto“. 

Ji nusišypsojo, veidelis nušvito taip, kad jis negalėjo atsigė- 
rėti. Džeinė užsimetė ant petelio kuprinę, ir jie patraukė į mo- 
kyklą. 

— Aš nesėlinau, - pasakė ji. - Tu buvai paskendęs savo 
įdomiose mintyse. - Būdama su juo, Džeinė mokėjo žaviai 
kalbėti puse lūpų, todėl žmonės nemanė, kad ji kvaištelėjusi. 
Kartais Maiklas leisdavo žmonėms jį matyti, kartais - ne. Ji 
niekada nežinojo, kada ar kodėl. „Gyvenimas - paslaptis“, - 
sakydavo jis. 

Vos jie išnyko durininkui iš akių, ji paėmė jį už rankos. Maik- 
lui tai buvo mieliausia akimirka. Jis pasijusdavo... nežinia kuo. 
Tėčiu? 

— Ką Raulis tau įdėjo priešpiečių? — paklausė jis. - Palauk... 
leisk atspėti: nesmulkintų kviečių duonos su riešutiniu sviestu, 
suvytusių Aisbergo salotų su trijų dienų senumo majonezu? 

Džeinė timptelėjo jo ranką. 

— Tu - pakvaišėlis, - pareiškė ji. 

— Ne-e, aš išrankus. 

— Sakyk, trenktas, - nusijuokė Džeinė. 

Po poros minučių — per greitai — jie atsidūrė prie aukštų 
įspūdingų mokyklos vartų tik už pusantro kvartalo nuo Džei- 
nės namų. Prie durų būriavosi marios mergyčių tamsiai mė- 
lynais kombinezonais ant baltų palaidinukių, avinčių arba 
sandalais, arba margais pusbačiais, su tvarkingai atraitytomis 
puskojinėmis. 

— Rytoj ypatinga diena, - tarė Džeinė, žiūrėdama į savo ba- 
tus, kad klasės draugės nepastebėtų jos kalbančios su išgalvotu 
draugu. - Galiu gauti šuniuką. Man nesvarbu, kokį. Gal jis atsi- 
ras per mano vakarėlį. Bet pirmiausia turėsime pažiūrėti „Kan- 
zaso problemas“. Aišku, kviečiu ir tave. 

Suskambo mokyklos skambutis. 

— Puiku. Nekantrauju pamatyti „Kanzasą“. Dabar eik, o aš 
grįšiu tavęs pasitikti trečią. Kaip visada. 

— Gerai, - pasakė ji. - Galėsim aptarti, kuo ryt vakare vilkė- 
sime. 

— Taip, tu padėsi man išsirinkti iškilmingus apdarus. Kad ne- 
padaryčiau tau gėdos. 

Džeinė pažiūrėjo tiesiai jam į akis. Jam švystelėjo vaizdas, 
kokia ji atrodys suaugusi: rimtas veidas, šilta šypsena, protin- 
gos akys, žvelgiančios tiesiai į jo sielą. 

— Tu niekada negali padaryti man gėdos, Maiklai. 

Paskui ji paleido jo ranką ir nubėgo į mokyklą. Maiklas žiū- 
rėjo nemirksėdamas, kol jos šviesi garbanota galvelė dingo už 
durų. Jis laukė. Kaip visada Džeinė pasirodė. Pamojavo, nusi- 
šypsojo ir dingo amžiams. 

Staiga Maiklui prireikė sumirksėti. Tiesą sakant, keletą kartų. 
Pajuto, tarsi ant krūtinės būtų užmynęs milžinas. Širdyje jautė 
tikrą skausmą. 

Kaip jis pasakys Džeinei, kad... rytoj privalo ją palikti? 
Tai buvo dar viena išgalvoto draugo pareiga, gal pati sun- 
kiausia. 


Penktas 


Niekada nepamiršiu tos dienos, kaip neįmanoma pamiršti die- 
nos išsigelbėjusiajam iš skęstančio „Titaniko“. Žmonės visada 
prisimena baisiausias savo gyvenimo dienas - jos tampa jų da- 
lis visam laikui. Taigi prisimenu savo devintąjį gimtadienį ne- 
paprastai aiškiai. 

Tą dieną po pamokų mes su Maiklu pasiruošėme, paskui 
ėjome į teatrą ir sėdėjome „Kanzaso problemų“ premjeroje la- 
bai svarbių svečių vietose. Nebuvau mačiusi Vivjenos visą die- 
ną, todėl ji neturėjo progos manęs pasveikinti su gimtadieniu. 
O Maiklas pasitiko mane prie mokyklos su rožėmis. Prisime- 
nu, kokia suaugusi dėl to pasijutau. Tos abrikosų spalvos rožės 
buvo gražiausios, kokias man kada teko matyti. 

Spektaklio beveik neprisimenu, bet žinau, kad publika juo- 
kėsi, verkė ir aikčiojo ten, kur reikia. Mes su Maiklu laikėmės 
už rankų, aš iš susijaudinimo jutau širdyje virpulį. Tuoj prasi- 
dės puikūs dalykai — ateis ir mano eilė. Gimtadienio vakarėlis, 
jei pasiseks — šuniukas, Maiklas su manim, motina džiaugsis 
spektakliu. Viskas atrodė nuostabu, viskas įmanoma. 

Nusileidus uždangai, Vivjena su aktoriais užlipo į sceną. Ap- 
simetė sutrikusi, labai nustebusi, kad jos naujasis spektaklis vi- 
siems taip patiko. Ji nusilenkė, o publika plojo stovėdama. Aš 
taip pat atsistojau, plojau iš visų jėgų ir taip karštai ją mylėjau, 
kad net silpna. Buvau įsitikinusi, kad vieną dieną ir ji mane 
karštai pamils. 

Paskui atėjo mano gimtadienio vakarėlio metas mūsų apar- 
tamentuose. Pagaliau! 

Pirmieji atvyko šokėjai iš motinos spektaklio. To ir reikė- 
jo tikėtis. Šokėjai nedaug uždirba ir, kai tiek daug šoko, tik- 
riausiai labai išalko. Prieškambaryje balto ir juodo marmuro 
grindimis jų grupelė vilkosi paltus — kūnai liko ploni kaip 
pagaliukai. Net būdama devynerių žinojau, kad niekada taip 
neatrodysiu. 

— Tu tikriausiai Vivjenos duktė, - pasakė vienas iš jų, - Dži- 
lė, tiesa? 

— Džeinė, - pataisiau, bet su šypsena, rodydama, kad nesu 
visiška snarglė. 

— Nežinojau, kad Vivjena turi vaiką, - pasakė vienas „paga- 
liukas“. - Sveika, Džeine. Tu žavi kaip sagutė. 

Jie visi sugarmėjo į didžiulę svetainę, pulkas gazelių, o aš li- 
kau mąstyti, ar esu mačiusi sagutę, kurią galima vadinti žavia. 

— Šventas Stivenai Sondheimai! —- sušuko vienas šokėjas. — 
Žinojau, kad Vivjena turtinga, bet ši salė didesnė už Brodhers- 
to teatrą. 

Kai vėl užsukau į svetainę, kambaryje buvo apie šimtas žmo- 
nių. Ieškojau Maiklo ir galiausiai pamačiau jį stovintį šalia pia- 
nisto. 

Kambaryje buvo triukšminga kaip teatre per pertrauką. Pia- 
nino per tą šurmulį beveik nesigirdėjo. Prie durų į biblioteką 

pamačiau Vivjeną, priėjusi ji kalbasi su vyru sidabriniais plau- 
kais, vilkinčiu smokingo švarku ir mėlynais džinsais. Buvau jį 
mačiusi poroje „Kanzaso“ repeticijų, žinojau, kad jis kažkoks 
rašytojas. Jie stovėjo labai arti vienas kito, ir mane apėmė liūd- 
na nuojauta, kad jis bandomas ketvirtojo Vivjenos vyro vaid- 
meniui. Ak! 

Smulkutė sena ponia, vaidinanti „Kanzaso problemose“ 
močiutę, užkabino mane lazdos rankena. 

— Atrodo, tu gera mergaitė, - tarė ji. 

— Ačiū. Stengiuosi tokia būti, - pasakiau. - Ar jums ko nors 
atnešti? 

— Gal paėjėtum prie gėrimų baro atnešti man Jack Daniels ir 
vandens, - paprašė ji. 

— Aišku. Gryno ar su ledu? 

-— Dievulėli! Tu tikrai sumani mergaitė. Gal tu nykštukė? 

Nusijuokiau ir pažvelgiau į Maiklą. Jis kažką šnabždėjo pia- 
nistui. Ką jis sumanė? 

Eidama prie vieno iš barų išgirdau garsiai sakant: 

— Prašyčiau dėmesio! — Tai buvo pianisto balsas, ir minia 
tučtuojau nuščiuvo. - Man sakė... tiksliai nežinau kas... kad 
šiandien vienam žmogui ypatinga diena... šiandien jai sukanka 
devyneri metai... Vivjenos dukrai. 

Vivjenos dukrai. Juk tai aš! 

Šypsojausi laiminga ir susidrovėjusi. Visų akys krypo į mane. 
Pagrindinis veikėjas iš spektaklio mane pakėlė ir pastatė ant 
kėdės — staiga tapau už visus kambaryje aukštesnė. Dairiausi 
mamos, tikėdamasi, kad ji išdidžiai šypsosi, bet jos niekur nesi- 
matė. Rašytojas taip pat buvo dingęs. Paskui ėmė groti muzika, 
visi dainavo „Su gimimo diena“. Niekas negali prilygti Brodvė- 
jaus chorui, dainuojančiam „Su gimimo diena“. Tai buvo gra- 

žiausia „Su gimimo diena“, kokią teko girdėti. Per mano kūną 
ėjo šiurpuliukai, ir tai būtų buvusi laimingiausia mano gyveni- 
mo akimirka, jei ta laime būčiau galėjusi dalytis su čia esančia 
motina. 

Kai daina nutilo, labai malonus aktorius mane nukėlė, visi 
paplojo, ir vakarėlis vėl virto premjeros šventimu. Gimtadienio 
vakarėlis baigėsi. 

Paskui išgirdau pažįstamą balsą, šaukiantį mane vardu: 

— Džeine! Atrodo, aš pažįstu šitą didelę, gražią mergaitę. 

Žaibiškai atsisukusi, pamačiau savo tėvą Kenetą. Jis buvo per 
aukštas ir per tiesus, kad manytum, jog yra „bestuburis“. 

— Tėtuk! - sušukau ir puoliau jam į glėbį. 


Seštas 


Viešpatie, kaip man patinka, kai apkabina! Ypač tėtis. Jis apsi- 
vijo mane rankomis, ir aš užuodžiau silpną skutimosi losjono 
gaivą. Giliai įkvėpiau tokia laiminga, su tokiu palengvėjimu, 
kad jis atėjo. 

— Juk nemanei, kad užmiršiu tavo devintąjį gimtadienį? — 
paklausė tėvas. Atsitraukęs paėmė mane už rankos. - Viskas, 
sprunkam į prieškambarį. Jei tavo motina sužinos, kad be kvie- 
timo atėjau į vakarėlį, išvirs iš koto. 

— Jei taip atsitiktų, žmonės ją griūvančią pagaus, - pasa- 
kiau. - Bet aš net nežinau, ar ji dar čia. 

Mes brovėmės per minią, aš įsitvėrusi tėtės rankos, o prieš- 
kambaryje laukė dvi staigmenos: didelė dėžė su geltonu kaspi- 
nu ir... dabartinė tėvo draugė. Prisimenu, Vivjena kažką kalbė- 
jo apie Elės krūtinę, kad ji netikra, bet neturėjau supratimo, ką 
tai reiškia. 

— Džeinė, tu prisimeni Elę, tiesa? - paklausė tėtis. 

— Aha. Sveika, Ele. Džiaugiuosi, kad galėjai ateiti. - Daugelio 
metų etiketo pamokos nenuėjo veltui. 

— Sveikinu su gimtadieniu, - pasakė ji. 

Elė buvo labai šviesi blondinė, graži, ir atrodė daug jaunesnė 
už mano motiną. Prisiminiau, kad Vivjena ją vadino „mokinu- 
ke“, ir vien užsiminus apie Elę motinos veidas apsiniaukdavo. 

— Pažiūrėk savo dovaną, - pasakė tėtis. - Elė padėjo ją iš- 
rinkti. 

Patraukiau geltoną kaspiną ir jis tuoj atsirišo. Dėžėje buvo 
daugybė plono vyniojamojo popieriaus, susijaudinus jį apčiu- 
pinėjau. Pirštai palietė kažką minkšta kaip aksomas... negyva. 
Prasibrovusi giliau, ištraukiau neregėtai didelį, skaisčiai violeti- 
nį žaislinį pudelį. Ant galvos jam buvo surištas kuodas, užmau- 
tas netikrų briliantų antkaklis, o ant auksinės širdelės etiketės 
parašyta „Žiži“. 

Visiškai ne toks šuniukas, kokio norėjau. 

— Ačiū, tėti, - pasakiau nutaisiusi plačią šypseną. — Kaip 
miela! - stengiausi vyti mintis apie tikrą, šiltą, krutantį šuniu- 
ką, kuris būtų mano, vien mano, mano išsvajotas. Šuniukas ne- 
tikras... vietoj jo - kimštas violetinis pudelis. 

— Padėkok ir Elei, - pasakė tėtis. 

— Ačiū, Ele, - mandagiai padėkojau, o ji pasilenkusi mane 
pabučiavo. Pažinau kvepalus Chanel NoS. Tokius tėvas pirkda- 
vo Mano motinai. Įdomu, ar Elė tai žino. 

— Na, - atsistojo tėtis, - mums laikas keliauti į Nantaketą. 

Mano širdis suspurdėjo. 

— Mums? - beveik suklykiau. 

Elė su tėvu neramiai susižvalgė. 

— Ne, širdele, - pasakė tėtis. - Turėjau omenyje save ir Elę. 
"Tavo mama mane užmuštų, jei tave išsivežčiau iš gimtadienio 
vakarėlio. 

„Taip, ji tikrai pastebėtų, - nusiminusi pagalvojau. 

- Suprantu, - pasakiau labai stengdamasi nepravirkti. - Tie- 
siog Nantaketas man labai patinka. Man jis tikrai tikrai patin- 
ka. Ir Maiklui. 

— Mes ten nuvažiuosime kitą kartą, Džeine, pažadu, - rami- 
no tėvas. - Paimsime ir tavo draugą Maiklą. 

Tikiu, kad jis taip ir galvojo, nes tėvas niekada nežadėdavo 
to, ko neketino daryti. Tačiau kai jis padėjo Elei apsivilkti pal- 
tą, man pasidarė baisiai liūdna. 

— Tu nenusiminsi? - paklausė Elė. 

Tiesą sakant, ji man patiko. Tikėjausi, kad netrukus tėtis ją 
ves. Jam taip pat reikėjo apkabinimų. Visiems reikia. Gal net 
Vivjenai. 

— Aišku, ne. Juk mano gimtadienis. Kas gali per savo gimta- 
dienį nusiminti? 

Mes apsikabinome. Pasibučiavome. Atsisveikinome, o paskui 
tėvas su Ele įėjo į liftą ir linksmi iškeliavo į Nantaketą, į naktį. 

Premjerinis vakarėlis vėl įsisiūbavo. Tarsi niekas prieš kelias 
minutes ir nebūtų dainavęs „Su gimimo diena“. Man čia pasi- 
likti nebuvo prasmės. 

Išvingiavau iš minios pro suaugusiųjų grupeles ir galiausiai 
pasileidau bėgti ilgu tyliu koridoriumi, išklotu storu kilimu, į 
savo kambarį. Užtrenkusi paskui save duris, kritau ant lovos, 
įsikniaubiau į pagalvę. Čia, kur niekas manęs nemato, paleidau 
dūdas kaip didžiausia pasaulyje verksnė. 

Paskui atsidarė durys. 

Įėjo Maiklas. Ačiū Dievui, Maiklas atėjo manęs gelbėti. 


Septintas 


Kai jis įėjo, Džeinė visiškai viena raudojo ant savo lovos. Toli 
gražu nepanaši į Laimingo Gimtadienio Mergaitę. Bet ko iš 
vargšo vaiko norėti? 

Maiklas atsiduso, paskui prisėdęs šalia apkabino mergytę, 
kuri tokio įskaudinimo nenusipelnė. Nė vienas vaikas nenusi- 
pelno. 

— Nurimk, brangute. Klok, kas ant širdies, - sušnabždėjo jis, 
pasilenkęs prie jos plaukų, kurie visada kvepėjo Johnson and 
Johnson - „Daugiau jokių ašarų šampūnu. Dabar tai buvo vie- 
nas iš jo mėgstamiausių kvapų. 

— Gerai. Bet pats prisiprašei. 

Šniurkščiodama, ašarotu veideliu, Džeinė nusiavė batelius ir 
numetė ant grindų. 

— Vivjena mano gimtadienį visai užmiršo, - sukūkčiojo nuo 
paskutinių ašarų. — O tėtis - žinoma, puiku — atėjo, bet maž- 
daug po dviejų minučių išėjo. Išvažiavo į Nantaketą, mano 
mėgstamiausią vietą pasaulyje! Be manęs! Ir šuniuko negavau. 

Violetinį pudelį Džeinė spaudė prie skruosto. Jis ir anksčiau 

pastebėjo, kad ji dažnai glaudžia prie savęs daiktus: žieminį 
paltą, pagalvę, žaislinį gyvūnėlį. Troško apkabinti daug ką, bet 
žmonių, kuriuos galėtų apkabinti, jai trūko. 

— Tu geras klausytojas, - pasakė ji, šniurkšteldama paskutinį 
kartą. - Ačiū. Man geriau. 

Maiklas apsidairė po kambarį. Viskas bylojo, kad čia gyvena 
Džeinė: lentynos su vaikiškomis knygomis, skirtos daug vy- 
resnio amžiaus vaikams. Kampe - tikras saksofonas. Didelis 
plakatas su išrašytais prancūziškais žodžiais. Ant stalo Voreno 
Biti nuotrauka su autografu. Ją parvežė Vivjena iš trijų mėne- 
sių komandiruotės Los Andžele, kurios metu nė karto negrįžo 
namo aplankyti dukters. 

Dabar Maiklas privalėjo su Džeine pasikalbėti. Vieta - jos 
jaukus kambarys, nuošaliai nuo to kvailo vakarėlio - tinkames- 
nės ir būti negali. Laikas — po to, kai ją įskaudino tėvai, gal po 
blogiausio jos gyvenime gimtadienio - pats netinkamiausias. 

— Tu esi nepaprasta, nepaprasta mergytė, - tarė Maiklas. — 
Ar tai žinai? Turi žinoti. 

— Truputį. Bet tik todėl, kad tu man tą nuolat sakai, - nusi- 
šypsojo pro ašaras Džeinė. 

— Tu graži savo išore ir vidumi, — tęsė jis. - Neįtikėtinai su- 
mani. Apsiskaičiusi. Linksma. Nuovoki. Ir dosni. Turi tiek vis- 
ko duoti. 

Staiga Džeinė sukluso. Jis ką tik pasakė sumani... o ką, jei ji 
tuoj jam tai įrodys? 

— Maiklai, ką tu nori pasakyti? Kas čia vyksta? Kažkas negera. 

Jam pakirto kojas, aptemo akys. Kodėl dabar? Kodėl Džeinė? 
Kodėl jam? 

— Dabar tu devynerių metų, - jis prisivertė kalbėti. - Tu jau 
didelė mergaitė. Taigi... taigi... šįvakar aš tave, Džeine, palieku. 
Man reikia eiti. 

- Žinau, kad eisi. Bet rytoj grįši. Kaip visada. 

Maiklas nurijo seilę. Tiesiog neįmanoma. Plyšta širdis. 

— Ne, Džeine. Tas ir yra, kad niekada nebegrįšiu. Kitaip ne- 
galiu. Tokios taisyklės. 

Ištarti šituos žodžius buvo sunkiau negu kitais kartais. Džei- 
nė buvo ypatinga. Kitokia. Nežinojo kodėl, žinojo, kad kitokia. 
Pirmą kartą taisyklė, kada reikia palikti vaiką, Maiklui pasiro- 
dė kvaila ir netikusi. Būtų sutikęs verčiau mirti, negu suteikti 
Džeinei tiek skausmo. Tačiau kitaip elgtis negalėjo. Tokius da- 
lykus sprendžia ne jis. 

Ji neverkė, nesujudėjo nė vienas veido raumenėlis — visai 
kaip Vivjena. Pažvelgė Maiklui tiesiai į akis ir ničnieko nepasa- 
kė. Ją gaubė tokia baisi tyla, kokios jis niekada neregėjo. 

— Džeine, girdėjai, ką sakiau? — galiausiai turėjo paklausti. 
Atrodė, kad atsakymo teks laukti amžinai. 

— Aš nepasirengusi, kad tu išeitum, — pasakė ji, ir ašaros kaip 
pupos vėl ėmė riedėti skruostais. - Tikrai nepasirengusi. 

Kai ji čiupo servetėlę nusišluostyti nosį, jis matė, kaip dreba 
jos rankos. Tai jį pribaigė. Tos trapios, mažos rankytės nesuval- 
domai virpėjo. Buvo nepakeliama. 

Prakeikimas, galvojo jis. Paskui jam kilo mintis padaryti tai, 
ko niekada nebuvo daręs anksčiau, su jokiu kitu vaiku. 

— Džeine, aš tau kai ką pasakysiu, atskleisiu paslaptį. Tos 
paslapties niekam nesu sakęs, ir tu niekada niekam negali jos 
sakyti. Tai - išgalvotų draugų paslaptis. 

— Nenoriu girdėti tavo paslapčių, - netvirtu balsu pasakė ji. 

Bet Maiklas tęsė: 

— Vaikai turi išgalvotų draugų, kad šie jiems padėtų išmokti 
teisingai gyventi. Mes padedame vaikams jaustis ne tokiems 
vienišiems, padedame rasti savo vietą šeimoje ir pasaulyje. Ta- 


JAMES PATTERSON 0 SEKMADIENIAI PAS TIFANĮ 37 


čiau vėliau draugas ar draugė turi pasitraukti, privalo. Visada 
taip buvo ir bus, Džeine. Tokia... tvarka. 

— Bet aš tau sakiau, kad esu nepasirengusi. 

Maiklas patikėjo jai dar vieną paslaptį: 

— Kai tik išvyksiu, tu, brangioji, manęs net neprisiminsi. Visi 
visada užmiršta. Jei kada nors apie mane pagalvosi, atrodysiu 
kaip sapnas. 

Sapnas buvo vienintelis dalykas, kurio ji galėjo tikėtis. 

Džeinė čiupo jį už rankos ir tvirtai įsikibo. 

— Nepalik manęs, Maiklai, prašau. Aš tavęs maldauju. Tu ne- 
gali... ne dabar, niekada! Nežinai, koks esi man svarbus! 

— Matysi, Džeine, - pažadėjo jis, - tu mane užmirši, rytoj 
nebebus skaudu. Be to, pati sakei: meilė reiškia, kad visada esi 
drauge, kad ir kur būtum. Taigi mes visada būsime drauge, nes 
aš, Džeine, tave labai myliu. Visada visada tave mylėsiu. 

Ir su šiais žodžiais Maiklas, kaip būna su išgalvotais draugais, 
ėmė nykti iš kambario, o nykdamas girdėjo paskutinius mei- 
lius mažosios Džeinės žodžius: 

— Maiklai, būk geras, neišeik! Maldauju! Jei išeisi, man nieko 
nebeliks. Niekada tavęs neužmiršiu, Maiklai, kad ir kas nutik- 
tų. Niekada neužmiršiu! 

Todėl ši istorija persikelia į šią dieną. 

Ir ne išgalvotą dieną. 

Tikrą. 


ANTRA DALIS 


Dvidešimt trejais metais 
vyresni, bet nebūtinai 


tiek kartų protingesni 


€* 


Aštuntas 


Elsė Mekana atrodė išblyškusi kaip latte kavos puta, ištikta 
panikos ir, ko gero, prie insulto ribos. Bet kas čia keista? Juk 
Elsė išdirbo mano motinos ViMar Productions kompanijoje 
priimamojo sekretore-slibinu dvidešimt aštuonerius metus, 
kupinus didelės įtampos, o štai vis dar kvėpuoja, nors jau nebe 
taip spjaudo ugnimi. 

- Ak, ačiū Dievui, pagaliau tu čia, Džeine, - atsiduso ji su 
palengvėjimu. 

— Dar tik dešimt. 

— Nežinau, kas atsitiko, bet Vivjena tavęs pasigedo. Klausė 
gal šimtą kartų. 

— Tai pranešk jai, kad aš čia. 

Neprireikė. Jau išgirdau, kaip Vivjenos bateliai smailiais kul- 
niukais atkaukši koridoriumi. 

— Kur tu, Džeine Aukseli, prapuolei? Jau pusiaudienis, - pir- 
ma išgirdau, o po sekundėlės pasirodė ir ji pati. 

— Dešimta valanda, - pasakiau. 

— O kur tu buvai? - kamantinėjo ji, paskui kaip visada pakš- 
telėjo man į skruostą. Rytinis bučinys. 

Iš tikrųjų buvau savo bute, gėriau kavą ir žiūrėjau Meto Lau- 
erio interviu su moterimi, kaip įrengti patogų garažą. (Beje, at- 
sakymas - prikalti daug lentų su kabliukais įrankiams.) 

Pasukau per vestibiulį į savo kabinetą, Vivjena iš paskos. 

— Tikiuosi, tame popieriniame maišelyje, kurį nešiesi, nėra 
tukinančios bandelės su mėlynėmis. 

— Ne, nėra. 

Visai nemelavau. Maišelyje buvo tukinanti spurga su klevo 
sirupu ir graikiniais riešutais, glazūruota. 

Atsisėdusi prie stalo ėmiau tikrinti colio aukščio šūsnį pra- 
nešimų, perduotų telefonu. Daugelį gavau iš agentų, taigi vien 
akių dūmimas. 

Viena iš „asmeninio pirkėjo“, Saks parduotuvės. 

Penkios žinutės, pažymėtos „tavo motina“. 

Viena iš Hju Mekgrato, mano vaikino. Mano gyvenimo švie- 
sos ir gyvenimo rykštės, susivijusių į vieną aistringą, žavų ka- 
muolį. 

Dar žinutė iš dermatologo - atsakymas į mano skambutį. 

Vienintelė verta dėmesio žinutė - iš Karlo Fridkino, ji tikrai 
buvo svarbi. Karlas prekiavo nekilnojamuoju turtu ir labai no- 
rėjo investuoti į mano filmo projektą. 

Prieš trejetą metų motina leido man pastatyti pjesę, savaran- 
kiškai. Joje buvo du veikėjai —- aštuonmetė mergytė ir trisde- 
šimt penkerių vyriškis. Dvejos dekoracijos: St. Regis viešbučio 
Astor Court restoranas ir butas Manhatane. Buvau tvirtai įsiti- 
kinusi, kad Vivjena manė, jog spektaklis bus labai pigus ir ne- 
sėkmės atveju daug nuostolių ji nepatirs. 

Pjesė vadinosi „Ačiū Dievui, joje buvo labai daug panašu- 
mų į mano senų laikų draugystę su išgalvotu draugu Maiklu. 

Galbūt ėmiausi ją statyti, stengdamasi nepamiršti Maiklo. Gal 
suviliojo tik puiki pjesės pagrindinė mintis. 

Mano ir Vivjenos nuostabai, „Ačiū Dievui“ sulaukė dide- 
lės sėkmės. Tiesą sakant, triuškinančios pergalės ir Tony ap- 
dovanojimo. Publikai istorija apie storuliukę mergytę ir jos 
gražųjį išgalvotą draugą labai patiko. Kai galiausiai Maiklas 
ją palieka, pasigirsdavo publikos raudos. Dažnai viena iš rau- 
dančiųjų buvau aš. 

Virš mano stalo kabėjo padidinta Beno Brauningo citata iš 
New York Times: 


Vadinkite mane, jei norite, sentimentaliu kvailiu ar dar blogiau, 
bet „Ačiū Dievui“ neįmanoma atsispirti. Kaip tikrame gyvenime, 
spektaklyje nuostabiai dera žavesys, ašaros ir juokas. 


Suprantama, „Ačiū Dievui“ nesugrąžins Maiklo, bet į mano 
gyvenimą atvedė Hju Mekgratą. Hju spektaklyje vaidino Maik- 
lą, o paskui tikrame gyvenime tapo mano vaikinu. 

Kai pasakiau Vivjenai, kad ketinu pagal „Ačiū Dievui“ staty- 
ti filmą, ji pareiškė: 

— Nieko baisaus, bet viena pati, Džeine Aukseli, nesusidoro- 
si. Be mano pagalbos neapsieisi. Tavo laimei, šiuo metu nesu 
per daug apsikrovusi darbais. 

Planavome pusę reikalingų pinigų sukaupti patys, o kitų 
prašyti iš Holivudo studijos. Vivjena žadėjo duoti ne mažiau 
pinigų už Karlo Fridkino įnašą. 

— Laužau pagrindinę prodiuserių taisyklę niekada neinves- 
tuoti savo pinigų, — pasakė Vivjena. — Šiaip ar taip, Džeine 
Aukseli, esi šeimos narė. 

A-a, prisiminė. 


Devintas 


Mano kabinete Vivjena pasakė: 

— Skambink Karlui Fridkinui. Tučtuojau. Šią minutę! Viską 
tvarko tavo motina, - tarė pusiau juokais. 

Kaip paklusni tarnaitė, kokia ir esu, surinkau jo numerį. 

— Palauk minutėlę, Džeine Aukseli. Sustok. Padėk ragelį. 
Leisk pagalvoti. 

Padėjau ragelį. 

Vivjena žingsniavo po mano nedidelį kabinetą, sudėjusi 
priešais save delnus. Tarytum melstųsi teatro mecenatų šven- 
tajam globėjui. 

— Noriu, kad Karlas žinotų štai ką, - tarė ji. - Pasakyk, kad 
šiuo projektu domisi Geris Švarcas iš Phoenix Films, o Geris 
turi gerą uoslę nustatyti, kas gali sulaukti sėkmės. 

— O Viešpatie! - sušukau. Kada Phoenix susidomėjo? 

— Dėl Dievo, Džeine Aukseli. Jie nesusidomėjo. Bet tegu 
Eridkinas mano, kad jie domisi. Pasakyk, — tęsė ji, - kad, jei jis 
šiandien pinigų neišdrebės, na... rytoj bus per vėlu. 

Pakėliau ir vėl padėjau ragelį. 

— Mama, suprantu, kad galima pagražinti tiesą. Bet akiplėšiš- 
kai meluoti? Žinai, kad to nepakenčiu. 

Dar vienas piktas žvilgsnis. 

— Tokios žaidimo taisyklės. 

— Beje, iš kur žinai, kad Karlas Fridkinas man skambino? - 
įtariai paklausiau. 

— Motinos intuicija, - atsakė ji, kaukšėdama durų link. 

— Peržiūrėjai mano telefono žinutes. 

Ji apsimetė pasipiktinusi: 

— Niekada to nedaryčiau. 

Vaidindama įsižeidusią, ji išrūko pro duris tik tam, kad po 
akimirkos vėl pasirodytų. 

— Ak, dar... kai paskambinsi Karlui Fridkinui ir gausi pinigų, 
nepamiršk paskambinti savo dermatologui. 


Dešimtas 


Mano vaikinas Hju Mekgratas buvo nerealiai gražus, bet ar tai 
trūkumas? Na, gal ir taip. Galiu išvardyti keletą priežasčių. Kar- 
tą Ist Hamptono paplūdimyje prie jo priėjo vyriškis ir sako: 
„Kur man nusipirkti tokią šypseną?“ Jis klausė rimtai. Va koks 
vyrukas buvo Hju. Šitaip nutikti gali tik tokiam. Vyrukui rudo 
aksomo akimis, tobula nosimi, aukštais skruostikauliais, kurio 
smakro forma ne prastesnė už Bondo, Džeimso Bondo. 

Hju, Brodvėjaus aktorių, nominavo Tony apdovanojimui, 
kai jam buvo devyniolika. Iš prigimties jis turėjo gerą liežuvį ir 
gebėjimą pardavinėti ledus poliariniams lokiams. Kartą lovoje, 
atsirėmęs alkūne į pagalvį, jis pareiškė, kad vien mano vaizdas 
rytais daro jį beprotiškai laimingą. Kadangi puikiai žinau, kaip 
atrodau pabudusi, pasakiau: 

— Kad prarytum tokią nesąmonę, reikia garstyčių? 

Šįvakar susitiksime vakarieniauti Babbo, mūsų mėgstamiau- 
siame italų restorane Grenič Vilidže. Prieš dvidešimt kelerius 
metus, kai buvau maža mergytė, Babbo vadinosi „Karietų na- 
mai“. Su motina ten lankydavomės sekmadienio vakarais. Aš 

visada užsisakydavau juodųjų pupelių sriubos, o ji būtinai pri- 
mindavo: „Sriuba be grietinės, Džeine Aukseli. Nepamiršk, 
kad prieš kelias valandas suvalgei milžinišką ledų desertą“ 
Taip... su Maiklu. 

Atvykau į restoraną anksčiau už Hju, ir stulbinamai atrodan- 
ti rusų kilmės blondinė prie stalo su išankstiniais užsakymais 
nuvedė mane aukštyn į salę. Atsisėdusi ėmiau stebėti žmones — 
prisipažinsiu, negaliu atsikratyti to seno įpročio. 

Kitoje tako pusėje sėdėjo akį traukianti porelė: juodaodė 
moteris ir šviesiaplaukis baltasis. Abu nuo dvidešimties iki 
trisdešimties metų. Jo tamsiai mėlynas Ralfo Loreno kostiu- 
mas bylojo: „pasiturintis advokatas“. Jos ilgos kojos sakė: „po- 
diumų manekenė“. Jie akivaizdžiai buvo įsimylėję, ėjo viens dėl 
kito iš proto. Bent jau šįvakar. 

Prie gretimo staliuko buvo kita porelė - nuo keturiasdešimt 
penkerių iki penkiasdešimties metų. Ji vilkėjo džinsais ir ne- 
pakartojamais penkių šimtų dolerių vertės marškinėliais. Jis 
mūvėjo chaki spalvos kelnes prie tamsiai rudų marškinių ir dar 
tamsesnio zomšinio švarko. Jo akiniai buvo šeštojo dešimtme- 
čio mados, tamsūs. Nusprendžiau, kad jis prekiauja meno kūri- 
niais, o ji — dailininkė. Švenčia antrąsias metines. Ji bando jam 
įsiūlyti paragauti lakštinių su kalmarais. 

Taip, žaidžiau Džeinės ir Maiklo žaidimą. Taip, pati to net 
nesupratau. O Hiju, velniai griebtų, vėlavo į pasimatymą pen- 
kiolika minučių. Nebe pirmą kartą per kelias pastarąsias savai- 
tes. Na, tiesą sakant, nuo tada, kai pradėjau su juo draugauti. 


Vienuoliktas 


Išsiėmiau mobilųjį telefoną ir padėjau ant stalo. Užsisakiusi 
skanaus, tiesiog tobulo Bellini kokteilio, gurkšnojau, laukdama 
savo vaikino. 

Dabar Hju vėlavo jau pusvalandį. Bjaurybė. 

Paskui įsisąmoninau, kad Hju vėluoja ir neįspėja telefonu 
trečią kartą iš eilės. Stengiausi dėl jo susirūpinti — gal jį par- 
trenkė taksi, gal jis ligoninėje, gal užpuolė plėšikai, - bet greitai 
lioviausi, nes pyktis ėmė viršų. 

Hju tikriausiai buvo gimnastikos salėje. Jis kaip apsėstas 
stengėsi išlaikyti nepriekaištingą figūrą, ir ką galėjau dėl to jam 
prikišti? 


Nebent tai, kad Hju vėluoja lygiai valandą. Kuriems galams ta 
puiki figūra? Antras Bellini šiek tiek apsuko galvą ir pajutau alkį. 

— Galleistumėte, panele Margo, jums atnešti truputį antipas- 
to ? - pasiteiravo padavėjas. 


* užkandos (it.). Čia ir toliau - vertėjos pastabos. 

Jis buvo vienas iš mano mėgstamiausių — visada malonus, 
kas kartą mane atpažindavo. Ką gi, čia lankausi daugelį metų. 
- Žinote, priimkite užsakymą. 


Prisimenu save alkaną, paskui prisimenu sočią. Savo ranką su 
šaukštu, pilnu šokoladinio pudingo. Prisimenu, kaip padavėjas 
padėjo ant stalo mažą puodelį espreso kavos ir lėkštutę su bis- 
cotti sausainiukais. 

— Čekį pridėsiu prie ponios Margo sąskaitos, - pasakė pada- 
vėjas. - Buvo labai malonu vėl jus matyti. Tikiuosi, valgis jums 
patiko. 

— Viskas buvo puiku. 

Gal ne viskas. 

Išėjau iš restorano į Manhatano pavasario vakaro šaltuką. Vie- 
na. Skruostai degė, tik nežinia, ar nuo Bellini, ar nuo pažeminimo. 
Sena tiesa: kai pačios romantiškas gyvenimas žlunga, visų kitų 
atrodo pasakiškas. Kam man reikėjo matyti pagyvenusią porelę, 
parke ramiai šnekučiuojančią susikibus už rankų? Arba paauglius, 
sustojusius karštai bučiuotis vos už kelių žingsnių nuo mano 
tako? Ne. Nereikėjo. Kodėl visi Niujorke staiga taip beprotiškai 
įsimylėję, o aš pėdinu sunėrusi ant krūtinės rankas viena? 

Suskambo mobilusis. 

Hju! Aišku, Hju. O pasiteisinimas dėl šio vakaro bus... koks? 

— Alio? - gal kiek uždususi? Apspangusi nuo Bellini? 

— Džeinė Margo? - paklausė balsas. 

— Džeinė klauso, - atsakiau neatpažindama, kas skambina. 

— Skambina iš Verizon Wireless, norėtume jums pristatyti 
mūsų naują skambinimo planą... 

Išjungiau telefoną ir įmečiau į rankinę. Norėjau būti žmogus, 
kuris beatodairiškai švysteltų telefoną į šiukšlių dėžę. Žinoma, 

jei taip padaryčiau, reiktų jį iš ten vėl iškapstyti, ir, aišku, bū- 
tent tą akimirką, kai rausčiausi šiukšlėse, kas nors iš pažįstamų 
eitų pro šalį, o tada jau būtų visko viršūnė. 

Sunkiai rijau seiles, jausdama plūstančias karštas ašaras. To 
tik ir trūko! Verkti gatvėje! Taip žemai puolusi dar nebuvau. 

Esu apgailėtina nevykėlė. Kuo greičiau tai pripažinsiu, tuo 
geriau. Man gerokai per trisdešimt, dirbu motinai, esu moteris, 
kurios žavus, jai per geras vaikinas neatėjo į pasimatymą mėgs- 
tamame restorane. Yra, kaip yra. 


Dvyliktas 


Maiklas baigė doroti antrą dešrainį, gardžiuodamasis kiekvienu 
sultingu kąsneliu, kiekvienu burnoje pajustu skonio atspalviu. 
Tai bent išalkęs! Išbadėjęs! Alkanas kaip vilkas! Ir, ačiū Dievui, 
jam nereikia sukti galvos, ką valgys. 

Jis čia, vėl Niujorke, tarp tarnybinių užduočių „užmušinėja“ 
laiką. Slampinėja pramogaudamas, laukdamas žinios, kokia 
bus nauja užduotis. Pažiūrėjo beveik visus naujausius filmus, 
apvaikščiojo geriausius muziejus (pavyzdžiui, Amerikos indė- 
nų muziejų Vašington Haitse), dar aplankė daugumą Manha- 
tano salos kavinių, atkakliai ieškodamas skaniausių pasaulyje 
spurgų, gamintų pagal senovinį receptą. Aha, dar vienas daly- 
kas - jis lankė bokso pamokas. 

Taip, bokso pamokas. Bėgant metams jis atrado daugybę 
mielų veiklos rūšių, kurios anksčiau jam atrodė nepatrauklios. 
Pavyzdžiui, boksas. Tačiau boksas yra puikiausia mankšta, ir jis 
tikrai diegia pasitikėjimą savimi. Ir vyriškumą taip pat. Be to, 
boksas jį keistai suartina su žmonėmis. Kartais suartina truputį 


per daug. 

Du vakarus per savaitę niūrioje sporto salėje Aštuntojoje 
gatvėje antrame aukšte senas juodaodis su viskio ir pipirmėčių 
kvapeliu mokė jį taikliai smūgiuoti, gintis nuo smūgių, prisiar- 
tinus trenkti į priešininko kūną iš kairės kabliu. 

Jis beveik įprato, kad aštuoniolikmetis juodaodis ir jauni vaiki- 
nukai ispanai daužydavo jam nosį tol, kol pasipildavo kraujas. O 
treniruočių partneriai vadino jį „seniu“, tačiau jis jiems patiko. Vel- 
niai griebtų, Maiklas visiems patiko. Ar ne toks buvo jo darbas? 

Bet jis negalėjo priprasti prie savo nežmoniško apetito po 
kiekvienos bokso treniruotės. Alkis buvo toks didelis, kad nu- 
malšinti jį galėjai tik trimis ar keturiais dešrainiais ir ne mažiau 
kaip dviem šokoladiniais Yoo-Hoo gėrimais iš Manhatano gat- 
vės prekeivių. 

Šįvakar, užsisakęs dešrainių ir Yoo-Hoo, Maiklas mąstė, kaip 
puiku grįžti į Niujorką. Jis ką tik baigė užduotį Sietle su šešia- 
mečiu, kurį augino lesbietės. Augindamos vaiką tos dvi mote- 
rys darė tą pačią klaidą, kaip ir kitos poros. Jos mažojo Semo 
labui skyrė per daug veiklos: per daug muzikos, gimnastikos 
pamokų, per daug mokytojų ir gal per dažnai klausinėjo: Ar tu, 
Semai, to norėtum? 

Po Maiklo pratybų „Kaip mandagiai laikytis savo nuomo- 
nės“ abiem mamytėm naujasis mandagus Semo priešinimasis 
patiko. Maiklas padėjo Semui būti pačiu savimi. Žinoma, vė- 
liau teko berniuką palikti, ir Semas jo daugiau nebeprisiminė. 
Tačiau tokia buvo tvarka, jos Maiklas negalėjo keisti. 

Dabar jis trumpai atostogavo maloniai leisdamas laiką: ste- 
bėjo Centriniame parke dviračiais važinėjančias merginas, val- 
gė ko tik įsigeisdavo. Darė kas tik jam šaudavo į galvą, valgė ką 
tik norėjo ir nepriaugo nė gramo svorio, o du kartus per savaitę 
ėjo boksuotis. Kas gali būti geriau? 

Geriant antro Yoo-Hoo paskutinį gurkšnį pro šalį ėjo mote- 
ris, ir jis automatiškai nusekė ją akimis, įvertindamas apvalu- 
mus. Nieko keista. Niujorke jis visada pastebėdavo moteris. 
Kas čia tokio? Įsivaizdavo, kad moteris iš visų jėgų stengiasi 
atrodyti oriai, ir nusišypsojo staiga prisiminęs, kaip mažoji 
Džeinė Margo... 

Bet netikėtai... 

Jos galvos laikysena pažįstama... 

Eisena... „žvali ir nerūpestinga“. 

Kaip keista... Bet ne-e... Negali būti. 

Jos rankų mostai... 

Na, gal... Žvilgsnis į jo pusę. Tos akys. Ne, kitų tokių nėra! 

Tai ji! Tikrai ji. Bet tai neįmanoma. 

Įmanoma? Ar gali būti? 

Jos plaukai nebebuvo garbanoti kaip vaikystėje, bet vis dar 
šviesūs. Vilkėjo platų juodą paltą ir nešėsi didelę odinę ranki- 
nę - pusiau portfelį, pusiau rankinę. 

Maiklui atvipo žandikaulis. Visai neįmanomas dalykas, bet 
tai turėjo būti Džeinė! 

O Viešpatie, jo Džeinė Margo! Čia pat, už kokių penkiasdešim- 
ties pėdų nuo jo. | 

Maiklas nuo prekeivio vežimėlio puolė jai įkandin, lydimas 
dešrainių pardavėjo įtaraus žvilgsnio. 

To dar nebuvo, stebėjosi Maiklas. Kad jis kada nors būtų su- 
tikęs vieną iš savo vaikų, jau suaugusį! 

Džeinė ėjo lėtai, atrodė paskendusi savo mintyse. Jis taip pat 
ėjo lėtai, stengdamasis susivokti, kaip elgtis toliau. Buvo su- 
krėstas, trūko žodžių, minčių - visko. 

Prie Šeštojo aveniu ir Aštuntosios gatvės kampo ji pamojo 
taksi, ir vienas tuojau privažiavo. Pabėgėjusi keletą žingsnių, 

įsėdo, užtrenkdama paskui save dureles. Maiklui nusviro ran- 
kos. Suprato, ką turėtų daryti, - tegu ji sau važiuoja, tai tik labai 
keistas sutapimas. 

Tačiau pasielgė priešingai - sustabdė Šeštuoju aveniu lekian- 
tį taksi. Pasakė tai, ką visada troško pasakyti: 

— Važiuokite paskui aną taksi! 

Paskui Džeinę. 

Kitaip jis negalėjo. 


Tryliktas 


Vairuotojas paslaugiai didina greitį, ir Maiklo galva trinkteli į 
sėdynės atlošą. Labai keista, kodėl dabar? Susidurti su vienu iš 
savo vaikų - jau suaugusiu? Niekada nėra taip atsitikę. Tai kodėl 
dabar? Ką tai reiškia? Užmerkęs akis, jis tyliai sukalbėjo mal- 
delę, bet atsakymo nesulaukė. Bent jau šiuo atžvilgiu jis buvo 
toks kaip visi: atsidūrė čia nę be priežasties, bet negalėjo su- 
prasti dėl kokios. Aišku tik viena: kuo ilgiau jis čia, tuo labiau 
jaučiasi „žmogiškas“. Ar kad jis darosi labiau žmogus ir yra at- 
sakymas? Ar tai į gera? 

Ką gi Maiklas apie save žinojo? Tikrai ne tiek, kiek norėjo. 
Praeitį prisiminė miglotai: neryškūs veidai, neapibrėžti laiko 
tarpsniai. Neturėjo aiškaus supratimo, kiek laiko jis tą darbą 
dirba, koks tikslus jo prižiūrėtų vaikų skaičius. Gerai žino- 
jo, kad darbas visada jam patinka, išskyrus kokią vieną dieną 
per mėnesį. Vidutiniškai su vaiku praleisdavo nuo ketverių 
iki šešerių metų, paskui, nori jis ar nenori, nori to vaikas ar 
nenori, privalėdavo vaiką palikti. Po to būdavo pertraukėlė, 
atostogos, kaip dabar. Vieną dieną pabudęs kitame mieste, 

žinos, pas kurį kitą berniuką ar mergaitę eiti. Kitais atžvilgiais 
visi jo poreikiai buvo patenkinti. Jis nebuvo nei tikras žmogus, 
nei tikras angelas - buvo tik draugas. O būti draugu jam pasiu- 
tusiai sekėsi. 

Tuo metu Džeinės taksi skriejo Šeštuoju aveniu pirmyn. 
Prie Centrinio parko pietinės dalies pasuko į dešinę. Maiklo 
taksi sekė iš paskos. Privažiavusi Parko aveniu pasuko į kairę. 

Ar ji važiuoja į motinos butą? Ak, Džeine, ne! Nesakyk, kad 
tebegyveni su motina! Jis susigūžė įsitikinęs, kad sekti paskui 
Džeinę yra baisus sumanymas. Prisiminė Vivjeną Margo, jos 
bekraštį egoizmą, pranokstantį jos žymią asmenybę. Sekma- 
dienio popietes ji praleisdavo su Džeine, retsykiais pakštelė- 
davo jai į skruostą, bet tai ir viskas. Džeinės mokykla buvo už 
pusantro kvartalo nuo namų, tačiau Vivjena Džeinės nė karto 
ten nenuvedė. 

Kai Džeinės taksi sustojo prie Parko aveniu 535 namo, Maik- 
las sunkiai atsiduso... ji neišlipo. 

Prie taksi galinio lango priėjo durininkas, ir Džeinė jam pa- 
davė du didelius rudo popieriaus vokus. Durininkas džiaugėsi 
ją matydamas —- plačiai šypsojosi, pagarbiai pasisveikino, pri- 
dėjęs pirštus prie kepurės. Džeinė jam nusišypsojo, nebeatro- 
dė tokia liūdna. Jie net sumušė delnais. 

Paskui Džeinės taksi važiavo toliau. 

Gerai. Ji bent nebegyvena su Vivjena. Maiklas sekė paskui 
Džeinę, koljos taksi sustojo prie 75-osios gatvės ir Parko ave- 
niu kampo. Namo durininkas priėjo prie taksi ir atidarė jai 
duris. 

Nenuleisdamas akių nuo Džeinės, Maiklas skubiai įbruko 
savo taksistui dvidešimties dolerių banknotą. Ji pasiėmė port- 
felį, užsimetė ant rankos savo juodą paltą. 

Atrodė ji, na, nuostabiai. Visai suaugusi. Labai patraukli. 
Kaip keista matyti mažąją Džeinę Margo tokią. Moterį. Šiam 
durininkui Džeinė šiltai šypsojosi, o jis jai. Ta pati senoji Maik- 
lo Džeinė. Visiems gera, visiems draugiška. Visada besišypsan- 
ti pasauliui. 

Maiklas slėpėsi už aukšto cementinio dekoratyvinių gėlių 
lovelio, jautėsi kvailai, kaip vaikas, žaidžiantis šnipus, bet kaž- 
kas vertė jį tai daryti. Girdėjo durininką sakant: 

— Ponas Mekgratas buvo užvažiavęs pasakyti, kad jums grį- 
žus praneščiau, jog jis tikriausiai šįvakar nevakarieniaus. 

— Ačiū, Martinai. Vis dėlto pranešė prieš vakarienę, - pasakė 
Džeinė. Bet prikando lūpą. 

Durininkas, atsirėmęs ranka į sunkias stiklines vestibiulio 
duris, patylėjo. 

— Jis neatėjo, panele Džeine, tiesa? 

Džeinė atsiduso: 

— Ne, Martinai, neatėjo. 

— Panele Džeine, jūs žinote mano nuomonę. 

— Žinau, žinau. Aš - kvailė. 

— Ne, panele Džeine, - piktai pasakė durininkas. - Ponas 
Mekgratas — idiotas. Neįsižeiskite, kad taip pasakiau. Jūs verta 
geresnio. 

Maiklas už gėlių lovelio iš visos širdies pritarė jo žodžiams. 
Džeinė nesulaukė vaikino atėjusi į pasimatymą! Dabar Maiklas 
buvo visiškai įsitikinęs, kad tai jo Džeinė iš senų laikų. Būtų pa- 
žinęs jos balsą bet kur. Balsas buvo gilesnis, ne toks vaikiškas, 
bet vis vien atpažįstamas. Ir po šitiek metų ją vis dar skaudina. 
Žmonės vis dar ją apvilia, nelaiko jos brangenybe, kokia ji iš 
tikro yra. Kas čia darosi? Kaip jie drįsta ją skaudinti? 

Po teisybei, savo gėdai, teko pripažinti, kad vienas iš tų, kurie 

ją apvylė, buvo jis pats, Maiklas. Jis ją įskaudino. Tačiau neturė- 
jo kito pasirinkimo! Jis nieko negalėjo padaryti, nieko, ničnie- 
ko, nulį! Šiaip ar taip, kitą dieną ji Maiklą pamiršo. Gal toks 
įskaudinimas ir nesiskaito. Ne taip kaip to suknisto Mekgrato. 

Bet kodėl Maiklas ją vėl sutiko? 

Tačiau dabar ji jau pranyko namo viduje, o durininkas Marti- 
nas staiga atsidūrė prie gėlių lovelio, įtariai žvelgdamas į Maiklą. 

— Ar galiu kuo padėti, pone? 

Maiklas krūptelėjo ir atsitiesė. 

— Ne-e... ačiū. Kažin. Keliausiu toliau. 

— Taip, pone. Manau, taip bus geriausia. 


Keturioliktas 


Ir ko mano motina nedarė, kad baigusi koledžą neišsikelčiau 
iš jos buto gyventi savarankiškai, - trūko tik, kad savo kūnu 
užremtų duris. 

— Išsikraustai? Nesąmonė! Kurių galų tau kraustytis? Čia 
Raulis! Čia aš! Džeine Aukseli, turi mane, Raulį ir kinų resto- 
raną Leksingtone - viską, ko gali prireikti. 

— Taip, mama. Viską, išskyrus asmeninį gyvenimą ir galbūt 
normalią psichikos būklę. 

— Be manęs tu pražūsi! - tvirtino Vivjena. - Kas tau padės 
išsirinkti drabužius? Primins laikytis dietos? Padės tvarkytis 
gyvenime, kuriame faktiškai nėra meilės? Ak, prisiminiau, 
mano draugė Tori davė pusbrolio telefoną, ir aš tikrai manau, 
kad turėtum jam paskambinti, - jis, atrodo, ausų chirurgas ir 
jam puikiai sekasi. Bet Džeine Aukseli... 

Tai man padėjo galutinai apsispręsti. 

Kai darbininkai nešė mano bydermėjerio tualetinį staliuką 
pro duris, Vivjena iš dalies - tik iš dalies - pripažino pralaimė- 
jimą. 

— Keletą mėnesių pabandysime, Džeine Aukseli. O kai nieko 
iš to neišeis, galėsi butą pernuomoti ir grįžti. 

Kad ir kaip būtų nepakenčiama, neketinau grįžti. Net jei 
kiekvieną vakarą tektų vienišai, kol užmigčiau, į pagalvę lieti 
ašaras. Tai bus mano pagalvė mano bute, ir niekas pas mane ne- 
sibraus klausti, kokie auskarai tinka prie tokio drabužio. 

Tada Vivjena nusprendė butą pagerinti pagal savo supra- 
timą. Kai buvau dviejų savaičių išvykoje su reikalais, ji mano 
naująjį butą visą pertvarkė. Grįžusi į asmeninį lizdą, radau mie- 
gamąjį ir svetainę perdažytus baltai, baltai kaip pas ją. Virtuvė, 
kuria naudojausi tik jau pagamintam maistui pasišildyti, buvo 
įrengta kaip restorane: viryklė profesionalams, orkaitės, dvi 
indų plovimo mašinos, Sub Zero šaldytuvas stiklinėmis puikiai 
apšviestomis durimis. Per stiklą persišvietė vienas skyrelis su 
liesu jogurtu. 

Aš buvau per daug priblokšta, kad imčiausi naikinti pageri- 
nimus ar perdažyčiau perdažymą. Vis dėlto sugebėjau pridėti 
ir savo ranką - nuotrauką, kurioje motina, tėvas ir aš, dar labai 
maža. Mes buvome Graikijoje, stovėjome Partenono papėdė- 
je ir nuoširdžiai šypsojomės. Ar tikrai buvome laimingi kaip 
šeima bent tą vieną dieną? Nors minutėlę? Noriu tikėti, kad 
buvome. 

Taigi pakabinau nuotrauką prieškambaryje matomoje vie- 
toje. Motina ją aptiko lankydamasi jau kitą kartą. Ji suraukė 
nosį ir tarė: 

— Jei duočiau tau vieną iš savo mažesniųjų Pikaso piešinių, 
gal tą sentimentalų šlamštą pakeistum? 

Kiekvieną kartą grįžusi namo pažiūrėdavau į tą nuotrauką ir 
nusišypsodavau. 

Bet ne šįvakar. 

Truputį apsvaigusi nuo gėrimų Babbo, įskaudinta nuolatinio 
Hju nedėmesingumo ir jausdama kaltę dėl persivalgymo, įjun- 
giau prieškambaryje šviesą ir žiūrėjau į tą laimingą šeimą prie 
Partenono. Geriau nuo to kažkodėl nepasijutau. 

Miegamajame automatinis atsakiklis pranešė, kad gavau tris 
naujas žinutes. 

Paspaudžiau mygtuką „Paleisti“. Na, Hju, pirmyn. Teisinkis. 
Sakyk, kad esi ligoninėje. Pradžiugink. 

Džeine Aukseli. Po galais, kur tu? Ar ten... klausai? Pakelk ra- 
gelį, brangioji. Būk gerutė, pakelk. Aš ką tik sugalvojau nuostabų 
dalyką... 

Paspaudžiau „Ištrinti“ ir ėjau prie kitos žinutės. 

Primena žurnalas Week. Jūsų veltui gaunamos šešių mėnesių 
prenumeratos... 

Vel „Ištrinti“. 

Paskutinė žinutė. Nuo koledžo laikų kambario draugės. 

Džeine, čia Kolina. Ar tu sėdi? 

Atsisėdau ant lovos krašto ir išsilaisvinau iš batų. 

Tai štai, gana netikėta naujiena. Išteku. Kai išsiskyriau su 
Dvaitu, maniau, kad niekada su niekuo nesusipažinsiu ir neno- 
rėsiu susipažinti. Tačiau Benas nuostabus. Rimtai. Kaip Dievą 
myliu. Pamatysi, kai susitiksite. Niekada nebuvo vedęs, dirba 
čia, Čikagoje. Vestuvės rugsėjo dvyliktą, o tu turi būti pamergė. 
Bandysiu vėl tau skambinti rytoj. Tikiuosi, kad tau taip pat vis- 
kas gerai. Myliu tave, Džeine. Ak, dar... aš vėl rašau apsakymus. 
Valio! Lik sveika. 

Džiaugiausi dėl Kolinos, tikrai džiaugiausi. Ji visada labiau- 
siai norėjo rašyti grožinius kūrinius ir auginti vaikus, o dabar 
abiem turi dar vieną šansą. Tikrai valio. Labai džiaugiuosi dėl 
jos. Iš tikrųjų. 

Įėjusi į vonią, nusivaliau vokų šešėlius ir blakstienų tušą tais 
mažais „be riebalų, nesukeliančiais jokios alergijos“ tampo- 
nėliais. Nusiprausiau veidą Caswell-Massey migdoliniu muilu. 
(„Jei jis buvo geras Džekei Kenedi, - pasakė man motina, - bus 
geras ir tau.“) 

Paskui įlindau į lovą ir įjungiau nešiojamąjį kompiuterį. 
Ėmiausi rašyti savo filmo sutarčių juodraščius. Šįvakar juos iš- 
siųsiu Vivjenos advokatui, o paskui jis galės parašyti oficialų 
pasiūlymą Karlui Eridkinui. 

Po valandos kompiuterį išjungiau. Rimtai galvoti buvau 
per daug pavargusi, bet tikėjausi, kad mano užrašytos mintys 

"protingos. Išlipusi iš lovos, nušlepsėjau per tykius kambarius. 
Virtuvėje prisipyliau stiklinę vandens - jį motina parsisiųsdin- 
davo iš Švedijos. Nurijau keletą sveikatingų gurkšnių, bet paju- 
tau, kad jau niežti nagai. Padėjau stiklinę. 

Džeine, būk tvirta. 

Pažvelgiau į spintelės duris, tas po kaimiško sūrio formos 
kriaukle. 

Ištiesiau ranką. 

Neliesk, Džeine. Nedaryk to. 

Atidariau spintelę po kriaukle. 

Dabar tu tikrai stovi ant bedugnės krašto. Atsitrauk! Dar ne per 
vėlu! 

Atsiklaupiau. O kadangi buvau pasiruošusi dievinti, atsi- 
klaupti labai tiko. 

Iš už Brillo kempinėlių, Windex ir Soft Scrub valiklių ištrau- 
kiau savo slaptą Oreos dėžutę. Ant dėžutės buvo užrašyta: 
„Vartoti tik blogiausiais atvejais! Parašyta Tau!“ 


* Oreos - šokoladiniai pyragaičiai su kremu. 

Jaučiau, kad dabar tinkamas atvejis. Lėtai sukramčiau ketu- 
ris Oreos, gardžiuodamasi kiekvienu traškaus šokolado su sal- 
džios grietinėlės įdaru kąsneliu. 

Baigusi ritualą, patraukiau į lovą. 

Su dar dviem Oreos rankoje. 

Surijau juos nespėjusi padėti galvos ant pagalvės. 


Penkioliktas 


Maiklo butas buvo Soho, viename iš jo mėgstamų Niujorko 
rajonų ar į jį panašių bet kuriame mieste. Kaip ir visi, iki tam 
tikros ribos jis galėjo naudotis laisva valia, turėjo pasirinkimo 
laisvę; privalėjo atlikti tik darbą, savo misiją — būti vaikams 
išgalvotu draugu. Šis darbas anaiptol nebuvo blogas. Kartais 
Maiklas garsiai sakydavo: „Aš mėgstu savo darbą.“ 

Tačiau tokios atostogos tarp tarnybinių užduočių, tarp vie- 
no ir kito vaiko, jam patiko. Niekada nežinojai, kiek jos truks, 
todėl išmoko kiekvieną dieną gyventi esama akimirka — apie 
tai žmonės mėgsta gražiai pašnekėti, ypač per televiziją, bet to 
dažniausiai nesiseka įgyvendinti. 

Tą vakarą jis grįžo į savo namą rausvo smiltakmenio fasadu 
apie vienuoliktą valandą galutinai priblokštas, kad matė Džei- 
nę, suaugusią Džeinę. Tai buvo didžiulis sukrėtimas. Džeinę 
Margo. Oho! 

Kai pakeliui į savo ketvirtą aukštą pasiekė antrą laiptinę, iš 
viršaus pajuto laiptus drebinančią roko muziką. Abejonių, iš 
kur ji sklinda, nekilo - Oveno Pulaskio butas. 

Ovenas Pulaskis. Maiklas nebuvo įsitikinęs, ar supranta tą 
nutrūktgalvį, nerūpestingą drimbą, vyrą-vaiką. Žinoma, jis 
buvo gana draugiškas, mėgstantis bendrauti, visada stengėsi 
užkalbinti. Iš tikrųjų, kai Maiklas užlipo į ketvirtą aukštą, Ove- 
nas prie savo buto durų sveikinosi su pora moterų. Moterys 
buvo aukštos, lieknos, nežmoniškai išsipusčiusios ir juokėsi iš 
kiekvieno joms pasakyto žodžio. Oveno ūgis siekė apie šešias 
pėdas ir tris colius, jis buvo apkūnus, su vaikiška šypsena, ku- 
riai, Maiklo supratimu, neįmanoma atsispirti. 

— Maiki, varyk pas mane į vakarėlį. Ateik, nes įsižeisiu. Tik 
pamėgink mane įžeisti, - šaukė per koridorių Ovenas. 

— Ačiū, ačiū, šįvakar aš visai nusibaigęs, - pasakė Maiklas, 
bet Ovenas jau perskrodė juos skiriantį atstumą ir viena ranka 
apkabino Maiklą. 

- Čia Klerė de Lunė, o čia Sindi Antroji, - pristatė jis, mos- 
telėdamas galva į dvi gražuoles. - Talentingos studentės iš Ko- 
lumbijos... manau, Kolumbijos... jos papildomai uždarbiauja 
kaip manekenės. Ponios, čia Maiklas. Šaunus vyras. Niujorko 
ligoninės chirurgas. 

— Aš joks chirurgas, — gynėsi Maiklas, tempiamas į pilną 
žmonių, triukšmingą, įsisiūbavusį vakarėlį Oveno bute. 

— Ei, sveikas, - pasakė viena iš moterų, aukšta brunetė, kurią 
Ovenas pavadino Klere de Lune. - Aš Klerė... Parker. Supranti, 
Ovenas yra Ovenas. 

Susiraukęs Maiklas surietė kažką panašaus į šypseną. 

— Sveika, Klere, kaip gyvuoji? 

— Ne kažin kaip, bet nesigilinsim. Juk ką tik susipažinome, 
ar ne? | 

Maiklas pajuto, kad mergina turi bėdų, ir negalėjo būti abe- 
jingas; sutikęs vienišą, prislėgtą žmogų, Maiklas visada bandė 

kaip nors jam padėti. Ar tai jo lemtingas trūkumas? Tokia pri- 
gimtis? Jis to nesuprato ir nesuko galvos dėl dalykų, kurie nuo 
jo nepriklauso. Na, beveik liovėsi sukęs. 

— Ką tu, man įdomu, - pasakė jis Klerei. 

— Kur nebus įdomu, — nusijuokė ji. Kažkas praeidamas 
įspraudė jiems į rankas gėrimus, ir ji vėl nusijuokė. - Vaikinams 
tik ir rūpi mūsų problemos, mūsų tikrieji jausmai ir panašūs 
dalykai. 

— Ne, man iš tiesų įdomu. Pasikalbėkim. 

Taigi Maiklas koridoriaus prie virtuvės kampe klausėsi Kle- 
rės Parker gyvenimo istorijos gerokai ilgiau negu valandą. Ji 
blaškėsi tarp noro tapti mokytoja, mat šiai profesijai ruošėsi, 
ir didelių pinigų, staiga pasipylusių dirbant Fordo agentūroje 
manekene. 

Galiausiai ji pažvelgė jam į akis, labai maloniai nusišypsojo 
ir tarė: 

— Maiklai, nors tu ne chirurgas, o aš ne Klerė de Lunė, ar 
norėtum eiti su manim? Mano kambario draugė fotosesijoje 
Londone, o mano katinas nepavydus. Eisi? Sakyk „taip“. 


Šešioliktas 


Atvirai, sąžiningai kalbant, Maiklui panašūs dalykai, kad ir ką 
sakytum, būtų buvę ne pirmas kartas; jie daugiausia pasitaiky- 
davo per atostogas, o kartais tarp užduočių ir darbo metu. Juk 
jis turėjo pasirinkimo laisvę, savo gyvenimą ir buvo neabejin- 
gas grožiui. 

Klerei jis pasakė: 

— Iš tikrųjų aš gyvenu kitoje koridoriaus pusėje. 

Maiklo butas, gana švarus ir dailiai apstatytas, buvo pernuo- 
motas iš Niujorko universiteto antropologijos profesoriaus, 
vienam semestrui išvykusio į Turkiją. Maiklas turėjo uoslę su- 
sirasti gerą butą - dar viena tarnybos privilegija. 

— Tavo eilė kalbėti, - pasakė Klerė, susiriesdama ant sofos. Ji 
pakišo po savim ilgas kojas, bet nepatraukė sijono užsidengti 
keliams. Patapšnojo šalia savęs pagalvėlę. 

— Eikš. Sėsk. Pasakok man viską. - Maiklas atsisėdo, o Klerė 
perbraukė pirštu jam per skruostą. - Kas ji? Kas atsitiko? Ko- 
dėl tu laisvas? Ar laisvas? 

Maiklas nusijuokė, labiau iš savęs. 


68 JAMES PATTERSON 0 SEKMADIENIAI PAS TIFANĮ 


— Keista, kad tu klausi. Buvo viena tokia. Ilgą laiką nieko apie 
ją nebežinojau. Ir staiga šįvakar, atrodo, vėl ją radau. Lyg ir ra- 
dau. Sudėtinga. 

— Visada sudėtinga, - nusišiepė Klerė. - Man tikrai įdomu, ir 
mes turime visą naktį. Ar turi viskio? Kokio nors alkoholio? 

Tiesą sakant, Maiklas turėjo - tiksliau, turėjo profesorius — 
labai gero vyno, prieš išvažiuodamas jį grąžins. Jis atkimšo bu- 
telį Caymus, paskui kitą butelį - ZD ir su gražiąja Klere de Lune 
kalbėjo ir kalbėjo iki ketvirtos valandos ryto, kol pagaliau abu 
užmigo apsikabinę, bet nenusirengę. Užteko pasikalbėti. Buvo 
tikrai labai gera. 

Iš ryto Maiklas kaip džentelmenas paruošė Klerei pusry- 
čius: nesmulkintų grūdų duonos skrebučių, kiaušinių ir kavos. 
Jis didžiavosi savo kava — šį kartą tai buvo Kona, pavėsyje au- 
ginamos pupelės iš Afrikos. Išeidama ji atsisuko ir apkabino jį 
per pečius. 

— Ačiū, Maiklai. Puikiai praleidau laiką. - Palinkusi prie jo — 
abu buvo beveik vienodo ūgio - pabučiavo Maiklą į lūpas. - Jai 
pasisekė. 

— Kam? - nesuprato Maiklas. 

— Džeinei. Tai, apie kurią naktį kalbėjai... bent jau kai gėrė- 
me antrą butelį vyno, - šyptelėjo susitaikiusi su likimu Klerė. — 
Sėkmės tau su ja. 


Septynioliktas 


Penkiolika po septynių ryto aš, viršininkės duktė, pasirodžiau 
ViMar Productions pirmoji, neskaitant pašto pasiuntinuko ang- 
lo, stepo šokėjo, kuris, mano nuomone, ir gyveno pašto kam- 
baryje po laiškų rūšiavimo stalu. 

Los Andžele buvo ketvirta valanda ryto, todėl ten galėjau 
kreiptis tik elektroniniu ir balso paštu. Tačiau Londone buvo 
vidurdienis, o tai reiškė, kad galiu paskambinti Karlai Kroli, 
spektaklio „Ačiū Dievui“ Londone direktorei. Londone pjesė 
turėjo net didesnį pasisekimą negu Niujorke. Aktoriai, dekora- 
cijos — viskas ten buvo geresnės kokybės. 

— Džeine, kaip džiaugiuosi, kad paskambinai. Turime prob- 
lemėlę. Pasirodo, Džefriui nepatinka naujoji mergaitė, kuriai 
davėm vaidmenį. 

Džefris buvo Džefris Andersonas, anglų dievaitis, vaidino 
Maiklą. 

— Džefris sako, kad su ta naująja mergyte jis nerandąs ryšio. 
Bet patikėk, Džeine, mergytė nuostabi, tikrai pavergs širdis. 
Svarbiausia, kad ji, būdama vienuolikos, atrodo kaip aštuon- 
metė ir moka kalbėti. 

— Klausyk, paskambink Džefrio agentui ir pasiūlyk jiems 
dar kartą perskaityti tą sutarties dalį, kur parašyta, kad, jei no- 
rėsim, jis privalo vaidinti net kai jo partnerė yra beždžionė su 
trimis kojomis. 

— Aš perduosiu, Vivjena Jaunesnioji, - pasakė kikendama 
Karla Kroli. 

Man per nugarą nuėjo šiurpulys. Vivjena Jaunesnioji. O Die- 
ve, tik ne tai. 


Aštuonioliktas 


Lygiai devintą kabinete pasirodė mano asmeninė padėjėja 
Merė Luiza: baisiai sąžininga, baisiai sarkastiška, su ryškiausiu 
Bronkso akcentu šiapus Trogs Neko tilto. 

— Labas rytas, Džeinyte, — tarė ji, versdama krūvą pašto ir 
telefono pranešimų ant mano posėdžių stalo. - Geriausia Mė- 
nesio Darbuotoja vėl pas tave. 

— Labas, - pasakiau. — Žinau... atrodau visiškai apgailėtinai, 
ar ne? Neatsakyk. 

Pradėjau rūšiuoti pranešimus telefonu: „degančius — reikia 
gesinti“ — į vieną krūvą, „smilkstančius — stebėti situaciją - į 
kitą ir galiausiai „skambink, jei nori save nubausti“ — į trečią. 

— Beje, Godzilos kabinete šviesos dar nedega. 

Merė Luiza garsiai atplėšė kramtomosios gumos pakelį. 

— Žinai, kad antradienio rytais Vivjena pas Erederiką Fekai 
gerina plaukų atspalvį. 

— Nori pasakyti, kad ta neoninė geltona su violetiniais pus- 
toniais ne natūrali? - prunkštelėjo Merė Luiza. - Nori ka- 
vos? 

Nespėjusi atsakyti, už savo kabineto durų išgirdau du pažįs- 
tamus balsus. Motinos ir Hju. Pilvas kaipmat suburbuliavo. 

— Hju, branguti, tu, tu, tu, - čiulbėjo Vivjena mažos mergy- 
tės balseliu, nuo kurio susigūždavau, - kur tu buvai, kai ieško- 
jau vyro numeris trečias? 

„Tikriausiai pradinėje mokykloje“, - pagalvojau. 

Paskui Vivjena atsidūrė priešais mane, su Hju, laikančiu 
puokštę baltų rožių, kurios turbūt palengvino jo piniginę pora 
šimtų dolerių. | 

- Žiūrėk, ką aš atvedžiau. Galimas daiktas, gražiausią Niu- 
jorko vyrą, - tarė Vivjena, lenkdamasi prie manęs ryto bučinio 
į skruostą. 

Dėl Hju ji nebuvo visiškai neteisi. Išsitaršiusiais šviesiais 
plaukais, šviesia barzda, apsimovęs išblukusiais džinsais prie 
pilkų marškinėlių su gobtuvu, Hju atrodė tikras vyriškumo įsi- 
kūnijimas. Jis, be abejonės, buvo gražuolis, svajonė, laimikis. Ir 
bent jau teoriškai... priklausė man. 

— Atsiprašau. Labai labai atsiprašau, Džeine, - pasakė jis, su- 
gebėdamas beveik įtikinti savo nuoširdumu. 

Nors ir norėjau jam trenkti į paširdžius, nusprendžiau elgtis 
šalčiau. 

— Dėl ko atsiprašai? - paklausiau pakėlusi antakius. 

— Dėl vakar vakaro. Juokauji? Aš taip ir neatėjau į Babbo. 

— Nieko tokio, - pasakiau. - Labai skaniai pavalgiau. Atsi- 
griebiau už nenuveiktus darbus. 

— Aš pamiršau, kad man skvošas. 

— Nesvarbu. Skvošas - tavo gyvenimas. 

Nieko panašaus. Jo gyvenimas - veidrodis. 

Merė Luiza paėmė iš jo puokštę. 

— Paieškosiu joms pamerkti baseino. 

Po reikšmingo krenkštelėjimo šeštaklasės stiliumi ir pabrėž- 
tinio akių vartymo motina pagaliau išėjo. Hju užrakino duris, 
o aš susiraukiau. Ką tai reiškia? Paskui jis suėmė mane už pečių 
ir pabučiavo į lūpas. Aš nesipriešinau, o tai klasiškai pribaigė 
mano savigarbą. Dedu galvą, kad net Anoniminiai Ištižėliai 
mane pasmerktų. Ką gi, bet Hju taip nuostabiai bučiuoja, tos 
nuostabios rudos akys arti ir tokios savos, nuo kaklo ir apykak- 
lės dvelkia Hermeso kvepalais Something Sexy. 

— Aš tikrai apgailestauju, Džeine. — Jo ranka glostė mano 
nugarą aukštyn žemyn, o šypsena buvo nepakartojama. - Tu 
puikiai žinai, kad tave myliu, tiesa? 

Jo balsas skambėjo šiltai, akys švietė perdėtu nuoširdumu. 
Galimas daiktas, nemeluoja. 

Pasilenkęs jis apipylė mano kaklą švelniais lyg pūkas bu- 
činiais. Staiga pasijutau saugi, sušildyta, kaip jausdavausi su 
Maiklu. Kurių galų galvoju apie Maiklą? 

Nutempiau mintis atgal prie Hju, Hju, nosimi myluojančio 
mano kaklą. Neįtikėtinai gražaus, žavaus, beprotiškai roman- 
tiško Hju, kai jis nori toks būti. 

“ Paskui kai ką prisiminiau. 

Hju yra aktorius. 


Devynioliktas 


Maiklas niekada taip nesielgė - nė iš tolo, - bet tą rytą sekė 
Džeinę, kai ji išėjo iš namų, sekė per saugų atstumą iki darbo- 
vietės pastato 57-ojoje Vest gatvėje. Pats gerai nesuprato, ką 
daro; žinojo, kad priverstas taip daryti. 57-ojoje gatvėje tuojau 
pat pažino pastatą, kuriame buvo įsikūrusi Vivjenos kompani- 
ja, ji, matyt, gyvuoja iki šiol. Ak, Džeine, neik ten! Neik į Vest 
Saido Piktosios Raganos irštvą! Ji savo piktaisiais kerais tave įvi- 
lios į spąstus! 

Bet Džeinė įėjo. 

Paskui, nepaisydamas sveiko proto, įėjo ir Maiklas. Ką aš da- 
rau? - galvojo jis ir vos neištarė to balsu. Pats laikas išeiti. Tuo- 
jau pat, dabar. Čia reikia padaryti galą beprotybei. 

Bet nepadarė. Negalėjo. Ir kai vestibiulyje peržvelgė infor- 
macinius užrašus, paaiškėjo, kad Vivjenai sekasi dar geriau. 
ViMar Productions dabar užėmė du aukštus. Tikriausiai ji dar 
bjauresnė. 

Jis stebėjo suaugusią Džeinę, einančią per vestibiulį. Ji pa- 
mojavo mažiausiai tuzinui žmonių, ir jie jai šypsodamiesi 

mojo ar trumpai su ja šnekteldavo. Jam toptelėjo, kad iš esmės 
ji nepasikeitė: nors žmonės vis dar ją apvilia, ji su visais elgia- 
si draugiškai ir šiltai. Visiems, kurie ją pažinojo, ji akivaizdžiai 
labai patiko. Visiems, tik ne tam pusgalviui, kuris neatėjo į pa- 
simatymą. 

Paskui Džeinė išnyko lifte, o jis stebėjo, kaip kelias sekundes 
bėga aūkštai nuo „Vestibiulis“ iki „Dvidešimt ketvirtas“. 

Tada Maiklas ir padarė lemiamą sprendimą - lauks Džeinės. 
Kodėl? Pats nežinojo. Ar bandys su ja net pasikalbėti? Ne, jo- 
kiu būdu. Na, galbūt. Tik galbūt. Tuo tarpu... jis buvo praėjęs 
pro už vieno kvartalo esančią kavinę Dunkin' Donuts ir galvojo 
apie porą bavariškų spurgų. 

Po spurgų valgymo pertraukos jis grįžo ir slampinėjo 
aplink Džeinės tarnybos pastatą, jausdamasis kvailai, kaip 
nusikaltėlis, tačiau negalėjo iš ten atsiplėšti. Apie penkiolika 
po dvylikos atsidarė liftas, o iš lifto išėjo ji. Buvo ne viena. 
Deja, jos liemenį laikė apkabinęs labai gražios išvaizdos vai- 
kinas. Džeinė nuėmė jo ranką, ir Maiklas spėjo, kad čia ir yra 
tas nevykėlis Mekgratas. 

Jie išėjo pro paradines duris, o jis jiems iš paskos. Jei Džei- 
nė ir būtų žvilgtelėjusi atgal, Maiklo nebūtų pažinusi. Buvo jį 
pamiršusi. Taisyklės veikė. Jis vaidino abejingą. Būdamas gana 
arti, Maiklas girdėjo jų pokalbio nuotrupas. Ji su Mekgratu 
kalbėjo apie kažkokį „Ačiū Dievui, Maiklo manymu, vieną iš 
Vivjenos spektaklių. 

— Džeine, „Ačiū Dievui“ yra visko, dėl ko aš dirbau, esmė, 
bet manau, kad tu į jį žiūri nerimtai, - Maiklas girdėjo sakantį, 
tiksliau, verkšlenantį Mekgratą. 

- Netiesa, Hju, - pasakė Džeinė. — Aš žiūriu į tai rimtai. Ži- 
nai, kaip man svarbu „Ačiū Dievui“. 

Hju. To vyruko vardas - Hju. 

Maiklas nesitraukė nuo jų ir kai jie pasuko į restoraną Four 
Seasons. Viduje Maiklas nuėjo prie baro jų stebėti, suprasda- 
mas, kad tai nevykusi mintis, nes kiekvieną minutę jam darėsi 
sunkiau. 

Vis labiau irzdamas, Maiklas matė, kaip restorane prie jų sta- 
liuko visą laiką kalba Hju. Džeinė tik klausosi. Jei nesakė jai 
pamokslų, tas gyvatė bendravo su restorano lankytojais. Hju 
spaudžia ranką žurnalo leidėjui. Hju siunčia oro bučinį televi- 
zijos pokalbių laidos vedėjai. Hju postringauja prie vynų sąra- 
šo. Ką ji tame pašlemėke mato? 

Paskui, kai Hju su Džeine jau susirengė valgyti, prie jų stalo 
priėjo jauna, graži, trapi moteris. Atsiprašiusi už sutrukdymą, 
ištiesė popieriaus lapelį, prašydama Hju autografo. Tai reiškia... 
jis kažkoks garsenybė. Pavyzdžiui, aktorius, o gal modelis? Me- 
teorologas? Gal jis vaidino filme „Pjūklas 2“ ar kitur? 

Jis atsistojo, koketiškas, žavus, kad net šlykštu. Maiklas žiū- 
rėjo ir negalėjo patikėti. Džeinės veidas ir kaklas paraudo, ji aiš- 
kiai jautėsi nesmagiai, bet neatrodė, kad Hju tai pastebėjo. 

Galiausiai Maiklas nebeištvėrė. Užmokėjęs už kokakolą, pa- 
liko Džeinę su jos Hju. Jis nesuprato, ką Džeinė daro, bet ji jau 
didelė. Jeigu jai reikia kvailų, paviršutiniškų santykių, tai gal jie 


su Hju vienas kito verti. 


Dvidešimtas 


Kol Hju flirtavo su nemaloniai gražia ir patologiškai liesa ma- 
nekene, kuri buvo mačiusi jo spektaklį keturis kartus, aš apsi- 
mečiau tyrinėjanti deserto meniu, nors mokėjau jį atmintinai. 
Apsaugok, Viešpatie, - tuo metu už gabalėlį šokoladinio torto 
„Kupolas“ galėjau žmogų užmušti. 

Bet neturėčiau jo valgyti. Nevalgysiu. Tikrai tikrai man ne- 
galima. | 

Negalvok apie jį. Puiku. Reikia grįžti prie „Ačiū Dievui“ 
priešpremjerinių nepabaigiamų reikalų. Teks pristatyti kai ku- 
riems kūrybinės grupės žmonėms - aktorių parinkimo agen- 
tui, kostiumų dailininkui, scenografui - mūsų finansų rėmėją 
Karlą Fridkiną. Jokio „Kupolo', įsakiau sau griežtai. Ver-jo ver- 
kio ver-tor ver-to. 

Hju pasiuntė savo sudžiūvusiai jį dievinančiai gerbėjai oro 
bučinį, o aš už mūsų pietus suplojau nemažą sumelę. 

— Artu nieko prieš, jei su tavim negrįšiu, Džeine? - paklausė 
jis. - Man reikia užsukti į sporto salę. 

Jis nesąmoningai pasigėrėjo savimi veidrodyje virš baro, 

braukdamas sau per nepriekaištingai lygų skruostą ir apžiūrė- 
damas iš visų pusių. Žinoma, mano veidas toks, kad nėra ko 
kraipytis prieš veidrodį. 

— Ne, Hiju, puiku, - pasakiau. - Aš gera. | 

Tiesą sakant, nemelavau. Kuo mažiau jis žinos apie filmo už- 
kulisių reikalus, tuo geriau. Kadangi atliko pagrindinį vaidme- 
nį Brodvėjuje, Hju buvo šventai įsitikinęs, kad turėtų jį gauti ir 
filme. Kaip ir mano motina. Jie abu mane spaudė pasirašyti su 
juo tam vaidmeniui sutartį. Visas organizmas tam priešinosi. 
Hju stambiam planui kine visiškai netiko; jis buvo ne toks ak- 
torius. Tiesiog ne Maiklas. 

Hju pabučiavo mane į skruostą, paskutinę minutę prisimi- 
nęs, kad reikia ne oro bučinio, o tikro. | 

— Iki, pupyte, - mestelėjo ir dingo su savo švytinčia šypsena, 
blizgančiu įdegiu, slidesnis už gyvatę lietingą dieną. 

Griežtai sau uždraudusi eiti ver-tor ver-to, nuskubėjau atgal 
į 57-ąją gatvę, žinoma, paskutinę minutę. Kaip visada. Įsitiki- 
nusi, kad visi vieni kitus pažįsta, pradėjau posėdį. Kai ėmiau 
kalbėti, mano nervai nurimo, jaučiausi tikra projekto vadovė. 

— Mes visi labai jaudinamės, koks bus šis filmas, - pasakiau, 
padrąsinta visų dėmesio. - Taryboje žada dalyvauti garsus reži- 
sierius. Tikiuosi, iki savaitės pabaigos gausime oficialų leidimą 
pradėti. 

Visi sutartinai ėmė ploti, ir tai sušildė širdį. Supratau, kad šis 
projektas man reiškia kur kas daugiau negu mano kūrybinei 
grupei, - kitaip ir būti negali, - bet jų entuziazmas ir palaiky- 
mas teikė didžiulį malonumą. 

Staiga atsidarė posėdžių salės durys. 

— Apsieisiu be plojimų, - saldžiu balseliu pasakė Vivjena, — 
tik tyliai pasėdėsiu ir paklausysiu. Kalbėk toliau, Džeine Auk- 
seli. Tęsk. 

Man nusviro rankos, tačiau ištiesinau pečius, nusprendusi 
tęsti, nors žinojau, kad motinos pažadas sėdėti ir ramiai klau- 
syti prilygsta kometai, kuri staiga nukritusi ant žemės visiems 
nuo šlaunų nusiurbtų riebalus. Būtų puiku, bet to nebus. 

— Norėčiau pakalbėti apie dekoracijas, - pasakiau. - Klaren- 
se? Ką tu manai? 

— Manau, reikia statyti tikslią Astor Court kopiją, - pasakė 
Klarensė. | 

— Tikėjausi, kad galėsime filmuoti pačiame St. Regis, - pasa- 
kiau. - Sutaupytume pinigų ir būtų autentiškiau. Ar negalėtu- 
me? Kaip nors? 

- Jei leistum, Džeine Aukseli, sekundėlę įsiterpti, - pasakė 
motina, - manau, dekoracijas reikėtų gaminti. Bus patogiau iš 
visų pusių sukioti kameras ir apšvietimą. 

Aišku, ji buvo teisi, ir auditorija pritariamai sulinksėjo — 
mano motinai niekas niekada neprieštaraudavo. 

Paskui kalbėjo kostiumų dailininkas: 

— Manau, kad mergytė, būdama St. Regis su išgalvotu drau- 
gu, visada turėtų vilkėti baltai. 

Palta spalva puikiai derės prie vaiko tyrumo, pagalvojau aš. 

— Gera mintis, - pasakiau, - gyvenime ta mergytė iš tikro 
taip vilkėjo. 

Vivjena vėl įsikišo: 

— Džeinyte, turi nepamiršti, kad čia ne autobiografinis fil- 
mas. Manau, būtų geriau įvairesnis garderobas, tai suteiktų 
daugiau spalvingumo, sodrumo ekrane. Esu tuo tvirtai įsiti- 
kinusi. Tikėk manim. Kalbu kaip pašalinis asmuo. Tik sakau 
teisybę. 

O čia ir išlindo tikrosios nuostatos: staiga man paaiškėjo, 
kad mes su motina žiūrime į filmą visai skirtingai. Be to, aišku, 

kad motina pasiryžusi kietai naudoti savo įtaką tam, kas buvo 
laikoma „mano“ projektu. Tikra gėda. 

— Turiu klausimą, - tarė Karlas Fridkinas. 

Atsisukau į jį su palengvėjimu: 

— Prašau klausti. 

— O kas vaidins tą apsimetėlį? - paklausė Karlas Fridkinas. 

— Na, jis nebuvo apsimetėlis, - paaiškinau, - veikiau išgal- 
votas. 

Stojo tyla. Ak, velniava, galvojau, ieškodama būdo išsisukti, 
bet niekas neatėjo į galvą. Tyla užsitęsė. Labai nejauki. Ėmiau 
raudonuoti. Dabar jie tikriausiai mano, kad aš kuoktelėjusi. 
Puiku - ideali sumaučiausios dienos pabaiga. 

Motina pakilo, šyptelėjo su vos slepiama panieka ir nuėjo 
prie durų. 

Aktorių parinkimo agentas tarė: 

— Aš pasiūliau vaidmenį per buvusią Rajano Goslingo agen- 
tę, ir ji visai neabejoja. Suprantama, yra daug kitų puikių ak- 
torių: Metas Deimonas, Raselas Krou, Hju Džekmanas ir Hju 
Grantas. Net Patrikas Dempsis. 

Motina tarpduryje sustojo, žinodama, kad visų akys nukryps 
įją. Žiūrėdama tiesiai į mane, ji pasakė: 

— Žaiskite, vaikučiai, Holivudo garsenybių vardais kiek tik 
norit, bet jaučiu, kad geriausias pagrindinio vaidmens atlikėjas 
yra jums tiesiai po nosimi. 

Visi atrodė sutrikę. Išskyrus mane. 

Aš ką tik pietavau su Hju, kurį Vivjena „Ačiū Dievui“ jau 
buvo išrinkusi, bet jis nebuvo nei Džekmanas, nei Grantas. 


Dvidešimt pirmas 


Prieš daugelį metų, kai jis su Džeine norėdavo pabėgti iš jos 
suvaržyto, slogaus Parko aveniu pasaulio, jie sėsdavo į per visą 
miestą į Aukštutinį Vest Saidą važiuojantį autobusą. Koks 
nuostabiai naujas ir margas gyvenimas jiems atsiverdavo tais 
laikais, kai pokarinių kūdikių kartos su Maclaren vaikštučiais 
dar nebuvo. Išplėstomis akimis Maiklas su Džeine tyrinėdavo 
dėvėtų drabužių krautuvėles, Vakarų Afrikos restoranus, ispa- 
nų vyno, žydų saldumynų krautuvėles, visas vienoje vietoje 
taikiai tarpusavyje sugyvenančias. 

Maiklas negalėjo neprisiminti tokios pat geros kaimynystės 
žavesio parduotuvių rajone ir centrinio Ohajo priemiestyje. 
„Goldblumo sausas valymas“ virto Prada. „Johanseno metalo 
dirbiniai dabar vadinosi Baby Gap. Vietoj „Skaniausi pasauly- 
je riestainiai“ atsirado prabangaus muilo parduotuvė. Svajoda- 
mas apie tuos karštus, nuostabaus skonio riestainius, Maiklas 
galėjo gauti paragauti tik muilo. 

Iš senųjų Džeinės ir Maiklo laikų liko vienintelė nuostabi 
vieta prie Brodvėjaus ir 77-osios gatvės kampo - valgykla 

The Olympia Diner. Ji priklausė jau trečiai graikų kartai; jie mo- 
kėjo paruošti taukuose plaukiojančius kiaušinius, riebų kumpį 
ir tokią stiprią kavą, kad išgėrus puoduką tekdavo valyti dantis. 
Maiklo nuomone, ten buvo geriausias maistas visame Niujor- 
ke, kai kuriais atžvilgiais geresnis už Daniel ar Per Se. 

Apsilankyti buvo verta vien dėl reklamos lange: TAIP! 
TAIP! TAIP! BLYNAI VISĄ PARĄ! | 

Nuo tada, kai Maiklas vėl grįžo į Niujorką, Olympia tapo jo 
šeštadienio ryto ritualu. Šiandien jis ten ėjo su Ovenu Pulas- 
kiu, atsidėkodamas už vakarėlį, kuriame susipažino su Klere de 
Lune. Jis tikrai puikiai su ja praleido laiką - aišku, kalbėdamas 
apie Džeinę. 

— "Tai kas atsitiko, Maikai? - paklausė Ovenas, kai jie ėjo sėsti 
į atskirą valgyklos kabiną Brodvėjaus pusėje. - Mačiau, kaip gra- 
žioji Klerė ūžė tau ausis. Paskui — purpt — ir abu naktį dingote. 

Nusišiepęs jis niuktelėjo Maiklui į ranką. 

— Kalbėjomės, - pasakė Maiklas. - Nieko daugiau. Kalbė- 
jomės iki ketvirtos ryto ar panašiai. Ji nuostabi. Tik dvidešimt 
dvejų, bet protinga ne pagal metus. 

— Kalbėjotės, a? - Ovenas supratingai pažvelgė į Maiklą. — 
Gražiausia. Leidote kiaurą naktį kalbėdami apie moteriškus 
batelius. O gal apie Yankees? Ne apie Jints. Oi tu, sukčiau. 

Ovenas pasilenkė per stalą žaviai šypsodamasis, tikriausiai jo 
šypsena nepasikeitė nuo to laiko, kai jis buvo mažas berniukas. 

— Pasakysiu tau teisybę, Maikai, aš niekada neleidau laiko su 
moterimi, kuri man nebūtų sekso objektas. Ir, drauguži, kartą 
aš buvau vedęs. Dvejus. Metus. Juos galima vadinti pirmosio- 
mis ir antrosiomis vedybomis. 

— Tikrai? - nustebo Maiklas. - Tau visos moterys yra sekso 
objektas? Rimtai? 


JAMES PATTERSON (0 SEKMADIENIAI PAS TIFANĮ 83 


Ovenas, vėl valiūkiškai nusišypsojęs, šelmiškai mirktelėjo. 

— Tik nesmerk manęs, Maiklai. Nesmerk. 

— Nesmerkiu, Ovenai. Tik nesuprantu - moterys yra kur kas 
daugiau negu tai. Suprantama, fiziniai poreikiai, bet tas dviejų 
žmonių ryšys. Manau, kad meilė gali būti nepaprastai svarbus 
dalykas. 

— A-a... tu manai, - pasigavo Ovenas. - Bet negi tu nežinai? 
Kad ji yra su šūdo priemaiša? Kad ten įmesta truputėlis šūdo? 

Jis pirštais pademonstravo žiupsnelį, siųsdamas Maiklui 
savo velnišką Oveno šypseną. Tas mirktelėjimas, ta smakro 
duobutė. Maiklas jautėsi beveik nuginkluotas. 

Ovenas nusijuokė. 

— Suveikia, ar ne? Veido išraiška! Mano slaptas ginklas. Dau- 
gelio metų praktika, sūnau. Daugelio metų praktika. 

Kol jie laukė, Maiklas ėmėsi spręsti rytinį kryžiažodį, Ove- 
nas skaitė sporto skiltis, kartkartėmis garsiai prunkšteldamas 
ir niurnėdamas dėl komandų, atletų ir arklių, kurie jį nuvylė. 

— Pasakyk žodį iš penkių raidžių, kuris reikštų „jaučia didelę 
meilę“, - paprašė po keleto minučių Maiklas. 

Ovenas nepakėlė akių. 

— Ragai. 

— Ir mes stebimės, kad tu nevedęs? - pasakė Petė, daili, labai 
įdomi padavėja ilgais šviesiais plaukais, ji dažnai aptarnaudavo 
Maiklą Olympia, ir jis ja žavėjosi. 

Ovenas visai nesutriko, juokėsi. 

— Kas šiandien pas jus gero, saulele? Neskaitant tavęs. 

Petė kilstelėjo antakį ir išsiėmė bloknotėlį. 

Maiklas paklausė: 

— Kodėl manai, kad jis nevedęs? 

— Užsisakyk kiaušinių Benedict, - patarė ji Ovenui. - Su tik- 
rais olandiškais džiūvėsiais. - Maiklui ji paaiškino: — Jo toks 
žvilgsnis. 

— Koks žvilgsnis? - paklausė Maiklas. 

Tokie dalykai jam patiko — prisikasti prie informacijos apie 
žmones esmės. 

— Tas viengungiškas žvilgsnis, - aiškino ji, kišdama už kriauk- 
lės formos ausytės pieštuką. Ji nužvelgė Oveną nuo galvos iki 
kojų, tarsi šis nieko nesuvoktų. - Alkanas žvilgsnis. 

Ovenas pasiuntė jai širdžių ėdiko šypseną: 

— Išalkęs tavęs. 

Petė pavartė akis ir priėmė mūsų užsakymą. Linktelėjusi 
grakšti blondinė nuplaukė, Ovenas stebėjo kiekvieną jos judesį. 

— Petė labai miela. Vieniša mama, turi ketverių metų dukre- 
lę, - pabrėžtinai pasakė Maiklas, kai tik ji nuėjo. 

Ovenas nusišypsojo. 

— Tik vieną vaiką? Aš visada svajojau rasti vienišą motiną 
bent su trimis keturiais vaikais. - Jis mirktelėjo Maiklui. - Juo- 
kauju, drauguži. Nesmerk manęs, Maiklai. Man Petė patinka. 
Galėtų man tikti. 

Staiga Maiklas pasigailėjo, kad atsivedė Oveną į Olympia, su 
ta šypsena, žibančiom akim. 

— Nevaikščiok čia ir jos neskaudink, - pasakė Maiklas. 

Ne visai rimtas įspėjimas, bet beveik. 

— Nesmerk, Maiki, - pasakė Ovenas. - Valgyk savo blynus. 


Dvidešimt antras 


Spoksojau į save veidrodyje jausdamasi kaip į karą išžygiuo- 
jantis karys. Įtampa, bet šį kartą užsitaisiau ją pati. Liko mažiau 
negu keturiasdešimt penkios minutės pasigražinti visai pagal 
Elle, ir man reikėjo įprastų dalykų: makiažo, šukuosenos, dra- 
bužių, aksesuarų. Jei būtų piliulė, kuri padėtų per keturiasde- 
šimt penkias minutes numesti penkiolika svarų, bet sutrum- 
pintų gyvenimą penkeriais metais, išgerčiau tokias dvi. 

Prie Metropoliteno muziejaus susitiksiu su Hju, ir reikia at- 
rodyti išvaizdžiai — tai mano atveju reiškia, na, padoriai. Ten 
vyks priėmimas ir kokteilių vakarėlis Žaklinos Kenedi garbei — 
retrospekcinis madų demonstravimas. Eisiu su Hju už paran- 
kės, o tai reiškia, kad visi atidžiai, o kai kurie net su pavydu į 
mane žiūrės. 

Ivarka. Pirmiausia, susikurk nuotaiką: įdėjau į CD grotuvą 
Džono Ledžendo Once Again ir paleidau. Jei tai nesuteiks įkvė- 
pimo, aš žuvusi. O, taip! Daug geriau. 

Antra, drąsiai sutik priešą. Mano vonios kambario spintelė- 
je buvo pilna nenaudotos kosmetikos. Čia stovėjo buteliukai, 

tūbelės, losjonai ir tirpalai, kuriuos nuolat duodavo Vivjena. 
Man perkopus per trisdešimt ji vis dar kažkodėl tikėjosi, kad 
iš bjauriojo ančiuko virsiu nuostabaus grožio gulbe. To nebus, 
Viv. Nei šiandien, nei kurią kitą dieną. 

Trečia, apsiginkluok. Giliai įkvėpusi, atidariau naują dėžu- 
tę su „stulbinamo poveikio drėkinamuoju kliniškai patikrintu 
losjonu“. Sudrėkinau odą, kaip nurodyta, pagal laikrodžio ro- 
dyklę. Kol kas stulbinamų pokyčių nesimatė. Bet rankų nenu- 
leidau. Paskui - plonas, „vos pastebimas“ defektų maskavimo 
sluoksnis, kuris man žadėjo tobulą porceliano odą. Hm. Paslė- 
pus spuogus mano oda pagražėjo, tarkim, dvidešimčia procen- 
tų. Ne kažin koks laimėjimas, bet bent jau pakelia dvasią. 

Galiausiai kaip išmanydama pasigražinau Bobbi Brown blaks- 
tienų tušu, Bobbi Brown pieštuku akių linijai ir Bobbi Brown 
lūpų dažais. Ar Bobi vyras, ar moteris? Kas žino. 

Laimė, nors keista, mano plaukų spalva buvo gera - šviesūs 
ir papurę, o po motinos atkaklaus tvirtinimo galėjau visai nesi- 
jaudinti, įtikinta, kad kirpimas labai geras. 

— Jei kirpimas blogas, visos pastangos perniek, — sakydavo 
Vivjena. Aišku, paskui pridurdavo: - O tau reikia visokiausios 
pagalbos. 

Mojusi ranka į perspėjimą, įsipurškiau į delną daugokai Kal- 
vino Kleino Spikey Styling Mousse putų ir perbraukiau pirštais 
plaukus. Garbanos papuro ir įrėmino veidą. Nežinau, ar atro- 
džiau geriau ar blogiau, bet atrodžiau kitaip... ir šiuolaikiškiau... 
nebe ta Negražioji Džeinė. 

Staiga iškilo prisiminimas iš tų laikų, kai mes su Maiklu bu- 
vome neišskiriami. 

— Karo spalvos, - pasakė tada Maiklas, pamatęs Vivjeną iš- 
sidabinusią Tony teikimo ceremonijai. Aš kikenau, tačiau Viv- 

jena atrodė akinamai graži — liekna šviesi dievaitė, kuriai kada 
nors prilygti neturėjau vilties. 

Dabar, žiūrėdama į save veidrodyje, nustebau radusi veide 
šiokių tokių panašumų su Vivjena. Aš paveldėjau jos skruos- 
tikaulius, o numetus dvidešimt svarų jie išryškėtų. Mano akys 
buvo didesnės, apvalesnės ir mėlynos, bet turėjau jos ilgas, 
tankias blakstienas. Mano nosis labiau atsikišusi, tačiau tikrai 
panašesnė į jos nei į tėvo. 

Anksčiau niekada to nepastebėjau. Prisiminiau, kaip žiūrė- 
damas į mane su meile Maiklas sakydavo: „Tu esi gražuolė“, 
ir atrodė, kad jis tikrai taip mano. Ar tai turėjo omenyje? Ar 
mano veide matė motinos grožį? 

O galjis laikė gražia mane pačią? 

Ne. 

Džeine! Darbuokis toliau! Ištiesinusi pečius, staigiai atlapo- 
jau drabužinės duris, tarsi joje slypėtų nekantraujanti minia, 
kuri tikisi, kad mane praris liūtai. 

O, Dieve, blogiau, negu tikėjausi. Mano išsigandusios akys 
apžvelgė rusvų, juodų ir žemės atspalvių jūrą. Jokio seksualaus 
drabužio, nei panašaus... net spalvoto drabužio. 

Minutėlę. Palauk! O kas čia? 

Rausdamasi tarp nesezoninių paltų, aptikau nustumtas į gi- 
lumą porą Chanel retro suknelių kokteilių vakarėliui. Vivjena 
(kas gi kitas) jas man davė, kai buvau paauglė. Vieną ištraukiau 
ir apžiūrėjau. Atrodė tarsi iš šeštojo dešimtmečio aukštuome- 
nės žurnalo: ryškiai rožinė, ankštai prigludusia viršutine dalimi 
ir laisvu, į apačią platėjančiu koketišku sijonu iki kelių. 

— Vieną vakarą, brangioji, visi tavo drabužiai, kuriuos turėsi, 
taip nusibos, kad norėsi apsivilkti vieną iš šitų, - kadaise sakė 
ji. - Paminėsi mano žodį. 

Žinoma, tada ji buvo teisi. Aišku, išrinko puikų apdarą. Ji tie- 
siog išgelbėjo mano subinę (tą, kuri nebuvo mačiusi StairMas- 
ter treniruoklio dievai žino kiek laiko). 

Apsivilkau suknelę, gėrėdamasi šilkine medžiaga. Tačiau už- 
trauktukas nesuėjo. 

Turėdama aiškią užduotį, iškračiau ant lovos stalčių su apa- 
tiniais drabužiais. Po normaliomis liemenėlėmis ir uždaromis 
kelnaitėmis gulėjo ištisinis korsetas iš Kevlar serijos, jis, jei pa- 
vyks, pataisys reikalą. 

Įsispraudžiau į korsetą. 

Apsivilkau suknelę. 

Užtrauktukas nejuda. 

Iš virtuvės stalčiaus su visokiu šlamštu paėmiau reples. Už- 
trauktukas joms pasidavė, o svarbiausia, dėl ankštumo mano 
papams nebuvo kur dėtis ir jie ėmė kilti aukštyn ir aukštyn. 
Kol šįvakar nereikės pasilenkti ar giliai įkvėpti, viskas klosis 
puikiai. 

Vienintelis dar rizikingesnis dalykas negu rožinė sukne- 
lė buvo mano sprendimas nevilkėti ant jos švarko. Jei rankos 
atrodo storokos, tegu. Tarp aukštuomenės liūtų, esant geriau- 
siam apšvietimui, galbūt aš atrodysiu patraukli. 

Neprisiverčiau net pažiūrėti, kaip atrodau visu ūgiu kori- 
doriaus veidrodyje. O jei atrodau kaip storas vaikas Helovino 
kostiumu? Persirengti nebebuvo laiko, tiek to. 

Nusileidau liftu į vestibiulį ir nusiteikiau gerai pradžiai. Du- 
rininkas pasakė: 

— Šįvakar gražiai atrodote, panele Margo. Gal pakviesti taksi? 

- Ačiū, nereikia. Manau, eisiu pėsčia. 

Įvairumo dėlei noriu, kad žmonės mane matytų. 


Dvidešimt trečias 


75-ąja Vest gatve ėjau pėsčia, paskui pro gyvenamuosius ra- 
jonus, ir pirmą kartą gyvenime pasijutau Penktajame aveniu 
ne svetima. Lipdama Metropoliteno muziejaus laiptais tikrai 
jaučiausi kitaip. Mano kulniukai greitai kaukšėjo akmeninėmis 
pakopomis. Jaučiausi įdomi, žavi, moteriška. Visai ne Džeinė. 

Hju pastebėjau stovintį viršuje, atsirėmusį į koloną, tarsi 
pozuotų Ralph Lauren reklamai. Švarkas permestas per petį, 
visiškai atsipalaidavęs, apsimetęs, kad nepastebi daugybės jam 
skirtų susižavėjimo žvilgsnių. Vos mane pamatęs, atsitiesė ir 
išplėtė akis. 

— Dievulėli, - pasakė jis, - ką tu padarei Džeinei? 

Nusijuokiau patenkinta, kad pastebėjo, o jis pabučiavo man 
į skruostą. Paskui nestipriai į lūpas. Paskui žengė žingsnį atgal 
ir vėl mane apžiūrėjo. 

— Ką tu sau padarei? 

— Nusprendžiau, kad užteks tau visada būti gražiajam, - pa- 
sakiau koketiškai, stengdamasi ne tik kitaip atrodyti, bet ir ki- 
taip elgtis. 

— Turi omenyje vieninteliam gražiam, - nesutiko Hju, tru- 
putį pritemdydamas mano laimę. Norėdamas sušvelninti savo 
žodžius, jis nusijuokė, tačiau tiesiog negalėjo to nepabrėžti, ar 
ne? Nieko keista, kad jis puikiai sutaria su Vivjena. 

Vis dėlto jis paėmė mane už rankos ir nuvedė prie įspūdin- 
gojo muziejaus durų. Mes buvome graži pora, ir aš iš tikrųjų 
tikau prie visų tų elegantiškų vyrų ir puošnių moterų, žygiuo- 
jančių į priėmimą. 

Buvau laiminga, gerai atrodžiau, bet galvoje kirbėjo vienas 
nerimą keliantis klausimas: ar tikrai noriu visą likusį gyvenimą 
tam skirti tiek pastangų? 


Dvidešimt ketvirtas 


Ta Džekė Kenedi tikrai mokėjo rinktis drabužius. 

Vienas apdaras buvo nuostabesnis už kitą. Ir su kiekvienu 
obuolių martinio gurkšniu jos suknelės kerėjo labiau. Dangaus 
mėlynumo Givenchy. Turtingos aukso spalvos Cassini. Smėlio 
spalvos Chanel kostiumėlis, kuris niekada neišeis iš mados. 

Geriausia, kas tą vakarą man atsitiko — nekalbant apie Hju 
nuostabą, kad taip gerai atrodau, - buvo akmeninio veido Vo- 
gue redaktorės Anos Vintur pasveikinimas, ji pasakė: „Gerai 
atrodai, Džeine. Iš tiesų didelis pagyrimas. 

— Nuo šio ryto teniso mano kelis tiesiog žudo. Atsisėskim, — 
pareiškė galiausiai Hju. 

Taigi mes atsisėdome muziejaus Didžiojoje salėje prie ma- 
žutėlio kokteilių staliuko. Aš norėjau stovėti, nors kartą gy- 
venime būti matoma, bet, geriau pagalvojus, su mano Jimmy 
Choos batais reikėjo padaryti pertraukėlę. 

— Rūkysiu cigaretę tol, kol kas nors priėjęs užpils ant manęs 
vandens, - pasakė Hju. 

Jam nespėjus prisidegti cigaretės, pakėliau akis ir išvydau 

prie mūsų einančią Feliciją Vainstain, landžią pataikūnę, Hju 
agentę. Ji ėjo už parankės su Roniu Morganu, plėšriuoju Hju 
vadybininku. Išplėčiau akis. 

— Žiūrėk, Džeine, - džiaugsmingai nustebo Hju, - Felicija 
ir Ronis! Koks sutapimas. Ei, ateikite pas mus! Tu nieko prieš, 
brangioji? 

Netekau amo, bet Hju jau skubėjo savo šutvei padaryti vie- 
tos. | 

Jausdama baisų pažeminimą, supratau, kad man paspendė 
spąstus. 

Tai tik dėl Hju agentės ir vadybininko vos nesusilaužiau rie- 
šo sprausdamasi į korsetą. Gražiausia. Turėjau suprasti, kad čia 
kažkas įtartina - pirmą kartą Hju atėjo laiku. 

— Ką jie čia veikia? - sušnibždėjau jausdama paširdžiuose 
aštrų skausmą. Staiga mano obuolių martinis virto švino ru- 
tuliukais. 

— Felicija minėjo, kad jie gali užsukti, - pasakė Hju. 

Prisimerkiau. Felicija persistengė — per daug plaukų, per 
daug kosmetikos, kramtomos gumos žiaumojimo. 

— Tai ką, - pasibjaurėjusi sumurmėjau, - paliko savo suskį 
lauke? 

Hju griežtai į mane pažiūrėjo, bet neatsakė. 

O Ronis vilkėjo „Majamio policijos“ marškinėliais ir švarku, 
labai tinkamais posėdžiauti Chateau Marmont viešbutyje Ho- 
livude apie 1985-uosius. 

— Smagu judu čia sutikti, - pasakė Ronis, apdovanojęs drėg- 
nu bučiniu mano skruostą. 

— Ir visus mados gerbėjus, - pareiškė Felicija, vos teikdamasi 
į mane pažvelgti. 

— Atnešiu gėrimų, - žvaliai pasisiūlė Hju, ir Bailusis Liūtas iš- 
šoko kaip ant spyruoklės. - Tie obuolių martiniai yra delizioso . 

— Ne, - pasakė Ronis, - aš tau tarnauju, aš atnešiu. 

Tačiau Hju nenusileido ir nuėjo, palikdamas mane sėdinčią 
su tais dviem dideliais rykliais prie mažyčio staliuko. 

— Tu šįvakar taip į-do-miai atrodai, - tarė Felicija. - Rožinė, 
hm. 

— Ar tai komplimentas? - paklausiau. 

— Spręsk pati, brangioji. 

Nusprendžiau, kad ne komplimentas. Man ėmė niežėti odą, 
pamaniau, kad gali prasidėti dilgėlinė. 

Ronis nevykusiai sukrizeno ir nusivilko švarką - buvo vie- 
nintelis salėje vienmarškinis vyras iš penkių šimtų žmonių. 

— Džeine, jei jau esame kartu, pasišnekėkime, gerai? - pasakė 
jis su apsimestiniu nuoširdumu. — Mes su Felicija ketinome šią 
savaitę patekti į tavo dienotvarkę, bet kadangi tave sutikome... 

Grįžo Hju. 

— Visiems po obuolių martinį, - pasakė jis švytėdamas. 

— Hju, mums taip pasisekė, kad jus sutikome, - pasakė Fe- 
licija. 

— Tikra-ai, - pritarė Ronis. 

Arjie repetavo iš anksto, visi trys? 

— Nėra reikalo, kaip sakoma, eiti užuolankomis, Džeine, — 
kreipėsi į mane Ronis. — Felicija ir aš... ir, suprantama, Hju... 
na, mums reikia žinoti, kada tu oficialiai filme „Ačiū Dievui“ 
jam skirsi pagrindinį vaidmenį. Mes turime kitų pasiūlymų, bet 
norime šito. Hju nori. Ir dar vienas dalykas. Hju to nusipelnė. 
Sutinki? Turi sutikti. Visi sutinka, kad nusipelnė. Ir Vivjena. 


* skanumėlis (it.). 

Aš įsiutau... ir susinervinau... ir nuliūdau. Bet labiausiai bu- 
vau įsiutusi. 

— Nemanau, kad čia vieta ir laikas tai aptarti, - pasakiau 
akmeniniu veidu. | 

— Manau, kad čia puiki vieta ir laikas, - pasakė Hju, o žvilgs- 
nis plieninis, šypsenos nė ženklo. 

— Ak, išsiaiškinkime, Džeine. Smagi tema smagaus renginio 
metu, —- pasakė Felicija. 

Tai nebuvo smagi tema, ir renginys nebebuvo smagus. 

— Tu juk ketini duoti man tame filme vaidmenį, Džeine, tie- 
sa? — paklausė Hju, akimis įsisiurbdamas į mano veidą. - Kaip 
drįstum neduoti? 

— Turime atidžiai apgalvoti visas kandidatūras, - kietai at- 
sakiau. Nes tu tam vaidmeniui netinki, o aš nenoriu, kad per tave 
mano filmas susimautų. 

Būtent dabar visa mano romantiška ateitis eina velniop, o ją 
kaip šeškai budriai stebi Felicija ir Ronis. Buvo nepakenčiama. 
Staiga pasirodė, kad visi penki šimtai žmonių salėje liovėsi kal- 
bėję. 

— Aš tik abejoju, ar tu, Hju, tam vaidmeniui tinki, - pagaliau 
pasakiau ramiausiu balsu. - Sakau nuoširdžiai. 

Siekiau jo rankos, bet jis ją atitraukė. 

— Tau reikia apsigalvoti, - įsakmiai pasakė jis, nusiteikęs ne- 
nusileisti. Iki šiol jis niekada nedrįso manęs šantažuoti, taigi 
vos netvojau jam savo Judith Leiber rankine per galvą. 

— Scenai aš buvau tinkamas, — tęsė jis. — Galėjau laimėti 
Tony. 

Norėjau pasakyti, kad geriausiu atveju spektaklyje jis buvo 
tik vidutiniškas. Jis nebuvo Tony net nominuotas. Publikos ir 
kritikų širdis užkariavo mažoji mergytė. Atsiliepimai apie Hju 

buvo, na... pagarbūs. Geriausiai jis pasirodė, kai vilkosi drabu- 
žius prieš eidamas pasitikti mergytės iš mokyklos. Apie pen- 
ketą minučių turėjo vaikštinėti be marškinių. Jam tai puikiai 
pavyko. 

Staiga Hju atsistojo. 

— Aš to vaidmens noriu, Džeine. Aš jo nusipelniau. Mano 
dėka spektaklis nusisekė. Mano. Dabar išeinu. Jei neišeisiu, pa- 
kelsiu tą prakeiktą stalą ir šveisiu į sieną. Tu tik žaidi kažkokį 
kvailą žaidimą. Eik velniop, ir velniop tą Žakliną Kenedi! 

Staiga likau viena su Roniu ir Felicija. Kas šiam vakarui at- 
sitiko? 

Ronis prabilo: 

— Eisiu atnešti mums dar gėrimo. 

— Man nenešk, - pasakiau, - jaučiu, kad tuoj vemsiu. 

Po valandėlės klausiausi, kaip mano kulniukai kaukši per Di- 
džiąją salę, paskui stačiais muziejaus laiptais žemyn. 

Jaučiausi kaip kvaila, stora idiotė su kvaila rožine suknele, 
kuriai aš gerokai per sena, kurią ištepė mano ašaros ir blakstie- 
nų tušas. 


Dvidešimt penktas 


Maiklas su persekiotojo padėtimi apsiprato. Galbūt per daug 
apsiprato. Tai paskutinis kartas, prižadėjo sau. Šįvakar viskas 
baigsis. Maždaug prieš valandą jis buvo priblokštas, kai Džeinė 
išėjo iš savo buto laiminga kaip devintam danguj. Jis sekė ją 
nuo namų iki Metropoliteno muziejaus. 

Pastebėjo, kad ji eina ryžtingai. Lengvu žingsniu. Ir ta skais- 
čiai rožinė suknelė... Atrodo, kad po Hju kiaulystės atsigavo. 
Gal dabar jai viskas gerai? Tikriausiai Maiklui, sekančiam ją 
per saugų atstumą, reikėtų dėl jos tik džiaugtis. Jei Džeinei vis- 
kas gerai, laikas jam vėl išnykti. 


Beveik po valandos jis vėl ją sekė, grįžtančią Penktuoju aveniu į 
centrą. Džeinė ėjo vėl viena, bet daug lėčiau, susikūprinusi, jos 
žingsniuose neliko jokio lengvumo. Perėjusi į Madisono ave- 
niu, ji sustodavo ir tuščiai spoksojo į parduotuvių vitrinas, net į 
tų, kurios prekiavo cigaretėmis ir Tic Tac saldainiukais. 

Jam ji atrodė baisiai vieniša, labai liūdna, labai nelaiminga. 

Aiškiai matyti, kad muziejuje nutiko kas nors negera. Be abejo, 
čia bus nagus prikišęs tas gyvatė Hju Mekgratas. 

Maiklas jautėsi vis kaltesnis. Kai ji buvo dar vaikas, jis prana- 
šavo jai daugybę nuostabių dalykų. O jie tiesiog neišsipildė. Jis 
sakė ir tikėjo, kad jos laukia kažkas nepaprasta. Na, akivaizdu, 
taip neatsitiko. Ar jis galėtų jai padėti dabar? Vargu. Džeinė ne- 
bebuvo jo globotinė. Jis nebegalėjo kištis. 

Tačiau jis tikrai norėjo įsikišti. Jam dėl jos skaudėjo širdį. 
Norėjo paimti ją į glėbį ir guosti, kaip darydavo, kai ji buvo 
maža. Prie 76-osios gatvės ji perėjo į kitą Madisono aveniu 
pusę, paskui pro šonines Carlyle viešbučio duris nužingsniavo 
į Bemelman barą. 

Ką jam dabar daryti? Ką rinktis? Maiklas minutėlę palūkėjo, 
paskui nusprendė eiti paskui ją į vidų. 

Pastebėti rožinę suknelę buvo nesunku. Džeinė sėdėjo prie 
baro. | 

Maiklas atsisėdo prie baro kuo toliausiai, tarp dviejų gana 
stambių nevietinių tipų. Kiek pastebėjo, jie gėrė škotišką viskį, 
užsigerdami Budweiser alumi, ir saujomis rijo žemės riešutus. 

Džeinė užsisakė džino su toniku. Sėdinti kaip tragiška rusų 
herojė, ji buvo labai graži. 

Nagi, Džeine, nenuleisk nosies! Tu verta kai ko geresnio. 

Vieną akimirką jį užvaldė beprotiška mintis prieiti prie jos 
ir pasikalbėti. Vis tiek ji jo neprisimins. Jis bus tik kažkoks vai- 
kinas. Jis tikrai nežinojo, ką daryti. Tai buvo labai neįprasta. 
Tiesą sakant, anksčiau jam viskas būdavo aišku. 

Kojis čia sėdi su Džeine Margo Bemelman bare? Na, ne visai 
su ja, bet norėtų, kad taip būtų. 

Nesąmonė. Tai varo iš proto, trikdo, tiesiog kvaila mintis. 
Ne, iš tikrųjų beprotystė! 

— Ką gersite, pone? - paklausė barmenas. 

— Ak, atleiskite, nieko. Prisiminiau... turėjau susitikti su kai 
kuo kitoje vietoje. Atsiprašau. 

Barmenas patraukė pečiais, o Maiklas atsistojo, jausdamasis 
kvailai, kaip nesavas. Nuleidęs galvą, patraukė prie durų. Atsi- 
gręžė ir paskutinį kartą pažvelgė į Džeinę. 

Kokia graži moteris ji išaugo. Kaip visada - ypatinga. 

— Sudie, Džeine, - pasakė jis ir išėjo, taip ir nepasikalbėjęs 
su ja. Tokia buvo vienintelė išeitis. Iš tikrųjų geriau jis jos būtų 
daugiau nesutikęs. 


Dvidešimt šeštas 


Džinas su toniku buvo šaltas, putojantis ir gaivus. Džinas 
Tangueray ir žaliosios citrinos griežinėlis. Pats tas. Kur rasi ge- 
resnę vietą už Bemelman sėdėti, mąstyti ir šlykščiai savęs gai- 
lėtis? 

Buvau trisdešimt dvejų metų moteris, kuri turi viską ir kartu 
nieko. Turėjau gerą darbą, teoriškai nepaprastai įdomų, bet jis 
rijo mano valandas, dienas ir beveik neteikė asmeninio pasi- 
tenkinimo. 

Turėjau turtingą, klestinčią motiną, kuri elgėsi sa manim 
kaip su paiku vaiku. O dar blogiau, kad aš vis tiek ją beviltiškai 
mylėjau. 

Turėjau vaikiną. Taip, tikrai. Turėjau. Būtasis laikas. 

Mano mintys tuo pat metu krypo į daugybę negerų dalykų. 

Galbūt mano tikslai pernelyg ilgalaikiai. Galbūt turėčiau 
siekti būti laiminga ne visą gyvenimą, o valandą ar dvi. Gal yra 
žmogus, kuris norėtų su manim pasėdėti, užsisakyti į namus 
japoniško maisto ir kuriam patiktų žiūrėti per DVD „Pabėgimą 
iš Šoušenko“ ar „Jums žinutė“ ketvirtą ar penktą kartą. 

Staiga pajutau ant peties ranką ir vos nepašokau, nesukly- 
kiau. Nors esu gerai išauklėta, visko mačiusi moteris. 

Atsigręžusi pamačiau du kvailai išsišiepusius vyrus. Jų ryškūs 
languoti sportiniai švarkai prie Carlyle viešbučio visai nederė- 
jo, jie apskritai niekur nederėtų. Šiuo metu man tokio dėmesio 
nereikėjo. 

— Labas vakaras, ponia, - pasakė Pirmas Tipas, - mano drau- 
gas ir aš norėtume paklausti, ar jums nereikia kompanijos. 

— Ačiū, ne, - atsakiau griežtai. - Tiesiog po ilgos dienos no- 
riu atsipūsti. Viskas gerai. Ačiū. 

— Atrodote vieniša, - pasakė Antras Tipas, - ir truputį nusi- 
minusi. Taip mums atrodo. 

— Man tikrai viskas gerai. Ačiū už dėmesį. - Suriečiau jiems 
net šypseną. — Viskas puiku. 

— Barmene, dar vieną gėrimą damai. 

Pažvelgiau barmenui į akis ir papurčiau galvą. 

— Tikrai daugiau nenoriu. Be to, nenoriu daugiau su tais vy- 
rukais kalbėti. 

— Gal judu, džentelmenai, verčiau grįžtumėt į kitą baro 
galą, - pasakė pasilenkęs prie jų barmenas. 

Jie patraukė pečiais, bet vienas nueidamas pasakė: 

— Šitame bare kekšės tikrai pasipūtusios. 

Mes su barmenu priblokšti susižvalgėme, o paskui nusijuo- 
kėme. Reikėjo arba juoktis, arba verkti. Ar aš, su dizainerio 
kurta rožine suknele, penkis šimtus dolerių kainuojančiais ba- 
tais, rūpestingai pasidažiusi ir madingai nukirpta, atrodau kaip 
prostitutė? Kiek šiais laikais prostitutės uždirba? Vis dėlto ap- 
sisukau ant baro kėdės pasižiūrėti į save veidrodyje ant sienos. 
Jame neryškiai atsispindėjo lankytojai ir spalvingos freskos 
virš Bemelman baro. 

Nedrąsiai šypsodamasi žiūrėjau į savo atvaizdą su nuvar- 
vėjusiu blakstienų tušu, paraudusia nosimi. Būčiau nevykusi 
prostitutė. 

Paskui kai ką pastebėjau. Prisimerkiau, o širdis tuojau pat 
ėmė plakti kaip patrakusi. Tai buvo visiškai, absoliučiai neį- 
manomas dalykas. Minutėlę mano žvilgsnis nukrypo į žmogų, 
išeinantį iš baro. Atrodė, kad jis į mane žiūri. 

Aišku, apsirikau, bet galėjau prisiekti, kad ten buvo Maiklas. 

Kai tik pamačiau, jis išėjo pro duris. 

Na šitai tikrai buvo beprotiška. 

Paėmiau savo gėrimą. Kai stačiau jį ant stalo, mano rankos 
drebėjo. Tas vyras... juokinga. Mano pasąmonė pasinaudojo 
šviesos ir šešėlio žaismu, kad sukurtų įvaizdį žmogaus, kurio 
man labiausiai trūksta, kurį labiausiai norėčiau pamatyti. 

Ką gi, tikrai susirūpinau. Gal man maišosi protas? Pradėjau 
regėti tai, ko nėra. Koks nelaimingas turi būti žmogus, kad jam 
padėti įsikištų pasąmonė. Kokie prasti mano popieriai, kad įsi- 
vaizduoju mačiusi Maiklą. 

Maiklą, kuris yra išgalvotas. 

Maiklą, kuris neegzistuoja. 

Ar man taip baisiai jo reikia, kad jis sekundėlę pasirodė? 

Atsipeikėk, Džeine. Tai tik blyksinčios šviesos triukas. Gal 
cigaretės žiebtuvėlio. 

Ištraukiau iš piniginės dvidešimties dolerių banknotą ir pali- 
kau ant baro. Išėjusi patraukiau namų link. 

Žinoma, supratau, kad negalėjau matyti Maiklo, bet kur kas 
svarbesnis klausimas - kodėl niekada negalėjau jo pamiršti? 


Dvidešimt septintas 


Bet pakalbėkim apie geresnius ir tikrai svarbesnius daly- 
kus. Sekmadienio rytais darbuodavausi moterų prieglaudoje 
119-ojoje Ist gatvėje, ispaniškajame Harleme. Tai joks žygdar- 
bis, už kurį duotų medalį, bet čia aš galėjau truputį padėti, o tai 
mano gyvenimui teikė labai reikalingą prasmę. Šešios valandos 
prieglaudoje, ir grįžti namo jausdama beribę palaimą. Manau, 
tai tas pats, kas eiti į bažnyčią, tik daugiau naudos. 

Taigi ten aš dalijau kiaušinienę, pupeles, bandeles ir gabaliu- 
kus margarino. Popierinės lėkštės - maistui, plastiko puode- 
liai - apelsinų sultims. Buvo gera žinoti, kad šį rytą tie žmonės 
bus sotūs. 

— Ar gali mano sūnui duoti daugiau kiaušinienės? - paklau- 
sė motina su penkerių ar šešerių metų berniuku. - Ar duosi? 

— Žinoma, - atsakiau. 

Įkrėčiau dar kiaušinienės ir uždėjau ant viršaus bandelę. 

— Pasakyk poniai ačiū, Kvamai. 

— Ačiū. 

— Ar pajėgsi tiek daug suvalgyti, Kvamai? — atsargiai pajuo- 
kavau. 

Berniukas droviai linktelėjo, o motina pašnibždomis pasakė: 

— Po teisybei, jis dabar užvalgė. - Ji išėmė iš krepšelio sulam- 
dytą gabalą folijos. - Kas liko, pabaigs per vakarienę. 

Eilė slinko, alkani žmonės ėjo, o aš dalijau jiems kiaušinienę, 
sakydama „Ačiū, ateikite dar“, ir stengiausi kiekvieną sutikti 
kuo svetingiau. 

Šalia manęs darbavosi sena geraširdė italė iš Šventosios Ro- 
žės parapijos - pilstė apelsinų sultis ir pieną. 

— Pažiūrėk tenai, - sušnibždėjo rodydama alkūne į eilės vi- 
durį, - ji pati dar vaikas. 

Pastebėjau laibą kaip vytelė moteriškę, ne daugiau kaip aš- 
tuoniolikos metų — gal nė tiek - su kūdikiu nudėvėtoje Snugli 
nešyklėje. Prie laibų jos kojų glaustėsi mažas berniukas. Ta- 
čiau iš kitų ji išsiskyrė juodomis akimis ir bejėge dešine ranka, 
apvyniota nešvariu tvarsčiu. Pagalvojus, kad tas, kuris taip ją 
įskaudino, gali išsisukti, man suskausdavo pilvą. 

Kai atėjo jos eilė, pasakiau: 

— Atsisėsk. Aš atnešiu tau ir vaikams valgyti. 

— Ne, aš galiu pati. 

- Žinau, kad gali. Bet leisk man padėti. Toks mano darbas. 

Suradusi plastiko padėklą, prikroviau kiaušinienės ir bande- 
lių. Paėmiau du puodelius ir pilną skardinę apelsinų sulčių. Iš 
virtuvės, kur vienuolės laikė ypatingai progai, neeiliniam atve- 
jui šviežius vaisius, net nugvelbiau tris bananus. 

— Oi, ačiū, - švelniai padėkojo mergaitė, kai priėjusi prie jos 
stalo iškroviau maistą. - Jūs labai maloni baltoji ponia. 

Ką gi, stengiuosi. 


Dvidešimt aštuntas 


Pagaliau paskutinė kiaušinienės porcija ant popierinės lėkš- 
tės atiteko pagyvenusiai moteriškei be dantų, rankas ir kojas 
apsiraišiojusiai polietileniniais maišeliais. „Ištverti dar vieną 
dieną“, - nesiliaudama kartojo ji. Šiek tiek kėlė nerimą, kad šis 
linkėjimas labai tinka ir man. 

Prieš pat vidurdienį iš Niujorko sekmadieninio ispaniškojo 
Harlemo išėjau į gaivų pavasario rytą. Maudė rankas, skaudėjo 
galvą, tačiau pamaitinti alkanus žmones buvo šis tas labai svar- 
baus ir gero. Visur, kur pažvelgčiau, buvo gražu, pilna gyvybės ir 
vilties, palyginti su žlugusiu vakar vakaru, atrodė lyg stebuklas. 

Ant bažnyčios laiptų stovėjo penkios mergytės, aprengtos 
kaip miniatiūrinės nuotakos, pasirengusios Pirmajai Komuni- 
jai. Netoliese vyrai rimtais veidais gėrė cervezas ir ant medinių 
dėžių žaidė domino. Giliai įkvėpiau. Oras kvepėjo keptomis 
churros“, kukurūzų spragėsiais ir aitriosiomis paprikomis. 


* cervezas - ispaniškas alus (isp.). 


** traškiomis spurgomis (isp.). 

Perėjau į Parko aveniu, kur priemiestiniai traukiniai išlenda 
iš tunelio ir iš vargingo Harlemo kvartalo galiausiai patenki į 
prašmatnų Aukštutinio Ist Saido rajoną. Ėjau pėsčia, jaučiausi 
visai patenkinta. Nuo vakar vakaro Metropolitene beveik atsi- 
gavau. 

Perėjau į kitą gatvės pusę, jau matyti mano namai, o kažkoks 
pašlemėkas iš mašinos ima man pypsinti. 

Atsisukusi išvydau, kad bjaurusis pašlemėkas yra Hju. 

Sėdi toks drovus ir nuolankus atvirame mėlyname žvilgan- 
čiame mersedese, o jo angeliškas veidas visas protingas mano 
mintis paleidžia vėjais. 

Ak, kaip mūsų akys moka apgaudinėti protą. 


Dvidešimt devintas 


Gražesnis už tamsiai mėlyną saulės nušviestą sportinį automo- 
bilį buvo tik jo vairuotojas, ir jis tai žinojo. Su itališkais akiniais 
nuo saulės, Hju vilkėjo šviesiai rudą odinį švarką, kuris atrodė 
toks švelnus - taip ir traukė jį paliesti. O prie „šaunaus vyruko“ 
įvaizdžio prisidėjo New York Giants kepurė su snapeliu, nerū- 
pestingai nusmaukta į šoną. 

— Eikš pasivažinėti, gražuole. 

Atpažinau linksmą toną, kurį jis pasiskolino iš pono Bigo fil- 
me „Seksas ir miestas“. 

Hiju ir automobilis puikiai tiko vienas prie kito, bet ketinau 
apsieiti be jų. Šiaip ar taip, jie man nerūpi. Tikrai nerūpi. Na, 
beveik. O, velnias, vis dėlto šiek tiek rūpi. 

— Po valandos turiu susitikti sa motina priešpiečių, - pasa- 
kiau šaltai. - Pastaruoju metu ji truputį blogos nuotaikos. 

Žodžiai liejosi savaime, bet skambėjo puikiai. 

- Po valandos parvešiu. Žinai, kad nedrįsčiau Vivjenos 
įžeisti. 

— Hju, po vakar vakaro... aš tiesiog negaliu... 

— Ką tu. Važiuojam. Noriu, Džeine, su tavim pasikalbėti. Su- 
koriau tokį kelią iš Vilidžo. 

— Tikrai nežinau, ar mes turime apie ką kalbėti, Hju, - pasa- 
kiau nekeldama tono. 

— Aš dabar kitas žmogus, - pasakė Hju, įjungęs nuoširdumo 
kanalą, - ir net galiu pasakyti, kodėl. Duok man šansą pasikal- 
bėti. 

Atsidususi demonstravau nenorą ištisas trisdešimt sekun- 
džių, kol sutikau ir įlipau į mašiną. Hju laimingas skriejo Parko 
aveniu. 

Staiga jis pasuko iš SLSS kelio į kairę, ir netrukus mes lėkė- 
me FDR keliu, važiuoti buvo puiku, bet kur važiuojame? 

— Man reikia pasakyti, Džeine, ką aš, atrodo, visada tau sakau. 

Jei jis pasakys „duok man tą vaidmenį, prisiekiu, dursiu tu- 
šinuku jam tiesiai į ausį. 

— Man reikia pasakyti, kad labai apgailestauju, - pasakė jis, 
labai mane nustebindamas. — Labai atsiprašau, Džeine. Prisie- 
kiu Dievu, nežinojau Felicijos ir Ronio plano. Be to, kaltas tas 
mano kvailas liežuvis ir temperamentas. 

Mano protas sakė, kad tai netiesa, nors širdžiai ir atrodė, kad 
jis kalba neįtikėtinai nuoširdžiai. Truputį praskydau, o tai man 
nepatiko. Stengdamasi išlikti tvirta, nieko neatsakiau, neati- 
traukiau akių nuo horizonto. Dabar mes bumbsėdami važiavo- 
me Bruklino tiltu. Kur važiuojam? Ir kodėl? Kitoje tilto pusėje 
Hju privažiavo vietą su nepaprastai gražiu atvirukiniu vaizdu į 
Manhataną. Garbės žodis, miestas atrodė lyg iškaltas iš gaba- 
lo puikaus sidabro. Mums su Hju niekada neteko čia lankytis, 
įdomu, staiga pagalvojau, kam teko? 

— Maniau, Džeinyte, kad dėl to filmo vaidmens esame vie- 
nodos nuomonės, - tęsė jis. - Tą vaidmenį atliekantį įsivaizda- 

vau save. Suvaidinau jį Brodvėjuje. Jis yra mano dalis. Maniau, 
ir tau atrodo, kad aš jam puikiai tinku. 

Jis pasiuntė man žavingą šypseną — atgailaujančią ir kartu 
įžūlią. | 

Sutinku, jo argumentai beveik įtikinami. 

— Tu nesiklausei, Hju. 

Kaip visada. 

Jis užmetė ant sėdynės ranką ir švelniai paglostė man kaklą. 

— Žinai, Džeine, be to, aš maniau, kad šis projektas, šis fil- 
mukas padarys mus komanda, kokia galime būti. Įsivaizdavau 
mus dirbančius kartu. Būtų fantastiška. Kartu asmeniniame ir 
profesiniame gyvenime. Supranti, būčiau ten dėl tavęs. Galė- 
čiau tau padėti, tave paremti. Daug apie tai mąsčiau. Tai mano 
svajonė. Garbės žodis. 

Jo balsas buvo žemas ir nuoširdus. Jis laikė mane už rankos, 
švelniai braukė per krumplius. Kas čia vyksta? Man ėmė svaigti 
galva. Aš pasiduodu, tiesa? 

Jis atidarė pirštinių skyrelį kažko paimti. Man vos iš kaktos 
neiššoko akys, kai iš ten ištraukė liepsnelės kiaušinio mėlynu- 
mo brangenybių dėžutę. 

Krūtinėje apmirė širdis. Jis negalėtų... jis neturėtų... 

Šito aš nesitikėjau. 

Kai Hju atidarė Tiffany dėžutę, joje gulėjo dailus deimantas. 
Jis nebuvo labai didelis, bet ir nemažas. Stengiausi neparodyti, 
kad man užėmė kvapą. 

— Džeine, žinau, kad galime vėl puikiai gyvuoti. Aš turiu žie- 
dą, o tu turi filmą. Darom mainus, brangioji. Sutarta? 

Laikas sustojo. Man po kojomis susvyravo žemė. O, ne. 
Še tau. Išprotėsiu. Dieve. O Viešpatie. Ne, tai ne vien neti- 
kėtumas. Pasijutau tarsi gavusi labai stiprų smūgį į krūtinę. 

Ilgai tylėjau, kol mano apstulbintos smegenys ieškojo dera- 
mo atsako. Pulti į ašaras? Lieti įniršį? Niekingai nusižeminti? 
Pirmos ir vienintelės piršlybos, bet baisesnių negalėjau įsi- 
vaizduoti. Ar Hju nenormalus, ar aš kur kas didesnė nevykėlė, 
negu įtariau? 

Hju nustojo šypsotis stebėdamas mano veidą. 

Pagaliau mano sinapsės ėmė trūkčioti, stengiausi kvėpuoti. 

— Apgailestauju, Hju, - pasakiau sausai, nežmoniškai santū- 
riai, - dėl tokios daugybės dalykų... kad suteikiau tau dar vieną 
galimybę, svarbiausia, kad pirmiausia man rūpėjai tu. O labiau- 
siai apgailestauju dėl to, ką dabar man pasakei. Darom mainus, 
brangioji. Sutarta? Kaip tau liežuvis apsivertė taip pasakyti? 

Su kiekvienu sakiniu mano balso tonas kilo ir žinojau, kad 
nuo rėksmingo, įpykusio balso jis turėtų bėgti kiek kojos neša. 

— Aš - aktorius, o ne kalbų rengėjas, - sumurmėjo jis. - Su- 
tinku, gal kalbėjau be pagražinimų, atsiprašau. Bet stengiausi 
kalbėti tiesiai ir sąžiningai. Argi tu visada ne to nori? 

— Be pagražinimų?! - užsidegiau - Ar tu išprotėjai? Vadink tai 
didžiausiu mano gyvenime įžeidimu. Vadink baisiausiai nevy- 
kusiomis, šlykščiausiomis pasaulyje piršlybomis! 

Hju veidas įgavo šaltą, akmeninę išraišką. 

— Džeine, tu taip reaguodama darai didelę klaidą. Gal pasi- 
tartum su Vivjena. 

Maniau, kad labiau manęs priblokšti nebegali niekas, bet, 
deja, klydau. Dabar buvau visiškai apstulbinta. 

— Ak, Hju, - dusdama išstenėjau, — vežk mane iš čia. Vežk 
mane namo. Tuojau pat. 

Hju ilgai į mane žiūrėjo, jo gražų veidą darkė suglumusi išraiš- 
ka. Tarsi negalėjo suprasti, kodėl taip nuliūdau. Galiausiai pa- 
sislinko prie vairo. Įkišo raktelį ketindamas užvesti automobilį. 

— Leisiu tau čia apsižvalgyti. 

Per mane pasilenkęs, atidarė dureles ir atsegė diržą. Atsirėmęs 
į sėdynę laukė, o kiekviena jo kūno dalelė skleidė panieką. 

— K3-3-3-ą? 

— Išlipk. - Tonas ledinis, krumpliai ant vairo pabalę. Kai aš 
tuoj pat neišlipau, pasisuko ir ėmė rėkti: - Nešdinkis iš mano 
sušikto automobilio! 

Degančiais skruostais iššokau iš automobilio. Jis mane išme- 
tė? Ir tai padarė Brukline. 

Nelaukęs, kol užtrenksiu dureles, Hju pavarė mašiną atgal, o 
paskui, žerdamas man į kojas žvyrą, nurūko. 

Jis taip pasielgė. Nusivežė mane į vidurį Bruklino, paskui iš- 
spyrė, neparvežė namo. 

Keista, nepraliejau nė ašarėlės. 

Bent jau pirmąsias šešias su puse sekundės. 


Trisdešimtas 


Jis neturėjo nieko, bet laiko - į valias. Buvo puiki diena, no- 
rėdamas atsikratyti įpročio galvoti apie Džeinę, Maiklas išėjo 
pasivaikščioti, gal nueis į kiną. Eidamas ant laiptų susitiko grįž- 
tantį namo Oveną - su Pete, padavėja iš Olympia. O, ne. Ką aš 
padariau? Ovenas ir Petė? 

Jie buvo gana įdomi pora, tačiau Maiklas, kiek pažinojo Ove- 
ną, juo nepasitikėjo, o Petė jam labai patiko. Jis nenorėjo, kad 
tas prisiekęs mergišius ją įskaudintų. 

— Sveikas, Maiklai, - džiugiai, kaip visada restorane, nusi- 
šypsojo Petė. - Tikėjausi tave pamatyti. Norėjau padėkoti už 
tą rytą, kai atsivedei į Olympia Oveną. 

— O, kokie niekai. Geriausi blynai visą parą, tiesa? Kaip judu 
gyvuojat? 

Jis bandė Oveną žvilgsniu įspėti: „jei įskaudinsi šią merginą, 
aš tave užmušiu', bet Ovenas į akis nežiūrėjo. 

Petė tebesišypsojo ir tikrai atrodė laiminga. 

— Aš gyvenu puikiai. O šis vyrukas, nors storžievis, bet geros 
širdies. Toks pokštininkas. Antras Deinas Kukas. 

— Aš ne toks, - įsižeidęs pasakė Ovenas. - Kaip tau ir į galvą 
atėjo? O kas tas Deinas Kukas? 

— Matot? - meiliai pasakė Petė. - Jis žino, kad Deinas Kukas 
yra komikas. 

— Taip, Ovenas keistas tipas, - pasakė Maiklas, norėdamas 
nebeslėpti savo nuomonės ir įspėti Petę. Ovenas nebuvo žiau- 
rus tyčia, bet Maiklas nesitikėjo, kad viskas baigsis gerai. - Ką 
gi, iki pasimatymo. 

— Iki! - atsakė Petė. 

Atsidusęs Maiklas leidosi laiptais. Dėl Petės jam buvo nera- 
mu... ir dėl jos mergytės. Ovenas tiesiai šviesiai jam pareiškė, 
kad kiekviena jo sutikta moteris jam tik sekso objektas, net 
žmona. Tai bent. Na, gal Petė jį išgelbės nuo jo paties. 

Jis pažiūrėjo aukštyn į juos ant laiptų, o ten švietė Oveno 
„visada išsisuksiu“ šypsena. Štai kaip. 

— Nesmerk, Maikai! - sušuko Ovenas ir nusišiepė. 

Dieve Aukščiausias, tai jis juos suvedė. Ir dar vadinasi Petės 
draugu. 

Išėjęs į gatvę, Maiklas nežinojo, ką nori veikti. Prie Džeinės 
buvo nusprendęs nesiartinti — atkrinta. Buvo savaitgalis, todėl 
gatvės atrodė apytuštės, o tai visada buvo malonu. Bet Petės, 
einančios pas Oveną, vaizdas neišėjo jam iš galvos ir sugadino 
dar neprasidėjusią dieną. Be to, jis dar nebuvo visiškai atsiga- 
vęs po susitikimo su Džeine. 

Paskui atėjo į galvą mintis, kurią, kaip jis tikėjo, pakišo ne Ove- 
nas. Gal ji ir bus tas laimingas bilietas, kuris išgelbės dieną. 

Jis paskambino Klerei de Lunei, o ji šį gražų sekmadienį 
buvo namie ir, taip, mielai norėtų jį matyti. 


Trisdešimt pirmas 


Brukline, tikriausiai, pagaliau radau taksi. Tikriausiai jis vėl va- 
žiavo per Bruklino tiltą. Ir tikriausiai išleido mane prie namų 
Septyniasdešimt penktojoje gatvėje. 

Taip tikriausiai buvo... bet aš gerai neprisimenu. 

Gerai prisimenu, kaip nuzvimbė Hju; prisimenu, kad man 
ant blauzdų pasipylė aštrus žvyras; ypač gerai prisimenu, kad 
parodžiau jam nepadorų gestą. Paskui... Martinas laiko atida- 
ręs duris, o aš svirduliuodama einu prie lifto. 

Kai atidariau duris, skambėjo telefonas, o aš apspangusi atsi- 
liepiau, net nepagalvojusi, kad tai galėtų būti Hju. 

— Džeinė klauso, - atsiliepiau automatiškai nuspirdama ba- 
tus. 

— Džeine Aukseli! - valdingas motinos balsas. - Kur tu? Sa- 
kei, kad ateisi pietauti! Aš valgau tą nuostabią norvegišką sū- 
dytą lašišą iš Zabar. Čia yra Karlas Fridkinas. Ir turiu naujos 
Valentino kolekcijos nuotraukas. Ir... | 

— Atsiprašau, mama, neateisiu. Nekaip jaučiuosi. 

Švelniai pasakyta. 

— O gal dėl blogos savijautos kaltas... Hju Mekgratas? - žais- 
mingai paerzino motina. - Atsivesk tą mielą berniuką. Galėsi- 
me pasišnekėti apie „Ačiū Dievui“. 

O, to nebus. 

— Hju čia nėra, o aš blogai jaučiuosi. Pakalbėsim vėliau, 
mama. 

Nelaukiau, kol ji pasakys sudie. Tuojau pat nusprendžiau, 
kad viena tuščiame bute neištversiu. Būsiu bet kur, tik ne čia. 
Ne čia ir ne Brukline. Pakeičiau žvyro sukapotas pėdkelnes į 
džinsus, užsimečiau Music in the Park marškinėlius ir pasilei- 
dau į centrą. Be jokio tikslo. 

Po kokių dvidešimties minučių pasukau į vakarus. Ten Her- 
mes „Ir Robinson Galleries" „Ir ten mano vaikystės antrieji namai 
Tiffany. 

Užrašas lange skelbė: „Sekmadieniais atidaryta nuo 11 iki 
18. Aišku, žinojau. Kiek sekmadienio popiečių mudvi su Viv-- 
jena praleidome matuodamosi paveldėtas brangenybes, pro 
lupą žiūrėdamos į deimantus? Buvau gal tik septynerių, o jau 
galėjau su išmanymu kalbėti apie fasetės proporcijas ir kuo 
pranašesnis brilianto Assher šlifavimas už daugiabriaunį šlifa- 
vimą. 

Nutaikiusi akimirką, tarsi šokčiau per virvutę, prasmukau 
pro sukamąsias duris 57-ojoje gatvėje. Po akimirkos buvau 
prie Penktojo aveniu įėjimo ir staiga užsimaniau nusipirkti žie- 
dą su deimantu. 


* Hermes - aukštos kokybės prekių parduotuvė. 


** Robinson Galleries - meno galerija. 


Trisdešimt antras 


Vos įėjus į Tiffany atgijo prisiminimai. Po mano kojomis minkš- 
tas kilimas, blizga mediniai rėmai, iš po vitrinų stiklų sklinda 
lempų šiluma. Tai buvo vienintelė vieta, kur mes su Vivjena 
eidavome vienos, be jos palydos, kaip tikra motina ir duktė. 
Vieta, kur mano motina atrodė tokia, kokia yra — net labiau, 
negu būdama teatre, - ir laimingiausia. 

Tyrinėjau vitrinos stendą, lyg planuočiau birželio mėnesį 
vestuves, — bet joms šiandien padariau galą. Deimantiniai žie- 
dai atrodė kaip žvaigždynas, visi išdėstyti dieviška iš anksto 
numatyta tvarka: nuo mažiausių žiedelių su vos įžiūrimu vienu 
deimantuku iki rinktinių, natūraliai rausvų ir geltonų kvadra- 
tinės ar kriaušės formos deimantų platinoje, kurių kiekvienas 
kainuoja daugiau negu prabangus automobilis. 

— Ar galėčiau jums ką nors parodyti? - lyg iš oro išdygo par- 
davėja. 

Ji, mano supratimu, buvo elegancijos įsikūnijimas: juodas 
kostiumėlis, su dailiu perlų vėriniu - viskas kaip reikiant. 


116 JAMES PATTERSON 0 SEKMADIENIAI PAS TIFANĮ 


— Hm-m, - pasakiau. 

Pastebėjau jos vogčia mestą žvilgsnį į mano kairę ranką be 
žiedų. 

— Žinote, — patikliai pasakė ji, vikriai atrakindama vitriną, — 
daugybė moterų dovanoja sau deimantus nešioti ant dešinės 
rankos piršto. 

Dovanoja sau. Pasirodo, taip sakoma. Skamba daug geriau, 
negu, tarkim, lepinasi. 

Taip, tikrai mačiau tokių reklamų Vanity Fair ir Harpers 
Bazaar. Kiekvienas žiedas su prasmingu pavadinimu. Ypatin- 
ga diena. Išsipildžiusi svajonė. Nuostabi paslaptis. Lia lia lia. 
Tačiau parduodami pavyzdžiai, aišku, mane veikė, na, truputį 
veikė. 

— Ar galėčiau pažiūrėti šį? - paklausiau, rodydama į elegan- 
tišką Tiffany Iškilmių žiedą su per tuziną platinos juostelėje 
įstatytų puikių deimantų. 

— Gražus, tiesa? — pasakė pardavėja, atsargiai dėdama jį ant 
juodo aksomo gabalo. Deimantai žaižaravo vidine ugnimi, ir 
net būdama septynerių būčiau galėjusi pasakyti, kad jie tobulai 
nušlifuoti. 

Viešpatie, žiedas buvo gražus. Toks gražus, kad man nuo jo 
beveik skaudėjo akis. Skaudėjo ir širdį. 

- Pasimatuokite, — ragino velnio parankinė. 

Užsimoviau jį ant dešinės rankos didžiojo piršto. Ak! Jaučiau- 
si visai suaugusi. Nuo jo mano riešas tiesiog dunkstelėjo ant pre- 
kystalio. Tikrai, tikrai stulbinantis. Tikras Iškilmių žiedas. 

— Jums puikiai tinka. Nereiks net taikyti dydžio, - lyg są- 
mokslininkė sušnibždėjo ji. 

Esu buvusi Tiffany ganėtinai daug kartų, todėl supratau, kad 
šalia manęs stovintis vyriškis pilku kostiumu, apsimetantis 

žiūrintis į deimantus, apsaugininkas. Ar atrodau įtartina? Pa- 
vojinga? Gražu... 

— Kokia jo kaina? - paklausiau, jausdama, kaip spurda širdis. 

Ji sušnibždėjo: „Trylika tūkstančių.“ Tas skaičius iš jos lūpų 
nuskambėjo lyg pavogta neįtikėtina suma. 

Ramiai pasakiau: 

— Norėčiau jį pirkti. 

Pardavėja, tarsi tokius žodžius girdėtų kas dešimt minučių, 
pasakė: 

— Žinoma. 

Padaviau jai savo kredito kortelę ir asmens liudijimą. Sando- 
ris vyko greitai, o taip, Virdžinija, tam yra priežasčių. 

Paskaičiusi mano vairuotojo pažymėjimą, pardavėja pa- 
klausė: 

— Arjūs kartais ne Vivjenos Margo giminė? 

— Ji mano motina. 

Pardavėja išmykė supratingą „aišku , ir po keleto minučių aš 
stovėjau Penktajame aveniu, o deimantų briaunelės ant mano 
rankos idealiai spindėjo saulėje. 

Eidama į centrą, vogčiomis žvilgtelėjau į ranką. Laukiau, kol 
pasikeis perėjoje šviesos. Dar kartą slapta žvilgtelėjau į ranką. 

Paskui pažvelgiau į kairę. 

Štai ji. 

Viliojanti Tiffany parduotuvė. 


Trisdešimt trečias 


— St. Regis! Man St. Regis patinka, - sušuko Klerė, kai jiems 
su Maiklu pasukus už 55-osios gatvės kampo pasirodė viešbutis. 
Jis ją paėmė iš namų prie Brajanto parko, kur ji gyveno su kita 
manekene. Paskui jie ėjo į šiaurę Šeštuoju ir Penktuoju avėniu. 
Maiklas juokavo, kad galėtų jai nupirkti kokį niekutį iš Tiffany — 
dar vienas keistas į galvą atėjęs prisiminimas apie Džeinę. 

— Ar tu, Maiklai, turtingas? - paklausė juokdamasi Klerė. 

— Tik dvasiškai, - atsakė jis. 

Iš tikrųjų užtekdavo jam spragtelėti pirštais, ir gaudavo be- 
veik viską, ko nori. Tiesiogine prasme. Pliaukšt! Ir kišenėje at- 
siranda pinigų. Jis nesuprato, kaip tai atsitinka, bet ar tam prie- 
šinsies? Kad ir kaip būtų, Maiklo poreikiai buvo nedideli; jam 
patiko gyventi kukliai. 

— Ar galime užeiti į vidų? - paklausė Klerė. 

— Be abejo. Mums St. Regis patinka! 

Ir staiga jis atsidūrė tiesiai Maiklui prieš akis - Astor Court. 
Atrodė, kad viskas viešbučio restorane pasikeitė ir kartu išliko 
tiksliai taip, kaip buvę. Moterys, vilkinčios dizainerių kurtais 
drabužiais, tėveliai, atvedę savo atžalas pietų, ištisos šeimos, 

šveičiančios pyragaičius su kremu, „Napoleono“ tortus, vaisi- 
nius pyragus ir degintos karamelės kremą. 

- Jūs dviese? - pasiteiravo administratorius. 

— Malonėkite. Dviese, - pasakė Maiklas, jausdamas pagrei- 
tėjusį pulsą. Ir kodėl jis pagreitėjo? Juk čia Džeinės nepamatė. 
Net aštuonmetės Džeinės. 

Jį su Klere pasodino prie nuošalaus keturviečio staliuko, o 
po akimirkos du papildomus serviruotės komplektus kažkas 
nunešė. 

— Čia pasaka! — pasakė Klerė, — penkerius metus gyvenu 
Niujorke, o čia niekada nebuvau. 

Maiklas nusišypsojo patenkintas, kad gali suteikti jai šį ma- 
lonumą. Jo akys tyrinėjo kiekvieną salės kampelį. Atrodė, kad 
restoranas įšaldytas laike. Muzika groja Love in Bloom, vežimė- 
liai lūžta nuo desertų, porcelianiniai padėklai apkrauti sumuš- 
tiniais prie arbatos. 

Trūksta tik išgalvoto draugo, valgančio melioną, trūksta aš- 
tuonerių metų mergytės, kemšančios kavos ledus su karameli- 
niu padažu. Tarsi scena būtų paruošta, o pagrindinis veikėjas 
nepasirodo. 

Scenoje trūko Džeinės. 

Kąjis daro? Bando atkurti laimingiausias savo gyvenimo po- 
pietes. Su Klere de Lune, liūdnos, drąsios, nuostabios mergy- 
tės pakaitalu, mergytės, kuri jam pasitraukus liko jo širdyje. Jis 
pažvelgė į Klerę: 

— Ar tau čia patinka? 

Ji nušvito. 

- Žinoma! Labai patinka, Maiklai! Kuriai merginai nepatik- 
tų? Aišku, jei tu pastebėjai, kad aš - mergina. 

Maiklas nurijo seilę. 

— Na, ką tu, tikrai pastebėjau. 


Trisdešimt ketvirtas 


Mane apėmęs svaigulys skubiai leidžiant krūvą pinigų žiedui, 
kurį galėjo pastebėti ir iš kosminės stoties, palengva praėjo, 
prasidėjo nerimas. Taip veikia visos geros narkotinės medžia- 
gos. Dabar man būtinai reikėjo atsipalaiduoti, nusiraminti. Va- 
lio, sugalvojau: kadangi šiandien eik-po-velnių diena, valgysiu 
desertą. St. Regis tam buvo tinkamiausia vieta. Aš kabojau ant 
siūlelio: mano buvęs vaikinas — egomaniakas, visiškas, bevil- 
tiškas bukagalvis; mano šiuolaikiška motina varo iš proto ir tai 
tęsiasi dešimtmečius; aš ką tik išleidau didžiulę sumą pinigų 
žiedui, kurio man visai nereikia. Jei ne tai, viskas labai puiku. 

— Gal norėtumėt pažiūrėti valgiaraštį, panele? - paklausė pa- 
davėjas. 

Iš ko jis sprendžia, kad aš „panelė“? Gal tai parašyta man ant 
kaktos? Gal iš mano laikysenos? 

Reikia valdytis. 

— Ne. Aš tik gersiu šaltos arbatos, - pasakiau nekaltai. — 
Ačiū. 


— Suprantama. 

Paskui atgavau sveiką protą. Nekaltybė-dorybybė - per vėlu. 
Ant piršto mūvėjau deimantinį žiedą, kurį nusipirkau pati. 

— Palaukite! Sustokite. Žinote ką? Noriu deserto su karštu 
karameliniu padažu. Su kavos ledais. 

— Čia tai pasirinkimas. 

Žaidžiau siuntinėdama deimantų lazerio spindulius po visą 
Astor Court restoraną, kai padavėjas grįžo su mano ledų deser- 
tu. Sidabrinis indas buvo didesnis už Hju galvą. Aš jokiu būdu 
negalėjau visko suvalgyti, o paskui, šiaip ar taip, rodytis viešai 
pakelta savo galva. Kaip įstengdavau tiek suvalgyti, kai man 
buvo aštuoneri? Turbūt buvau didesnė storulė, negu atsimenu. 
Arba ne - daug geriau - tada desertą, be abejonės, patiekdavo 
daug mažesniame inde. Taip. Štai kur paslaptis. 

Pirmieji aromatingi kąsniai greitai atgaivino viską. Kaip 
prustiški buvusių nuodėmingų malonumų prisiminimai ir pa- 
našiai. 

Kaip man patikdavo tos sekmadienio popietės čia, su Maik- 
lų, ir Tiffany, kada tik Vivjena užsigeisdavo ten eiti, buvo svar- 
bu, kad mane vestųsi. 

Motina su draugais plepėdavo ar tvarkydavo reikalus, o mes 
su Maiklu klajodavome savo išgalvotame pasaulėlyje. Ar tai 
buvo paskutinis kartas, kai jaučiausi tikrai laiminga? Jei taip, 
vadinasi, esu labiau apgailėtina, negu noriu pripažinti. 

Pakabinau antrą šaukštą, šįkart norėdama įsitikinti, kad le- 
dai apipilti pakankamu kiekiu karamelinio padažo. Buvo tiek, 
kiek man reikia. Ledai ir ryškus, didelis žiedas ant mano deši- 
nės rankos piršto. Mataravau pirštais, gaudydama šviesą. 

Kalbant apie graudžius dalykus, kadangi negalėsiu to išveng- 
ti, turiu pripažinti, jog tebetikėjau išgalvotu vaikystės draugu. 
Ką tai apie mane sako? 

O paskui... 

Sumirksėjau, pažiūrėjau į šalį, vėl sumirksėjau. 

Kas per... 

Pastebėjau vos už kelių staliukų nuo manęs sėdinčią porą. 
Gražią porą. Iš tikrųjų labai tinkamą Džeinės ir Maiklo žaidi- 
mui. 

Tačiau stulbino ne tai. 

Padėjau šaukštą, lėtai servetėle nusišluosčiau lūpas ir labai 
įdėmiai žiūrėjau. 

Staiga mano rankos ir keliai ėmė drebėti, apatinė lūpa suvir- 
pėjo. 

Tas vyras?.. Negali būti... 

Maiklas? 

Vėl greitai sumirksėjau, kaip katinas animaciniame filme. 
Nesilioviau drebėjusi, išpylė prakaitas. 

„Maiklas“ buvo su labai gražia moterimi, tamsiais, blizgan- 
čiais lyg audinės kailis plaukais. Ji tikrai atrodė žavi. Viena iš tų 
gražuolių modelių, kurios yra tarsi pasigėrėtina gamtos išdaiga. 
Maiklas man visada sakydavo, kad jis gali būti išgalvotu draugu 
tik vaikams. Aštuoneri metai buvo riba. Todėl, kai man suėjo 
devyneri, jis mane ir paliko. Kaip suprasti, gal jam paaukštino 
pareigas, ar ką? Ar suaugusieji turi išgalvotus draugus? Jei taip, 
tai kur manasis? 

O gal... gal vis dėlto čia ne Maiklas. Suprantama, ne Maik- 
las - jis juk buvo išgalvotas. 

Tačiau negalėjau apsirikti. Ta šypsena tikrai jo. Tos nepa- 
prastos žalios akys. Jis atrodė kaip visada gražus, gal net gra- 
žesnis. 

Dingtelėjo mintis, kad man pasimaišė galvoje. 

Ką gi, teks su tuo susitaikyti. Ką dabar turėčiau daryti? 

Skambinti ir pranešti apie save 911? Sumečiau, kad, jei tikrai 
išprotėjau, už savo veiksmus neatsakau. Tai man tarsi suteikia 
laisvės. 

Pakilau nuo savo staliuko ir nuėjau prie jų. 

Jei jis ne Maiklas... na, tada vis tiek apkabinsiu. Gal pabu- 
čiuosiu. Galbūt net paprašysiu mane vesti. 

Tą dieną, kai jis mane paliko, Maiklas sakė, kad jo niekada 
net neprisiminsiu. Jis labai klydo. Aš prisiminiau kiekvieną su 
juo susijusią smulkmeną. O čia tikrai buvo Maiklas. 

Nebent aš visai išprotėjau. 

Galėjo būti ir taip, ir kitaip. 


Trisdešimt penktas 


- Jei suvalgysiu visą ledų desertą, a) tai bus ne mano, o tavo 
kaltė, b) netilpsiu į drabužius, kai rytoj iš ryto mane fotogra- 
fuos. O c) - mane atleis iš darbo. 

Maiklas nusijuokė: 

— Matai, nėr to blogo, kas neišeitų į gera. Tada tu grįši į mo- 
kyklą dirbti visu etatu, baigsi studijas ir dar greičiau tapsi puiki 
mokytoja. 

Ji pakabino ledų, didelį kąsnį, ir padarė juokingą grimasą, 
negalėdama jo apžioti — tai tinka tik žaviems modeliams ir 
vaikams, nes nekelia pasibjaurėjimo. Veikiau tinka tik mode- 
liams. 

— Manai, kad turėčiau elgtis taip? 

- Žin... 

Staiga Maiklas įsmeigė akis į kažką salėje. 

— Žemė - Maiklui... - pajuokavo Klerė. - Skrydžių valdymo 
centras - majorui Tomui... 


v.- oo 


Kurį laiką jį apėmė panika, paskui prisiminė, kad čia tik su- 

tapimas. Ji negalėjo jo prisiminti. Jie niekada neprisimindavo. 
Visada, visada užmiršdavo. Tik todėl jis ir gali ištverti. 

Nuleidęs akis, jis užsiėmė valgiaraščiu. 

Paskui pajuto, kad ji stovi prie jo staliuko. Apsimetęs abejin- 
gas, pažvelgė aukštyn. 

Jos mėlynos akys buvo išplėstos, dailus veidas išbalęs. 

— Maiklai, - tarė ji. 

Jis jai neatsakė. Negalėjo suregzti sakinio. Negalėjo sugau- 
dyti minčių. 

Džeinė vėl prakalbo. Ne mažoji Džeinė, o visai suaugusi mo- 
teris Džeinė. 

- Maiklai? Čia tikrai tu, ar ne? Viešpatiedieve, Maiklai? Tu 
čia. 


Trisdešimt šeštas 


Ištariau tai drebančiu, gergždžiančiu balsu, kurio pati beveik 
negalėjau atpažinti. Buvau nežmoniškai susijaudinusi, vos ne- 
išprotėjau. 

— Tu esi Maiklas? - paklausiau vėl, galvodama, kad, jei apsi- 
rikau, reikės apsisukti ir bėgti. 

Jis giliai įkvėpė, o paskui pasakė: 

— Tu mane pažįsti? Tikrai? 

O Dieve, viskas vyksta iš tikrųjų. 

— Žinoma, pažįstu. Bet kur pažinčiau... 

Tada jis ištarė mano vardą, tik tiek. 

— Džeinė? 

Astor Court salė didelė, bet atrodė, kad jos sienos priartėjo. 
Salės garsai nutolo. Viskas staiga tapo, švelniai tariant, nerealu. 
Šito negalėjo būti, bet buvo. 

Gražioji moteris, sėdėjusi su Maiklu, šluostėsi servetėle lū- 
pas, paskui atsistojo. 

— A, paslaptingoji Džeinė, - pasakė ji, bet pasakė maloniai. — 
Man reikia eiti, Maiklai. Ačiū už ledus ir patarimą. - Ji man 

nusišypsojo, o aš sumirksėjau, nes ji buvo tikrai daug gražesnė 
už mane. - Sėskis į mano vietą. Prašau. Džeine. 

Dabar pakilo Maiklas, ir aš išsigandau, kad jis neišeitų drau- 
ge. Šį kartą neleisčiau jam manęs palikti kaip tada, kai man 
buvo devyneri. Šį kartą prireikus pulčiau ir pargriaučiau jį čia 
pat Astor Court. Tiesiai ant rytietiško kilimo. 

Tačiau Maiklas parodė į tuščią kėdę. 

— Prašau sėsti. Džeine. Džeine Margo. 

Atsisėdau, o paskui mes žiūrėjome vienas į kitą. Tai buvo 
tarsi susitikimas su kažkuo iš sapnų ir fantazijų pasaulio ar su 
numylėtu veikėju iš mėgstamos knygos. Kaip tai galėjo atsitik- 
ti? Visa tai? Negalėjau logiškai paaiškinti. Gerai, kad aš spjo- 
viau į logiką būdama dar dvylikos, supratusi, jog niekada ne- 
ištekėsiu už Simono Le Bono. Maiklas tebeatrodė tarp trisde- 
šimties ir trisdešimt penkerių. Mačiau lygiai tas pačias puikiai 
pažįstamas strazdanas prie nosies. Jo antakiai, ausys, plaukai ir 
pagaliau akys buvo nepasikeitę. Tos gražiosios žalios akys, ge- 
riausios akys, kokias kada nors mačiau. Kadaise žiūrėjau į tas 
akis milijonus kartų, o dabar vėl į jas žiūriu. Tokios neįtikėtinai 
žalios. 

Kitas klausimas, kurį man mirtinai reikėjo išsiaiškinti, buvo 
nepaprastai nuoširdus: 

— Maiklai, ar tu išgalvotas? 

Jis pasijuto nepatogiai. 

— Kaip pažiūrėsi. 

— Ką tu čia veiki? Kaip tai gali būti? 

Jis iškėlė rankas. 

- Garbės žodis, neturiu supratimo. Esu Niujorke... laukiu... 
naujos užduoties. 

— A-a, tai ne ji? - kryptelėjau galva durų pusėn. 

- Jau tu neturėtum to klausti, - pasakė Maiklas. - Žinai, su 
kuo aš dirbu, ne su suaugusiaisiais. — Jis susiraukė. - Taip ne- 
turėjo atsitikti. 

— Kad jūs galų gale atsidūrėte Astor Court? Sekmadienį? O 
aš čia taip pat užsukau? 

Jis bejėgiškai patraukė pečiais, suglumęs kaip ir aš. 

— Taip išeina, hm. 

Tam tikra prasme toks jo suglumimas mane guodė. 

— Džeine. 

Negalėjau patikėti, kad jis, Maiklas, taria mano vardą. 

— Nežinau, - pasakiau jausdama apimančią keistą ramybę. — 
Sakei, kad tave pamiršiu, kad pabusiu ir tavęs nebeprisiminsiu. 
Tačiau kitą dieną, kai pabudau ir suvokiau, kad tavęs nebebus, 
man ant krūtinės tarsi užkrito seifas. Negalėjau išlipti iš lovos. 
Verkiau ištisas dienas. 

Maiklas žiūrėjo į mane pasibaisėjęs. 

— Aš tiesiog... niekada tavęs neužmiršau. Galvojau apie tave 
kasdien dvidešimt trejus metus. O dabar tu čia, grįžai. Neįti- 
kėtina... 

Švelniai pasakyta. 

— Man labai gaila, Džeine, - pasakė Maiklas. - Jie... visada 
pamiršta. Niekada nebūčiau suteikęs tau tiek skausmo, jei bū- 
čiau galėjęs. 

Pažvelgiau jam į akis su aštuonmetės optimizmu. 

— Na, sugalvosiu būdą, kaip tu man už tai atsilyginsi. 


Trisdešimt septintas 


Jau visai atsipeikėjau, kai mes su Maiklu ėjome Penktuoju ave- 
niu saulės užlietą popietę, ir atrodė, kad nemiegodama sap- 
nuoju. Ak, dievaži, nežinau, su kuo tai palyginti. Bet tai buvo 
nepaprasta ir džiugu, ir painu, ir nesuprantama. 

Kai buvau šešerių ar septynerių, žinojau, kad Maiklas yra 
linksmas, protingas ir tikrai man geras. Bet dabar, žvelgdama į 
jį kaip moteris, su juo kalbėdama kaip suaugęs žmogus, supra- 
tau, kad jis vertas kur kas daugiau. Pirmiausia jis buvo nuosta- 
bus klausytojas ir tuo pralenkė visus mano pažįstamus. 

Jis pasakė: 

— Papasakok man viską. Papasakok viską, kas tau nutiko nuo 
devintojo gimtadienio. 

Taip ir padariau, stengdamasi, kad mano gyvenimas atro- 
dytų kur kas įdomesnis ir ne toks pilkas, kaip buvo iš tikro. 
Man patiko jį juokinti, ir jis juokėsi mums vaikštant tą po- 
pietę daug. Kai išėjome į Niujorko gatves, jis atsipalaidavo, 
nebebuvo įsitempęs. Ir aš atsipalaidavau. Daugiau ar mažiau. 
Panašiai. 

Kaip suaugęs žmogus, supratau, kad Maiklas myli gyvenimą 
ir žmones. Jis mokėjo įžvelgti ir priimti gerąsias, o ne blogąsias 
visų dalykų savybes. Mokėjo iš savęs pasijuokti ir skyrė save 
prie tų, iš kurių juokiamasi. Sakyčiau, jis juokėsi su žmonėmis, 
bet ne iš jų. 

— Tai kas buvo ji? - paklausiau apie brunetę iš St. Regis. 

— Aš kitos moters net neprisimenu. Kokia kita moteris? — 
nusišypsojo Maiklas. - Ji tik draugė, Džeine. Jos vardas Klerė. 

— Ir ji draugė? 

— Ne tokia draugė... arba - ne tos rūšies draugė. 

— O taraudona dėmė tau ant kaklo? Vampyras įkando? - pa- 
klausiau. — Ar man reikia tų pasakų? 

Nepasakysi, kad pavydėjau. Savo išgalvoto vaikystės draugo. 
Dieve, aš tikrai tikrai kvaištelėjau. Na, teks su tuo susitaikyti. 

— Aš truputį boksuojuosi, - pasakė jis. 

— Aha, - stengiausi įsivaizduoti. — Žinai, aš pati kasdien kau- 
nuosi su motina, tai dar vienas dalykas, kuo mes panašūs. 

Atlošęs galvą, jis nusikvatojo, o mane suėmė toks džiaugs- 
mas, kad beveik skaudėjo. 

"Tai buvo tas pats Maiklas, Maiklas iš mano vaikystės, tačiau 
dabar, man suaugus, galėjau džiaugtis jo draugija visai kitaip. 
Jo protas, sąmojai, jo išvaizda... Dievulėli! Net jo boksas, tas 
kaklo nubrozdinimas, toks visiškai nešiuolaikiškas kompiu- 
terių laikais, jam tarsi pridėjo seksualumo. Jo šypsena, visada 
užkrečiama, visada teikusi man džiaugsmą, tokia ir išliko. 

Žinoma, nors mano širdis, atradusi jį iš naujo, daužėsi 
džiaugsmu, palikau vietelę galimybei, kad bet kurią akimirką 
Maiklas išnyks, kad staiga pasisuks į mane ir pasakys: Tu viską 
apie mane užmirši, Džeine. Tokios galioja taisyklės. 

Bet jos negaliojo. Gal ir vėl negalios. Galėjau tikėtis. 

— O, žiūrėk, Metropolitenas, - pasakė Maiklas. - Dar valan- 
dą jis dirbs. 

Ar mažiau negu prieš dvidešimt keturias valandas jis nebu- 
vo ta vieta, kur praleidau vieną iš baisiausių vakarų savo gyve- 
nime? "Tas vakaras virto metais. Tačiau dabar nekantravau ten 
grįžti. Nes su Maiklu buvo galima viskas. 


Trisdešimt aštuntas 


— Kur turėtume eiti pirmiausia? - paklausiau jo, kai stovėjo- 
me didžiuliame Metropoliteno vestibiulyje. 

— Norėčiau tau parodyti... - pradėjo Maiklas, juokdamasis 
iš savęs, — noriu pasakyti, kad tu tikriausiai jį matei milijoną 
kartų. Bet aš visada norėjau jį pažiūrėti su tavim. Gerai? 

— Taip. 

Atvirai kalbant, tuo metu jis galėjo pasakyti: „Aš valgysiu ka- 
čių maistą, ar tu su manim valgysi?“, ir aš būčiau pasakiusi taip. 
Maiklas paėmė mane už parankės. Atrodo, jam tai buvo visiškai 
natūralus gestas, bet man pašiurpo kūnas ir truputį svaigo gal- 
va - gerąja prasme. Aišku, jei neapalpsiu. Tada būtų nekas. 

Už parankės mes lipome aukštyn didingais laiptais. Man pa- 
tiko su juo čia būti, bet suvokiau, kad iš tikrųjų nesvarbu, kur 
esame, nes tikriausiai sapnuoju. 

Pasukome į kairę, įėjome pro plačias medines duris ir atsi- 
dūrėme vienoje gražiausių pasaulio salių. Mus supo milžiniško 
dydžio Monė drobės ant sienų, su vandens lelijomis, perkelda- 
mos mus į kitą pasaulį. 

— Kodėl žiūrint į tokį grožį man norisi verkti? — paklausiau 
prisiglausdama prie Maiklo. Tai buvo nuoširdus klausimas, to 
niekada nebūčiau klaususi Hju. 

— Nežinau, - atsakė Maiklas. - Galbūt grožis, tikras grožis 
yra toks galingas, kad eina tiesiai į mūsų širdis. Gal jis verčia pa- 
justi tai, kas slypi giliai mūsų viduje. - Jis sumirksėjo ir droviai 
nusišypsojo. - Atsiprašau. Vėl žiūrėjau Opros laidą. 

Nusišypsojau ir aš, žavėjausi žmogumi, kuris moka iš savęs 
pasijuokti. Tikra priešingybė Hju: kuris ne Grantas, ne Džek- 
manas, kurio mano gyvenime nebėra. 

Mes vaikštinėjome po įspūdingą salę, kurį laiką tylėdami, 
semdamiesi peno akims ir širdžiai. Paskui abu tuo pat metu 
pajutome, kad laikas išeiti. 

— Palydėsiu tave namo, - pasakė Maiklas. — Tu nieko prieš? 

Aš- prieš? Aišku, kad ne. 

— Ne, puiku, - pasakiau. - Nuo čia netoli, į Parko aveniu 
pusę. Kur septyniasdešimtosios gatvės. 

- Žinau, - pasakė jis. 

— Iš kur žinai? — paklausiau nustebusi. 

Jis patylėjo. 

— Tiesiog žinau, Džeine. Supranti, aš toks. Kai kuriuos daly- 
kus tiesiog Žinau. 

Kai diena virto vakaru, oras atvėso, dangus patamsėjo. Mes 
ėjome į rytus Parko aveniu link, bet Maiklas nebelaikė manęs 
už parankės, ir aš ėmiau būgštauti, kad reikės atsisveikinti. Ne- 
žinojau, ar ištversiu. Supratau, kad neturėsiu kito pasirinkimo. 

Aštuoniasdešimtojoje gatvėje ėjome pro dailų pastatą - pro 
stiklines duris buvo matyti, kad vestibiulis pilnas prancūziškų 


* Oprah Gail Winfrey - populiarios TV laidos vedėja. 

antikvarinių daiktų, sienos padengtos aukso spalvos lakštais. 
Viduryje stovi didžiulis emaliuotas vazonas su milžinišku gar- 
denijos krūmu, kokio gyvenime nebuvau mačiusi. 

— O, - pasakiau, - man patinka gardenijos. Jų kvapas. Jos to- 
kios gražios. 

— Eik, - pasakė Maiklas. - Aš pasivysiu. 

Nervingai melsdama Dievo, kad Maiklas neišnyktų, ėjau 
lėtai, stengdamasi neatsigręžti. Po keleto minučių Maiklas vėl 
buvo šalia... laikantis baltą gardenijos žiedą. Jo trapūs krašteliai 
buvo švelniai nuspalvinti blyškia rožine spalva, o aplinkui skli- 
do nuostabus kvapas. 

— Kaip tu tai sugebi? 

— Ką? Kaip gaunu tau gėlę? 

— Ne. Kaip sugebi būti toks... tobulas. 

Kvėpiau į save saldų gardenijos kvapą, jausdama, kad staiga 
galiu pravirkti. 

Nieko nesakydamas, Maiklas vėl paėmė mane už parankės, 
buvo toks savas ir šiltas. 

Ėjome toliau Parko aveniu, o aš, vis lėtindama žingsnį, sten- 
giausi ilginti kiekvieną sekundę. Bet nuo to, kas neišvengiama, 
neišsisuksi, ir mes priėjome mano namus. 

— Labas vakaras, panele Margo, - pasakė Martinas. - O, ir... 
labas vakaras, pone. 

Martinas pažvelgė į Maiklą taip, tarsi jau būtų matęs jį anks- 
čiau, bet tai buvo neįmanoma. 

Degiau smalsumu Maiklą išklausinėti, bet tai atrodė per... 
drąsu, per daug arogantiška, per daug vivjeniška. Vienintelis 
kvailesnis dalykas*nei staigiai tarp mūsų įsivyravusi tyla - man- 
dagiai paspausti vienas kitam ranką. Bet negalėjau leisti, kad jis 
išnyktų tamsoje. 

— Maiklai, man reikia paklausti, - išpyškinau. — Atsiprašau, 
bet reikia. Ar tu vėl išvyksi? | 

Maiklas stabtelėjo, o man nuo nežmoniškos įtampos, atro- 
dė, plyš galva. Paskui Maiklas paėmė mano ranką ir maloniai 
nusišypsojo. 

— Pasimatysime rytoj, Džeine. Aš... aš jau tavęs pasiilgau, — 
pasakė jis. 


Trisdešimt devintas 


Lyg per miglą jaučiau, kad jau rytas, aš pabundu, ir kažkas 
mano gyvenime visiškai pasikeitę. Paskui prisiminiau Maiklą 
ir plačiai atsimerkiau. Dieve, leisk, kad tai nebūtų tik sapnas, 
tyliai maldavau. 

Jausdamasi trapi lyg stiklas, lėtai pasukau galvą į staliuką prie 
lovos. Ten stovėjo mano baltoji gardenija, ta, kurią Maiklas va- 
kar padovanojo. 

Paliečiau gėlę, norėdama įsitikinti, kad ji tikra - tikra, paskui 
atsisėdus švystelėjau kojas ant žemės. Tai nebuvo sapnas. 

Štai ką reiškia jaustis „laiminga“, pagalvojau. Energija, šyp- 
sena savaime. Štai kaip pasitinki dieną — tiki, kad atsitiks gerų 
dalykų. Tai buvo naujas, kitoniškas jausmas. 

Virtuvėje įsipyliau didelę stiklinę apelsinų sulčių. Mano auto- 
matinis atsakiklis nekantriai mirkčiojo, o kad jo neištiktų širdies 
priepuolis, gerdama sultis paspaudžiau mygtuką „Paleisti“. 

Džeinė, čia aš. Ką galiu pasakyti? Aš labai labai atsiprašau. Ne- 
suprantu, kas man užėjo. Dėl to poelgio su automobiliu Brukline 
jaučiuosi tiesiog siaubingai. Paskambink man ir... 

Ištrinti. 

Džeine Aukseli, manau, kad nedalyvauti per pietus buvo tavo 
vaikiškas aplaidumas. Neturėjau progos duoti tau bučinuko. Su- 
pranti, Karlas Fridkinas yra nepaprastai svarbus... 

Ištrinti. 

Džeine Aukseli, galvojau apie „Ačiū Dievui , tą ketvirtos scenos 
pradžią. Nežinau, iš kur ištraukei scenarijui tokį Holivudo rašeivą... 

Ištrinti. 

Dėl likusių devynių pranešimų nekvaršinau sau galvos. Pa- 
spaudusi mygtuką „Ištrinti“, su malonumu klausiausi automa- 
to burzgimo. 

Palindau po dušu, paleidusi šaltesnį vandenį negu paprastai. 
Šaltis teikė energijos, jaučiausi tokia gyvybinga — oda dilgčioja, 
kraujas tvinksi. Nusišluosčiusi nors kartą nebijojau pažvelgti į 
save veidrodyje visu ūgiu. Žinote, visai neblogai atrodau. Oda 
švari ir skaisti. Šlapi plaukai stori ir sveiki. Per didelis svoris? 
Po šimts perkūnų, ne! Mano moteriškos linijos patrauklios. 
Tokia moteris ir turi būti, pasakiau sau. 

Užsimoviau šviesiai violetines šilkines kelnaites ir nuėjau į 
drabužinę iš anksto žinodama, kad šiandien nesivilksiu jokių 
įprastų juodų sijonų ar marškinėlių. 

Įlindau į savo mėgstamus minkštus, patogius išblukusius 
džinsus. Apsivilkau baltą palaidinukę, kuri visada man patiko. 
Liemenį sujuosiau senu kaubojišku diržu. 

Dabar buvau laiminga ir nerūpestinga, nes jaučiausi esanti 
savimi, jaučiausi patogiai, gal pirmą kartą nuo to laiko, kai man 
buvo aštuoneri. 

Išeidama iš namų, pakėliau gardeniją prie veido ir pauosčiau. 

Paskui, užsimovusi savo naująjį deimantinį žiedą, išėjau į 
tarnybą. 


Keturiasdešimtas 


— Štai tau pranešimai. Štai tavo kava. O tas kūjo bildesys - tai 
koridoriumi atkaukšinčios tavo motinos batų kulniukų garsai. 

Mano sekretorė Merė Luiza padavė puodelį su filmo History 
Boys emblema. Man patiko ir tas spektaklis, ir filmas, todėl dė- 
jau vilčių ir į „Ačiū Dievui“ sėkmę, kodėl ne? 

— Mm-m. Ačiū. Skanumėlis, - pasakiau nurijusi didelį gurkš- 
nį kavos. 

— Džiaugiuosi. Manau, kai mane iš čia išmes, galėsiu dirbti 
Starbucks. 

— Gal atsiras vietos ir man, - sumurmėjau. - Būsime barmenės. 

Pradėjau tikrinti pranešimus. Nenustebau, kad dauguma jų 
buvo nuo Hju, nuo jo suktosios agentės, nuo jo šlykštaus va- 
dybininko. Iš jų trijulės, viską sudėjus, sulaukiau vienuolikos 
skambučių. Tegu pabučiuoja į džinsuotą mano užpakalį. 

— Aš tavęs nevarginsiu su pranešimais nuo... - viduryje Me- 
rės Luizos sakinio durys staiga atsidarė. Ten stovėjo Vivjena, 
labai įtūžusi. 

— „tavo motinos. Dabar galiu pristatyti ją pačią. 

Vivjena stovėjo, įrėmusi rankas į savo antro dydžio apimties 
klubus. 

Man prireikė labai susivaldyti nepasakius: „Ar jūs pasiren- 
gusi nuodugniai ataskaitai, panele Desmond? 

Pirmiausia Vivjena apdovanojo mane rytiniu bučiniu. 

— Beveik vidurdienis, Džeine. Kur, po velnių, tu buvai? Ir, 
Dieve gailestingas, kaip tu apsirengusi? Ar eisi į rodeo? 

Tebevarčiau pranešimus. Nuo Maiklo nebuvo jokio. 

— Aš tavęs klausiu, - pasakė Vivjena garsiai, pasilenkdama 
prie stalo, kad geriau įžiūrėtų mano veidą. - Turiu pridurti, la- 
bai mandagiai klausiu. 

— Ar duosi dar vieną Splenda'? - paklausiau Merės Luizos. 

Ji linktelėjo ir atidarė stalčių. 

Minutėlę motina užsičiaupė, bet, žinoma, buvo per gražu, 
kad būtų teisybė. Man maišant kavą su Splenda, ji pajuto naują 
jėgų antplūdį. 

- Taigi noriu išgirsti, kur tu buvai vakar ir vakar vakare, - 
spaudė ji. - Aš tiek kartų tau skambinau, kad sulaužiau per- 
skambinimo mygtuką. Ar tau trūksta paprasčiausio mandagu- 
mo atsakyti į motinos skambutį? Ar sugedo tavo aparatas? O 
gal tai dvidešimt metų pavėluotas paauglės maištavimas? 

Man ir toliau tylint, Vivjena pakeitė taktiką. 

— Girdėjau, kas atsitiko vargšui Hju, Felicijai ir Roniui, - pa- 
sakė ji tokiu tonu, lyg praneštų: „Skambino iš Hirosimos. Sakė, 
kad juos subombardavai“ — Nesuprantu, kas, po perkūnais, 
tau darosi. Ar žinai, kaip jie pyksta? Ir turi tam teisę. Nes tu 
užsispyrusi ir neteisi. Aš išmanau šou verslą, kaip tu niekada 


* Splenda - saldiklio rūšis. 

neišmanysi, o Hju Mekgratas tam filmo vaidmeniui puikiausiai 
tinka. Be Hju nebus filmo. 

— Ką gi, mama, ačiū, - pasakiau. Išgėriau antrą gurkšnį kavos 
ir pabėriau pranešimus kaip konfeti į šiukšliadėžę. | 

— Tavo laimei, esu aš, kad apsaugočiau nuo klaidų, - tęsė 
motina. - Susitiksime su vargšu Hju ir jo žmonėmis per pietus. 
Užsakyk Gotham Bar and Grill. Susitiksime su jais pirmą valan- 
dą. Jei tave, apsirengusią kaip piemenė, įleis. 

Išgėriau visą likusią kavą. 

— Ar tu, mama, baigei? 

Jos akys degė pykčiu. 

— Pirmiausia, aš esu suaugusi moteris. Vakar aš buvau ne na- 
mie. Su draugu. Kur mes buvome, yra visiškai ne tavo reikalas. 
Ne, mano aparatas nesugedęs. Bet aš buvau užsiėmusi. Tai nėra 
paauglės maištavimas, nes, kaip minėjau, esu suaugusi mote- 
ris. Tai — aš, kuri elgiasi kaip suaugusi moteris. Siūlau ir tau prie 
manęs prisidėti. Dabar dėl Hju, ne Granto, ne Džekmano, ir dėl 
vaidmens kine. Tos diskusijos baigtos. Apie tai daugiau nekalbė- 
sime. „Ačiū Dievui “yra mano nuosavybė. Aš gavau finansavimą. 
Aš gavau reikiamą studiją. Ir noriu ko nors geresnio negu Hju 
Mekgratas. Girdi, mama? Aš niekada nebenoriu apie tai kalbėti. 
"Taigi pietų su Hju ir jo pakalikais nebus. Į tavo kritiką dėl mano 
aprangos neatsakysiu, nes aš sprendžiu, kaip man rengtis, ir kitų 
nuomonė iš tikrųjų manęs nedomina. Išskyrus Maiklo. O žinai 
ką, mama? Manau, kad atrodau puikiai. 

Vivjena į mane spoksojo, tarytum būčiau iškėlusi anteną. 
Trumpai kažką suburbėjusi, sumiksėjusi apsisuko ir išlėkė, 
trenkdama pirma mano kabineto durimis, paskui savo. 

— Ar tai viskas? —- paklausė Merė Luiza. 

— Manau, tai apima beveik viską. 


Keturiasdešimt pirmas 


Kas jam darosi? Tiksliau, jam su Džeine? 

Velniai žino kas. 

Maiklas palindo po dušu, atsuko karštą vandenį. Šiandien 
pasimatys su Džeine. Jis nervinosi, džiaugėsi, jautėsi laimingas 
ir kartu būgštavo. Tokio jausmo iki šiol nebuvo patyręs ir iš tik- 
rųjų buvo lyg nesveikas. Ilgai stovėjo po dušu, paskui, susisu- 
pęs į rankšluostį, nubraukė nuo veidrodžio virš kriauklės garus 
ir ėmė skustis. 

"Žiūrėdamas į į tarsi nepažįstamą veidą veidrodyje, išsimuili- 
no skutimosi kremu ir ėmė braukyti lygius takelius tuo ypač 
tobulu penkiaašmeniu skustuvu. 

O tada atsitiko štai kas. 

Tai, ko niekada jam nebuvo nutikę anksčiau. Neįtikėtinas 
dalykas. 

Skusdamasis jis įsipjovė. 

Pirmą kartą gyvenime. 

Raudonas taškelis prie smakro išsipūtė, paskui, susimaišęs 
su skutimosi kremu, virto rausvu lopinėliu. 

Jis šį reiškinį stebėjo kaip stebuklą, kaip iš uolos staiga ištryš- 
kusį vandenį arba padaugintą duoną su žuvimi. Baigęs skustis, 
nusiplovė veidą, o kraujuojantį taškelį užlipino skiautele tuale- 
tinio popieriaus. 

Nuostabu. Tvarstis iš tualetinio popieriaus! Dar viena nau- 
jiena. 

Jis greitai apsirengė ką radęs švaraus ir išėjo į laiptinę. Rakin- 
damas duris spėjo pastebėti iš Oveno buto smunkančią Olym- 
pia Petę. 

— Sveikas, Maiklai, — tarė ji senamadiškai nuraudusi. — Įsi- 
pjovei skusdamasis, ką? 

— Sveika, Pete. Taip, įsipjoviau. Keista, ar ne? 

— Hm, tai jau tikrai. Na, turiu bėgti. Mama pasiliko su Hole. 
Mano mergyte. Man reikia ją nuvesti į mokyklą. Paskui į darbą 
blynų kepykloje. 

— Būk atsargi, kai išeisi, - pasakė Maiklas. 

Jis norėjo parodyti į Oveno butą ir pasakyti „būk atsargi, kai 
įeisi , bet nepasakė. 

Petė nusišypsojo. 

— Hill Street Blues. Man tas šou patiko. Taip visada sakydavo 
policininkas, tiesa? Iki, Maiklai. 

Jis nusekė laiptais žemyn paskui Petę, bet, kai išėjo į gatvę, 
jos nebebuvo. Tikėjosi, kad jai viskas bus gerai. Jautėsi už ją 
šiek tiek atsakingas. Gal ir be reikalo. 

Galiausiai sutelkė dėmesį į savo dieną. 

Neturėjo supratimo, kur šį rytą eis, bet žinojo, kad tai bus 
susiję su Džeine. 

— Skusdamasis įsipjoviau! — garsiai nusistebėjo jis, o praei- 
viai keistai į jį pasižiūrėjo. - Vadinasi, taip turėjo būti. 


Keturiasdešimt antras 


Normaliai (jei taip galima pasakyti) rytais jis gerdavo kavą ir 
valgydavo pyragaičius su „draugais“. Bet šį rytą jam reikėjo vėl 
pamatyti Džeinę, su ja pakalbėti. Dar bent vieną kartą. Taigi jis 
lėtai ėjo pėsčias ir išdrįso įeiti į pastatą, kur ji dirbo, o tai iš pra- 
džių atrodė gera mintis, bet dabar jautėsi padaręs didelę klaidą, 
vieną iš daugelio. Ką jis čia veikia? Ką tikisi pasiekti? 

— Sveiki, - pasakė moteris ViMar Productions priimamajame 
prie stalo, nutraukdama jo minčių fugą. - Jūs tikriausiai akto- 
rius? Ar norite palikti savo anketinius duomenis? 

Maiklas papurtė galvą. 

— Kodėl taip sakote? 

— Ak, ar matėte save veidrodyje? 

Jis svarstė, ką jai atsakyti, kai pro dideles raudonas dvivėres 
duris už sekretorės priimamojo įžengė bauginanti būtybė iš 
praeities. Tai buvo Vivjena, ir, Viešpatie, ta moteris buvo plas- 
tinės chirurgijos meno gyva liudininkė. Kiek dešimčių tūks- 
tančių dolerių išleido, kad jos oda būtų ištempta taip lygiai? 
Tikras stebuklas: ji nė truputėlio nepaseno. 

Gal plastinę chirurgiją kiek išdavė blizganti kakta; truputį 
per daug išsišovę skruostikauliai. Tačiau ji atrodė puikiai. Pa- 
džiūvusi, bet vis tiek įspūdinga. Ir, žinoma, kupina energijos. 

Vivjena atkreipė į jį dėmesį. Maiklas žinojo, kad, nors buvo 
ją matęs tūkstantį kartų, jį Vivjena mato pirmą kartą. 

— O, labas, - tarė Vivjena, paleisdama į darbą visą savo ža- 
vesį. - Aš esu Vivjena Margo. Pažįstu visus Niujorko žymius 
vyrus. Tai kodėl nepažįstu jūsų? Tik nesakykite, kad nekalbate 
angliškai. 

— Gerai. Nesakysiu, - pasakė Maiklas ir maloniai nusišyp- 
sojo. 

— O šypsena verta milijono, - pasakė Vivjena, tiesdama 
ranką. 

Maiklas ją paėmė. Ranka buvo švelni ir glotni. Gerasis Die- 
ve, ji pasidarė net rankų plastinę operaciją. 

— Nesuprantu, kodėl mūsų keliai nesusikirto anksčiau. Bet 
malonu su jumis susipažinti. Pas ką jūs čia? - paklausė ji visą lai- 
ką šypsodama, pakreipusi galvą koketiška mokinukės maniera. 

— Čia dirba mano draugė, - atsakė Maiklas. 

— Aha. Tikrai? Kas jūsų draugė? Jei leisite paklausti. 

— Aš Čia pas Džeinę. 

Šypsena dingo. 

— Štai kaip, — pasakė ji. 

Ir būtent tuomet, pačiu dramatiškiausiu akimirksniu, į prii- 
mamąjį įėjo Džeinė. 

Tik sekundėlę ji sustingo, nustebusi, kad Maiklas jos darbo- 
vietėje. Paskui jos veide iš lėto nušvito miela šypsena, ir Maik- 
las negalėjo nuo jos atitraukti akių. Ji priėjo prie jo ir švelniai 
nuplėšė popierėlį nuo smakro - tarsi tai būtų paprasčiausias 


pasaulyje dalykas. 

— Jam skauda, - tepasakė ji. 

— Skauda. Ir jis kraujuoja. 

Prakalbo Vivjena: 

— Aš ką tik susipažinau su tavo draugu, Džeine Aukseli. 

— Gerai, - pasakė Džeinė. - Kuo jis vardu? Man jis nenori 
sakyti. 

— Maiklas, - atsakė Maiklas. 

— Maiklas... koks? - paklausė Vivjena. 

— Tiesiog Maiklas, - pasakė Džeinė, paskui paspaudė myg- 
tuką liftui iškviesti. 

— Ak, kaip Stingas ar Madona. 

— Visiškai teisingai, - džiugiai pasakė Džeinė. 

Maiklui buvo aišku, kad Vivjena dega smalsumu gauti dau- 
giau informacijos, bet, jei Džeinė nenori jai suteikti to malonu- 
mo, jis, suprantama, nieko nesakys. 

— Ar einam pietauti? - paklausė Maiklas Džeinės. 

— Alkana kaip vilkas. 

— Džeine, tu ką tik atėjai, - pasakė Vivjena. - Mūsų laukia 
posėdžiai, telefono skambučiai... ir tas reikalas dėl Hju neiš- 
spręstas. 

— Einam, atia, - maloniai pasakė Džeinė, tarytum jos negir- 
dėjusi. 

Lifto durys staiga atsidarė, ir ji su Maiklu įėjo. 

Kai durys užsidarė, Maiklas pasakė: 

— Mes vos iš ten pasprukome gyvi, Bone. 

— Sunkiai, Klaidai. Bet pasprukome. Neatsigręžk. Ji mus pa- 
vers veido pudros stulpais. 

- Stengsiuosi, - pasakė Maiklas. 


Keturiasdešimt trečias 


Jei galėčiau vieną išgyvenimą pratęsti iki amžinybės, pasirink- 
čiau akimirką, kai pamačiau Maiklą, laukiantį manęs motinos 
kontoros priimamajame. 

Ne tą, kai pamačiau jį pirmą kartą St. Regis. 

Ne kai su juo ėjome Penktuoju aveniu. 

Ne-e. Pasirinkčiau susitikimą priimamajame. Nes tai reiškė, 
kad jis yra tikras. Tada ir visa kita buvo tikra: vakar diena St. Re- 
gis, mūsų vaikštinėjimas po muziejų, gardenija, kurią jis man 
dovanojo. Tai vyko iš tikrųjų. Tai reiškia, kad yra Kalėdų Sene- 
lis ir Velykų kiškutis, ir Džordžas Klunis. 

— Varom iš čia kur nors toli, - pasiūliau Maiklui. 

— Gerai. Kur norėtum keliauti? 

— Į Paryžių, bet turiu antrą valandą grįžti į posėdį. 

— Tai su Paryžiumi nieko nebus. Čiupkime taksi, pažiūrėsi- 
me, kur jis mus nuveš. 

Maiklas spragtelėjo pirštais... ir prie mūsų sustojo taksi. 
Įdomu. 

— Kątai reiškia? - paklausiau išplėtusi akis. 

— Garbės žodis, Džeine, nežinau. Visada galėjau tai padaryti. 

Po dešimties minučių vaikštinėjome po Vest Vilidžą. Pir- 
miausia sustojome prie mūsų nuo senų laikų mėgstamos 
parduotuvės Li-Lac Chocolates, persikėlusios Aštuntojoje 
gatvėje į naują vietą. Aš taip džiaugiausi, kad ji tebėra. Nusi- 
pirkome šokoladinių triufelių. Maiklas sakė, kad juos valgy- 
sime „po pietų“. Aš jam pasakiau, kad daugiau nebegali man 
nurodinėti, ir vieną suvalgiau dar neišėjus iš parduotuvės. Ir 
jis suvalgė. 

— Beždžioniauji, - pasakiau. - Mėgdžiotojas. 

— Nuoširdžiausiai pataikauju. Atviriausia meilikavimo forma. 

Nužingsniavome iki Hadsono gatvės ir įėjome į parduotuvę, 
kur pardavinėjo vien keistas senovines ketaus taupykles, pa- 
vyzdžiui, įdedi į šuns nasrus monetą, paskui paspaudi mygtuką 
ir šuns liežuvis išmeta monetą fokusininkui į ranką. 

— Dievulėliau, - nusistebėjo Maiklas, - ši taupyklė kainuoja 
devynis šimtus devyniasdešimt penkis dolerius. 

— Pinigai nieko nereiškia, — išdidžiai pasakiau. - Ar tokios 
norėtum? 

— Nesistenk pasirodyti, turtuole, - pasakė jis. 

Bet atrodė patenkintas, o paskui vidury parduotuvės mane 
apkabino ir tylėdamas laikė priglaudęs. Tą akimirką tiksliai ži- 
nojau, ko noriu iš gyvenimo: šito. Šio jausmo, šios laimės, šio 
apkabinimo. 

Pietavome žavingame prancūzų restorane, kuris ir vadinosi 
„Prancūzų restoranas“. Ten sėdėdami, valgydami vištieną su 
gruzdintomis bulvytėmis, gerdami vyną kalbėjomės, kalbėjo- 
mės laisvai, lengvai, lyg tai būtų paprasčiausias dalykas pasau- 
lyje. Mes. Būdami kartu kaip vyras ir moteris. Arba moteris ir... 
kas ten tas Maiklas būtų. Angelas? 

Turėjome ką išsipasakoti. Papasakojau Maiklui apie ketve- 
rius metus, praleistus Dartmute, kur visoje mokykloje buvau 
vienintelė mokinė, atsisakiusi slidinėti. Jis juokėsi, kai prisipa- 
žinau, kad baigusi mokslus po savaitės įstojau į religinę sektą. 
„Svorio stebėtojai“. 

Maiklas pasakė: 

— Tau nereikia „Svorio stebėtojų, Džeine. Atrodai puikiai. 
Visada atrodei puikiai. Ar tu nežinai? 

— Prisipažinsiu, - pasakiau, - ne. Niekada to nežinojau. 

Iš tikrųjų visko aš Maiklui nepasakiau. Net pasakodama įdo- 
miausias istorijas apie darbą su Vivjena, nepaminėjau spektak- 
lio „Ačiū Dievui“ sėkmės. Arba kad mes ketiname filmuoti 
istoriją apie mergytę ir jos išgalvotą draugą. Kurios pagrindas 
yra mano ir Maiklo istorija. 

Kai pagaliau priverčiau Maiklą atsiverti ir kalbėti apie save, 
jis buvo žaviai kuklus, bet ir labai diskretiškas. Jis man truputį 
papasakojo apie keletą per daugelį metų labiausiai patikusių 
užduočių. Dvynukus Šiaurės Karolinoje, senatorės dukterį 
Oregone, keletą pasibaisėtinų istorijų apie ne pagal metus 
išsivysčiusį vaiką aktorių Los Andžele, apie kurį buvau gir- 
dėjusi. 

— Aš turiu daugybę klausimų apie tą „draugo“ reiškinį, - pa- 
sakiau jam. 

— Deja, nežinau daugybės atsakymų. Norėčiau žinoti, Džei- 
ne. Neįsivaizduoji, kaip norėčiau. 

Tokio atsakymo neužteko, bet jis gal buvo vienintelis, kurį 
galėjau gauti. Tada paklausiau Maiklo asmeniškesnio dalyko, 
kuris man nežmoniškai rūpėjo. 

— Ar tu kada nors buvai su kuo nors įklimpęs? Romantiškai? 

Jis pasimuistė kėdėje ir patraukė pečiais. 

— Aš susipažįstu su žmonėmis, - tarė neatsakydamas į mano 
klausimą. - Man žmonės patinka, Džeine. Visokie žmonės. 

— Galiu lažintis, kad ir tu jiems patinki. 

Neatrodė, kad Maiklas jaustųsi nepatogiai. Jis tik buvo, saky- 
čiau... santūrus. Ir, žinoma, paslaptingas. 

— Eime ką nors veikti, - pasakė Maiklas, imdamas mane už 
rankos. —- Nesvarbu, ką. 

Ir jis spragtelėjo pirštais, kad atvažiuotų taksi. 


Keturiasdešimt ketvirtas 


Nesvarbu, ką mes veikėme tą dieną. Galėjome kasti griovius, 
aš vis vien būčiau džiaugusis. 

Bet darėme kai ką geriau negu griovių kasimas: mes šiau- 
rinėje Centrinio parko dalyje, kur asfaltas lygus, o judėjimas 
nedidelis, važinėjome po kalvas riedučiais. Skridome kaip an- 
gelai, vos prasilenkdami su bėgikais, dviratininkais, šunų ve- 
džiotojais ir jų triukšmingais lojančiais būriais. Visą tą laiką 
mėgavausi jo draugija ir galvojau: Kas čia vyksta? Tikriausiai 
niekam taip dar nebuvo. Turi būti koks nors logiškas paaiškini- 
mas. Bet sutikčiau, kad tokio ir nebūtų. 

Nevažinėjau riedučiais nuo dešimties metų. Prisiminiau, kad 
motina mane vadindavo „griozdu', tai yra žmogumi be įgimto 
grakštumo. Su amžiumi aš, atrodo, nedaug patobulėjau. Prie 
96-osios gatvės, važiuodama įkalniui stačiausios parko kalvos 
viršūnės, beveik nosimi ariau žemę. Skaudėjo šlaunis ir blauz- 
das. O paskui, pasiekę pačią viršūnę, skriejome žemyn greitai 
greitai, visiškai nevaldomai. 

— Maiklai! - suklykiau. 

Jis čiupo man už rankos. 

— Pasitikėk manim! - suriko. 

Aš pasitikėjau. Ir keista, mes į nieką neatsitrenkėme, neištiš- 
kome. Maiklas manim pasirūpino kaip visada. 

Sveikutėliai kalvos papėdėje sukritome ant vešlios žolės, 
uždusę, už keleto pėdų nuo senutės invalido vežimėlyje. Ji 
ten buvo su slauge kompanione, vilkinčia baltą krakmolytą 
uniformą. 

— Maniau, tau antrą valandą posėdis, - pasakė Maiklas, pa- 
žvelgęs į laikrodį. 

— Buvo. Aš jį praleidau. 

Jaučiau, kad dėl to nė kiek nesijaudinu. Įdomu. 

Senoji moteris mus stebėjo, dabar šypsojosi. Jos kompanio- 
nė apkamšė ją šaliku ir ėmė stumti vežimėlį tolyn. 

Moteris atsigręžusi sušuko: 

- Linkiu jums abiem sėkmės. Jūs graži pora. 

Aš su tuo sutikau. Pasižiūrėjau į Maiklą, bet jo veidas buvo 
neišskaitomas. 

— Ar mes pora? - paklausiau Maiklo, sulaikiusi kvapą lauk- 
dama atsakymo. 

Jis nerūpestingai nusijuokė. 

— Galbūt pora pakvaišėlių, - pasakė jis. 

Ne tai norėjau išgirsti, bet tiek to. 

Pietų parke valgėme karštus dešrainius su prieskoniais, api- 
piltus garstyčiomis ir pagardais. Vaikštinėjome, kalbėjomės ir 
galiausiai vėl atsidūrėme prie mano namų. 

— Na, štai ir mes, - pasakiau nevykusiai šmaikštaudama. 

Stovėjome prie durų, o durininkas Martinas taktiškai pasi- 
šalino. Taip, dabar pakviesiu Maiklą užeiti į mano butą. Žinoma, 
pakviesiu. Ir Martinas tam pritars. 

Tačiau, kai šie lemtingi žodžiai jau beveik sklido iš mano bur- 
nos, Maiklas pasilenkė arčiau. Taip, pagalvojau. O taip, prašau. 
Jo veidas nuo manojo buvo beveik per colį, ir man užgniaužė 
kvapą. Niekada nebuvau jo mačiusi iš taip arti, jo lygios odos, 
jo žalių akių. 

Paskui staiga atsitraukė, tarsi ko išsigandęs. 

— Labanakt, Džeine, - pasakė jis. - Buvo puiki diena, bet ma- 
nau, kad dabar man geriau eiti. 

Jis apsisuko ir greitai nuėjo, ir į mane neatsigręžė. 

— Aš jau tavęs pasiilgau, - sušnibždėjau. 

Į tuštumą. 


Keturiasdešimt penktas 


Labanakt, Džeine... manau, kad dabar man geriau eiti. Kaip jis 
galėjo taip pasakyti? Visą dieną skendusi Maiklo akyse, ar galė- 
jau tikėtis kitokios negu beprotiškos, bemiegės nakties? Tikrai 
nenorėjau būti viena savo bute, bet teko. 

Nuėjau į svetainę ir žiūrėjau pro langą į miestą, sukramčiau 
porą Oreos. Gerai jau gerai, keturis Oreos. Gyvenau ganėtinai 
aukštai, kad matyčiau kitus netoliese stovinčius pastatus, ma- 
čiau ir puikų Centrinio parko vaizdą. Niujorkas visada man at- 
rodė tinkama gyventi vieta, bet šį vakarą dar labiau, nes jame 
kažkur buvo Maiklas. Tačiau kas jis toks? „Išgalvotas draugas '? 
Angelas? Haliucinacija? Kiekvienas iš jų man atrodė nesąmo- 
nė. Bet kitokių paaiškinimų neturėjau. 

O tada suskambo telefonas. Nieku gyvu nenorėjau klausytis 
motinos ar įsikarščiavusio Hju išvedžiojimų. Tegu juos išklau- 
so telefono atsakiklis. 

Pirmiausia išklausiau save, prašančią skambinantįjį palikti 
žinutę. Paskui išgirdau draugės Kolinos balsą, tos, kuri išteka. 
Mes drauge lankėme Knygų klubą, Kino klubą, Roko koncertų 

klubą, Travelling Pet klubą. Dabar tikriausiai neturėtume tiek 
bendra. 

Ak, Džeinyte, kaip norėčiau, kad būtum namie. Nuo tada, kai 
pasakiau apie Beną, mes dar nesikalbėjome. 

Nuskubėjau prie telefono ir pakėliau ragelį. 

— Kolina, aš čia. Ką tik įėjau pro duris. Kaip tu? Palikau tau 
žinutę, - pasakiau, - kad mirštu iš noro susipažinti su tavo Žy- 
miuoju Čikagos advokatu. 

— Žinau, bet norėjau išgirsti tavo balsą, - pasakė Kolina, — 
gyvai. Norėjau išgirsti tikrą Džeinę. 

— Tują, vaikuti, girdi. 

Taigi mes kalbėjomės. Kai po valandos ar daugiau Kolina 
baigė, galėjau apie jų vestuves pateikti išsamią informaciją 
Chicago Tribune, New York Times ir Boston Globe. Benas, dak- 
taro ir ponios Stiven Kolinz sūnus, būdamas paskutiniame 
kurse, išvyko studijuoti į Britų Kolumbiją, paskui į Mičiga- 
no universiteto Teisės institutą. Svarsčiau, ar Kolina pakeis 
vardą, tapusi Kolina Kolinz. Vėliau Benas dvejus metus dirbo 
Čikagos apygardos advokatų kontoroje. Su Kolina jį supažin- 
dino brolienė per vakarėlį Martos vynuogyno saloje. Jis turi 
butą su vaizdu į Mičigano ežerą. Kolina su savo kate Žėrute 
kraustosi pas jį. Kai Kolina ėmė pasakoti apie vestuvinio tor- 
to įdarą, nutraukiau. 

— Oho, tai jau viską suplanavai, - pasakiau, stengdamasi įti- 
kinamai rodyti entuziazmą. Aš mylėjau Koliną, bet jei ji būtų 
pasakiusi, kad tortas bus papuoštas dviem dirbtiniais peliukais, 
vilkinčiais vakariniais drabužiais, tikriausiai būčiau išmetusi 
telefoną per balkoną. 

— Ak, Džeine, aš visą laiką kalbėjau tik apie save, save, save. 
Tu tokia kantri klausytoja. 

— Nieko tokio. Tam ir esu. Džiaugiuosi girdėdama, kad tu to- 
kia laiminga. - O jei jai truputį pavydėjau, tai mano problema. 

— Kitą kartą tu man skambinsi su tokiomis pat naujienomis. 
Bet sakyk, kas pas tave naujo? 

- Nieko ypatinga, - pasakiau. Žinai, darbas ir bandymai įti- 
kinti motiną nusileisti. 

Kolina sukikeno: 

— Kaip visada. 

Ak, vos nepamiršau, atrodo, kad įsimylėjau tobuliausią žmo- 
gų - malonų, linksmą ir neįtikėtinai žavų, kuris gali būti ir mano 
fantazijos padarinys. Kitokį, nei įsivaizdavau, ir vis dėlto tokį pat. 


Keturiasdešimt šeštas 


Maiklas buvo čia kitą rytą. 

Kantriai laukė prie mano namų, kaip laukdavo prieš daugelį 
metų. Kaip sakoma, žmogus iš kūno ir kraujo. Ne haliucinaci- 
ja. Bent jau taip maniau. 

Rankoje vėl laikė gražią baltą gardeniją. 

— Sveika, Džeine, - pasakė jis, toks truputį susivėlęs ir ža- 
vus. — Gerai miegojai? 

— O, taip. Kritau ir akimirksniu užmigau, - melavau aš. - O tu? 

Mes nužingsniavome greta, koja kojon, kaip eidavome į mo- 
kyklą kiekvieną dieną. Vadinasi, jis vėl mane globoja? Mane 
saugo? Kodėl? Ar jis pats žino, kodėl? Kodėl jis negalėjo atsa- 
kyti į visus klausimus? Jis visada viską žinojo, kai buvau maža. 
Niekada nedvejojo, visada pasitikėjo savimi. Tai, kad jis atrodė 
sutrikęs, kaip ir aš, darė jį tarsi žmogiškesnį. | 

Pavasario oras buvo šaltokas, dangus grasino lietumi, bet 
šiandien niekas negalėjo numušti man ūpo. Buvau pilna vilties, 
o ką? Pirmą kartą po ilgo ilgo laiko. 

Eidami be paliovos kalbėjomės apie viską ir nieką, praeitį ir 

dabartį - tik ne apie ateitį. Galbūt kalbėjimas su Maiklu ir yra 
geriausia šito dalis - draugystės ar meilės romano, ar panašiai. 
Nors, Dievas mato, norėjau stverti jį ir bučiuoti, o, tiesą sakant, 
daryti ir dar daugiau. Jis buvo tikras vyras, ko aštuonerių metų 
mergytė tiesiog negalėjo įvertinti. 

— Džeine! Nori ten užeiti? Prisiminti senus laikus? 

Maiklas rodė į pažįstamą pagundų krautuvėlę „Bandelių mė- 
gėjas“ kitoje Madisono aveniu pusėje. Prieš dvidešimt metų ir 
daugiau mes, nuodėmingi, ten užsukdavome ne vieną rytą, o 
visiškai atvirai kalbant, aš ir toliau laikiausi tos tradicijos. 

— Kas negali atsilaikyti prieš bandeles, tas negali, —- pasa- 
kiau. - Vesk ten. 

Parduotuvėje laukiant eilėje Maiklas pasakė: 

— Kiek prisimenu, tavo mėgstamiausia bandelė būdavo su 
obuoliais, cinamonu ir graikiniais riešutais. 

— Mėgstamiausia iki šiol. Mėgstu ir kitas. Nelabai aš išranki. 

Mes suvalgėme po bandelę, nors šį kartą jos taip netroš- 
kau - tai man nebūdinga, geras ženklas. Maiklas gėrė frappe 
kavą, aš - kavą be kofeino. Būnant su Maiklu, labiausiai ryškėjo 
skirtumas, kaip mažai mes kalbėdavomės su Hju, - iš tikrųjų 
turėjome mažai ką bendra. 

Vos išėjus į gatvę, kai buvome apie kvartalą nuo mano darbo- 
vietės, prasivėrė dangus ir ėmė pilti kaip iš kibiro ledinis lietus. 

— Galime pastovėti, kol nustos lyti, po anuo tentu arba gali- 
me bėgti, - pasiūlė Maiklas. 

— Aišku, bėkime. 

Norėjau lėkti, visa gerkle šūkaudama. 

Taigi mes bėgome per lietų, per balas iki kulkšnių, aplenk- 


* Kavasu ledais. 

dami žmones, kurie buvo tokie protingi, kad pasiėmė skėčius. 
Man pakako proto nuo nevaržomų šūksnių susilaikyti. 

Mes tiesiog įgriuvome pro kontoros duris, kiaurai peršlapę, 
juokdamiesi, kaip du vaikai arba susidoroję su iššūkiu suaugu- 
sieji. Kvailai šypsodamiesi, mes savaime linkome prie vienas 
kito arčiau, arčiau... O Dieve, aš norėjau, kad tai... atsitiktų... taip 
norėjau. 

Bet. 

— Ateisiu pas tave vėliau, - pasakė Maiklas atsitraukdamas, 
jau be šypsenos. Jis susiraukė. - Gerai? Ar aš... tave varginu? 

O taip, suprantama, vargini, pagalvojau kaip išbadėjusi. Ta- 
čiau šį kartą neketinau leisti jam pasprukti. 

Todėl sugriebiau už rankovės, kad stovėtų, paskui pabučia- 
vau - į skruostą. Bučinys nuo lietaus buvo šlapias, bet nuo jaus- 
mų šiltas. 

— Pasimatysime vėliau. Aš visada noriu tave matyti, - pasa- 
kiau, o paskui negalėjau nepridurti: - Jau tavęs pasiilgau. 

Štai kokia aš: nepraleidžiu progos, gyvenu nevaržomai. Gi- 
muuusi laisvaaa... 

Maiklas pasiuntė man paskutinį meilų žvilgsnį. Tada įėjau į 
pilną žmonių liftą ir paspaudžiau savo mygtuką. 

Negalėjau vėl nedainuoti „Tikraa pasiuuutėlė. Man nieko 
nereiškė būti nevaržomai. 

Viešpatie, kokia buvau laiminga. 


Keturiasdešimt septintas 


Maiklas tikrai buvo laimingas, nors ir kankinosi. 

Todėl jis pasimatė su keliais geriausiais draugais ir jiems pa- 
pasakojo apie Džeinę, kaip jie vėl susitiko, kad ji - keista - vis- 
ką apie jį atsiminė. 

— Karštus karamelinius desertus, mūsų keliones į mokyklą, 
tą baisią baisią dieną, kai aš ją palikau, - viską! 

Bičiuliai jį palaikė, tačiau stebėjosi. Nė vienam nieko pana- 
šaus nebuvo tekę patirti. 

— Būk atsargus, Maiklai, - pasakė Blaitas, kuris jam buvo gal 
artimiausias. — Savo ir Džeinės labui. Jie turi mus užmiršti. To- 
kia tvarka. Taip visuomet buvo. Čia vyksta kažkas keista. 

— Tu taip manai? - paklausė Maiklas. 


17.45, kaip žadėjęs, jis pasirodė Džeinės darbovietėje ir pasakė 
labą vakarą savo naujai draugei priimamojo sekretorei Elsei. 
— Manau, kad Džeinė manęs nelaukia, - tarė jis. 

— Manykite iš naujo, - pasakė Elsė. - Ji jūsų laukia. Laukė 
beveik visą dieną. 

Elsė paskambino Džeinei, ir po minutėlės ši pasirodė, žvali, 
raudonskruostė. Ar ji paraudo? 

— Sakiau, kad tau trukdau, - tarė Maiklas. 

- Jis tikrai neduoda ramybės, - tarstelėjo Elsei Džeinė. 

— Būkit malonus. Neduokite ramybės man, - pasakė Elsė, 
gerokai perkopusi šešiasdešimt. 

Vėl ėmė lyti, bet Maiklas atsinešė skėtį. Jie ėjo į restoraną 
Primavera Aukštutiniame Ist Saide visą kelią kalbėdamiesi, tar- 
si būtų nesimatę ne kelias valandas, o ištisus mėnesius. 

— Artu žiūri televiziją? - paklausė Džeinė, prisišliedama prie 
jo, kad išvengtų balos. 

— Dažniausiai kabelinę, - atsakė Maiklas. - Pavyzdžiui, seria- 
lus „Dedvudas“ ir „Didžioji meilė“. 

— Man tie filmai taip pat patinka! - džiaugėsi Džeinė. - Ką 
dar veiki? Kas tave dar domina? 

Maiklas pagalvojo. Žmonės paprastai neklausdavo apie jį 
patį. Kaip pastebėjo Klerė de Lunė, jis puikus klausytojas. 

— Hm, man patinka stadione žiūrėti futbolo rungtynes, - pa- 
sakė jis, - patinka Korina Beili Ry. NASCAR lenktynės. Seza- 
nas. The White Stripes. 

Džeinė nusijuokė. 

— Taigi... viskas. 

Jis nusišypsojo. 

— Daug kas. 

— Ką tu veikei šiandien? - pasiteiravo Džeinė, kabindamasi 
jam už parankės. 

— Susitikau su draugais, - prisipažino jis. - Draugais, kurie... 
dirba tokį pat darbą. Dar bėgiojau. Nusnaudžiau. 

— Oho, kaip darbavaisi, - paerzino Džeinė. 

— Palauk, juk man atostogos, prisimeni? — pasakė jis. 

Taip jie priėjo restoraną, ir Maiklui dingtelėjo: ar tai - pasi- 
matymas? Panašu į pasimatymą. 


Keturiasdešimt aštuntas 


— O kaip tau šiandien sekėsi? - paklausė Maiklas, kai tik atsi- 
sėdome ir padavėjas nuskubėjo atnešti mums butelio Frascati. 

Padariau grimasą. 

— Ne blogiausiai, turint omenyje, kad teko šešis kartus atski- 
rai bendrauti su Vivjena. 

- Amžius, žinoma, jos nepristabdė. 

— Nelabai. Gal šiek tiek. Pastaruoju metu. Žinai, aš statau 
filmą, nedidelį filmuką, nieko ypatinga. Galima sakyti, tokį sal- 
dainiuką. 

— Kaip „Šokoladas“, — tarė Maiklas šypsodamas. - Man tas 
filmas patiko. 

Stojo tyla. Galvojau, ką pasakyti, kad per daug neišsiduo- 
čiau. 

— Kalbėk, - pasakė Maiklas, - papasakok man apie jį. Man 
patinka klausytis apie tavo darbą. 

— Tikriausiai tik tau vienam, - nusijuokiau, stengdamasi ne- 
parodyti per didelio kartėlio. — Šiaip ar taip, mes turime filmui 
bendrą investuotoją vardu Karlas Fridkinas. Kai šįryt ėjau pro 

Vivjenos kabinetą, po to, kai mus permerkė lietus, kas ten sė- 
dėjo, jei ne Karlas Fridkinas? Apie tai paklausiau savo sekreto- 
rės Merės Luizos. Žinai, ką ji pasakė? 

— Kad Vivjena medžioja naują vyrą. Ketvirtąjį, tiesa? 

Aš numečiau gabalą itališkos duonos, kuria gestikuliavau, ir 
spoksojau į Maiklą. 

— Nuostabu. Merė Luiza taip pat žinojo. Vienintelė aš neži- 
nojau. Tikriausiai esu beviltiška bukaprotė. 

— Ne. Esi miela būtybė. Tau ir į galvą neateina tokios mintys, 
jei neišprovokuosi. 

— O tau ateina? 

— Sakykim, man teko matyti tavo motiną imantis veiklos. 
Tačiau ar žinai, kad ji tave myli? 

Susiraukiau. 

— Kas gali manęs nemylėti? Aš tokia miela. 

Priėjo padavėjas ir priėmė vieną užsakymą - jo užteks abiem. 
Aš vis dar neturėjau apetito, ir tai mane stebino, bet maloniai. 
Nesijaučiau nesveikuojanti, tiesiog nenorėjau valgyti. 


Po dviejų espreso puodelių ir dviejų Sambucas likerio patrau- 
kėme į pietus Parko aveniu link. Lyti nustojo, Maiklo skėčiu 
ramsčiausi kaip lazda. Ėmiau ja baksnoti ritmiškai, paskui stai- 
ga užtraukiau sudarkytą variantą „Dainuoju lietuje. Tarsi ste- 
bėjau save, šokančią nuo uolos ir nebegalinčią sustoti. „Saulėėė 
širdyyyjeee, meilėės kuupinaaa...“ Pagaliau susivaldžiau. 

— Atsiprašau. Nežinau, kas man užėjo. Tiesiog... pakvaišėlė 
Džeinė, - teisinausi išraudusi, nes susigėdau. 

— Man patinka pakvaišėlė, - pasakė Maiklas. - Be to, tu įdo- 
mi, ne pakvaišėlė. 

Matote? Dėl tokių dalykų jį dar labiau myliu. Pakėlusi akis 
pamačiau, kad mes jau tik už kelių kvartalų nuo mano namų. 
Žingsniavome toliau, abu pritilę. Ar man pakviesti jį į viršų? 
Norėjau. Labai labai norėjau. 

Kaupdama drąsą, pažvelgiau į Maiklą, ir staiga mes sustojo- 
me, ojis mane apkabino. 

Išplėčiau akis, paskui, pamačiusi, kad Maiklas labai iš lėto 
prie manęs lenkiasi, sumirksėjau ir užsimerkiau. Pajutusi jo lū- 
pas ant savųjų, beveik aiktelėjau, o širdis taip suspurdėjo, kad 
jis tikrai pajuto. Mano minčių draiskalai dabar apskritai kažkur 
nuskrido. Ak, Maiklai... 

Per visą savo gyvenimą niekada taip nesijaučiau, nieko pa- 
našaus. Galiausiai vienas nuo kito atsiplėšėme. Žiūrėdama į jį, 
gaudydama orą, bandžiau sakyti... 

Bet ir vėl ėmėme bučiuotis, nežinau, kas pradėjo, tik Maik- 
las laikė mano veidą savo rankose. Paskui stipriai stipriai kaip 
meškutį mane apkabino, o tai man labai patiko. Truputį vienas 
nuo kito atsitraukėme, bet paskui vėl bučiavomės ir bučiavo- 
mės. Paskui stovėjome susiglaudę, nekalbėdami, ir man atėjo į 
galvą, kad taip daryti man patiktų ilgai ilgai, gal net visą likusį 
gyvenimą. Ir jaučiausi apsvaigusi. Norėjau, kad tai nepraeitų. 
Niekada. 


Keturiasdešimt devintas 


Kai grįžau namo iš „pasimatymo“ su Maiklu, - buvau įsitikinu- 
si, kad tai pasimatymas, - neturėjau galimybės suvirškinti to, 
kas atsitiko, nes kažkas buvo mano bute. | 

Prieškambaryje degė šviesa, švietė palubės lemputės virtu- 
vėje ir bent viena lempa svetainėje. 

Man kilo beprotiška mintis, kad tai galėtų būti Maiklas. Kas 
žino, galbūt jis moka staiga atsirasti. 

Arba tai galėjo būti Hju, nes, maniau, tebeturi raktus nuo 
mano namų. 

Tačiau, jei tai buvo Maiklas, nenorėjau šaukti „Hju“, ar 
atvirkščiai. Koks ironiškas pasirinkimas tam, kuriam gyveni- 
me taip nesisekė bendrauti. 

Taigi giliai atsikvėpiau ir sušukau: 

— Labas, ei! 

— Džeine Aukseli, - pasigirdo iš svetainės, o kai pasukau už 
kampo, viename iš mano krėslų sėdėjo motina. - Pagalvojau, 
užsuksiu šnektelti, - pareiškė ji. 

— Aha, - pasakiau su mintim, kad geriau būti išteptai medu- 
mi ir užmestai ant skruzdėlyno. - Kaip tu įėjai? 

— Tebeturiu raktus nuo remonto laikų. 

Ak, tik nepradėk apie tai. Staiga kilo mintis apie kokteilį 
po pasimatymo (juk tai buvo tikriausias pasimatymas), pui- 
ki mintis. Priėjau prie spintelės, kurioje laikiau savo gėdingai 
skurdžias alkoholio atsargas. 

— Ar tau ko nors įpilti, mamyt? 

Vivjena krūptelėjo nuo to žodžio, bet man patiko ją taip va- 
dinti, patiko žinoti, kad turiu tikrą mamišką mamą. Be to, ji ką 
tik įsiveržė į mano butą, taigi buvo „mamytė“. 

— Chereso, - pasakė ji. - Džeine Aukseli, tu žinai, ką aš 
mėgstu. 

Taigi paėmiau jai chereso... ir gryno viskio taurelę jos ujamai 
dukrai. 

Atsisėdau priešais į krėslą. 

— Į sveikatą. 

— Džeine Aukseli, - pasakė ji, - nežinau, kas ten vyksta su Hju 
ar tuo kitu, ar kitais, kurie gali būti tavo įtemptame gyvenime... 

Jos tonas rodė, kad dar nenuspręsta, ar mano gyvenimas 
įtemptas, ar dėl to jį net galima vadinti gyvenimu. Nesusilaikiau 
jos nepertraukusi: 

— Tai bent, tik pamanykit! Mano įtemptas gyvenimas! 

— Maldauju, - Vivjena ištiesė ranką delnu į viršų. - Leisk 
man pasakyti. 

Linktelėjau ir nugėrusi gurkšnelį susiraukiau, kai deginantis 
skystis nutekėjo gerkle. Labai trūko Maiklo. Jau. 

— Džeine Aukseli, atėjau pasakyti, kad... 

Motina sustojo, lyg pritrūkusi žodžių, kaip jai nebūdinga. 
Susiraukiau ir atsisėdau tiesiau. Ar ji jau susižadėjo su Karlu 
Fridkinu? 


JAMES PATTERSON 0 SEKMADIENIAI PAS TIFAN]Į 167 


— Klausau? - padrąsinau keisdama elgseną. 

— Na, manęs amžinai čia nebus, o kai manęs nebebus, kompa- 
nija priklausys tau, ir galėsi daryti kokius norėsi sprendimus. 

Greitai užbaigusi, ji išgėrė didelį gurkšnį chereso. 

Ką gi, visiškai nauja jos taktika. Aš susirūpinau. 

— Ką nori tuo pasakyti, mama? 

— Nepertrauk. Dar vienas dalykas. Aš tau niekada nesakiau, 
bet mano motina mirė nuo širdies nepakankamumo, kai jai buvo 
trisdešimt septyneri. Tau trisdešimt dveji. Pagalvok apie tai. 

Tai pasakiusi, motina pakilo, priėjo, pabučiavo į skruostą, o 
paskui, kaip įėjo, taip ir išėjo. 

Ką, po perkūnais, visa tai reiškia? Ar ji mano, kad aš mirsiu 
nuo širdies nepakankamumo? Ji buvo keista, nepanaši į save. 
Ar norėjo pasakyti, kad pati turi bėdų su širdim? Ne, ji būtų el- 
gusis kur kas dramatiškiau, trūko plačių mostų ir Betės Deivis 
alpulių. 

Kaip visada Vivjenos žodis turėjo būti paskutinis. 


Penkiasdešimtas 


Gerai. Gerai. Gerai. Supratau, kad dažnas lifto mygtuko maigy- 
mas neprišauks lifto greičiau. Bet kitaip negalėjau. 

Po širdį jaudinančio pasimatymo su Maiklu (tai buvo tik- 
riausias pasimatymas) ir mano keisto pokalbio su paslaptinga 
Vivjena miegojau apie dvidešimt minučių. Dabar buvo kitas 
rytas ir aš meldžiau Dievą, kad Maiklas manęs lauktų vestibiu- 
lyje palydėti į darbą. Viešpatie, kaip noriu jį vėl pamatyti, dar 
nors vieną kartelį. Meldžiu. Meldžiu. Meldžiu. Leisk jam būti 
apačioje. Neleisk, kad jis vėl išnyktų iš mano gyvenimo. 

Svarsčiau, ar leistis iš dešimto aukšto. 

Penktojo aveniu Saks parduotuvė Vivjenos užsakymu buvo 
atsiuntusi gimtadienio dovaną (o kokia dovana iškalbingiau 
byloja „tu man sudarai keblumų“ negu asmeniškai įteikta par- 
duotuvės) - prašmatnų Lagerfeldo kostiumą: blyškiai melsvas 
šilkines kelnes ir švarką. Maniau, kad su juo neblogai atrodau, 
net geriau negu neblogai. 

Ką pasakysit, atrodau puikiai! Net numečiau tris svarus! 

Trys svarai. To dar man nėra buvę. 

Pagaliau atvažiavo liftas, o leisdamasi norėjau šokinėti, kad 
jis judėtų greičiau. Džeine. Prašau, atsipalaiduok, - sakiau sau ir 
bandžiau klausyti savo pačios patarimo. | 

Kai pagaliau liftas nusileido į vestibiulį, papuošiau veidą šyp- 
sena, bet širdis daužėsi kaip padūkusi. Durys atsidarė. Tada... 

Ten stovėjo tik rytinis durininkas Hektoras. 

— Labas rytas, panele Džeine, - pasakė jis. 

— Labas rytas, Hektorai. Kaip gyvuojate? Aš pati prislėgta. 

Maiklo vestibiulyje nėra. 

Maiklo, pasislėpusio už paradinių durų, nėra. 

Maiklo niekur nematyti. 

— Gal pakviesti jums taksi? - paklausė Hektoras. 

Stengiausi laimėti laiko. 

— Nežinau. Gal eisiu pėsčia. 

— Taip, suprantama. Graži diena pasivaikščioti. 

— Taip, puiki. 

Gal Maiklas vėluoja. Neįmanomas dalykas. Maiklas niekada 
nevėluoja. Kai buvau vaikas, nepavėlavo nė karto. 

— Manau, man reikės taksi, - galiausiai ištariau. 

Laukdama po namo padangte, žvalgiausi į gatvę, tikėdamasi 
Parko aveniu skubančių verslininkų, mokinių ir turistų jūroje 
staiga pamatyti Maiklo veidą. 

Tačiau Maiklo minioje nebuvo. 

Ar jis vėl dingo iš mano gyvenimo? Jei taip, aš jį užmušiu, 
nors tam prireiktų viso mano gyvenimo. Ar bent uždėsiu ant- 
kaklį su varpeliu. 

Nesuprantu, pirmiausia - kam jam reikėjo grįžti? 


Penkiasdešimt pirmas 


Įėjusi į ViMar Productions priimamąjį, jaučiausi kiek išklibusi, 
bet keistai rami dėl savęs, dėl to, kas esu, kaip turėčiau gyventi. 
Ar Maiklas sugrįžo, kad reikėjo sutvirtinti mano pasitikėjimą 
savimi, teisingiau, jį atkurti. Ar tai bandė pasakyti vakar vakarą 
Vivjena? 

Už priimamojo stalo pamačiau man mojančią Elsę. 

- Jūsų kabinete, - pasakė ji. - Staigmena. 

O, taip, man ko nors netikėta tikir trūksta. Neapkenčiu staig- 
menų net geromis dienomis, o šiandien beveik norėjau bėgti 
vestibiuliu ir rėkti. Kai atidariau duris, buvau, aišku, nustebin- 
ta, bet nemaloniai. Išvydau Hju. Jis sėdėjo prie mano stalo ir 
tikrino mano paštą. 

— Dabar, kai patikrinai mano laiškus, kodėl tau nepatikrinus 
ir elektroninio pašto? - pasakiau numesdama kompiuterį ant 
stalo. 

Jis pašoko ant kojų. 

— Džeine, - pasakė eidamas prie manęs plačiai išskėtęs ran- 


kas. 

Jis mūvėjo išblukusiais džinsais, avėjo juodais Prada batais, 
buvo su laikrodžiu, kurį padovanojau pernai per Kalėdas, vil- 
kėjo brangiais džinsiniais marškiniais, nutrintais taip, kad at- 
rodytų, jog kainuoja dešimt ar mažiau dolerių, nors iš tikrųjų 
kainavo apie porą šimtų. 

Nekreipdamas dėmesio į mano nusiminusį žvilgsnį ir griež- 
tą oficialumą, jis mane apkabino ir lenkėsi bučiuoti. Muisty- 
damasi pasukau galvą taip, kad jo lūpos brūkštelėjo man per 
skruostą. 

— Aš ant tavęs nebepykstu, — pasakė jis. 

— Oho. Norėčiau pasakyti tą patį. Gal malonėtum dabar 
išeiti. 

— Matau, kad iš Bruklino grįžai laimingai. 

Jis laukė, kaip į jo juokelius reaguosiu, deja, toks požiūris 
buvo trumparegiškas. Nuėmiau jo ranką nuo savo strėnų, nuė- 
jau prie stalo ir atsisėdau. 

— Hju, kodėl tu čia? 

— Aš čia todėl, kad tu esi geriausia mano mergina. Nagi, 
Džeine. Padaryk man pertraukėlę. 

Neįtikėtinas dalykas: tai nereiškė, kad mano širdis atšalo, tai 
reiškė, kad ji į Hju apskritai nereaguoja. 

— Hju, aš turiu milijoną darbų. 

Staiga jo veide pasirodė „pasigailėk mažo berniuko“ išraiška. 

— Džeine, man reikia tavo pagalbos. Aš daug neprašau. 

Pakėliau antakius, bet jis vis tiek tęsė: 

— Klausyk, būkime vienas su kitu sąžiningi. Man to vaidmens 
kine reikia. Man reikia „Ačiū Dievui . Na, tu dabar patenkinta? 
Aš nusižeminau, aš pažemintas. 

Aš vis dar nieko nesakiau, nors supratau, ką jis sako, ir net 
mažumėlę jo gailėjausi. O jis buvo tas pats Hju, kuris norėjo 

iškeisti sužadėtuvių žiedą į vaidmenį filme, kuris mane paliko 
išmestą Brukline. 

— To nebus, Hju. Apgailestauju, garbės žodis, apgailestauju. 
Tikrai. Bet tu to vaidmens negausi. Tu nesi Maiklas. 

— Esu! Bijok Dievo, Džeine. Aš sukūriau tą personažą. 

— Ne. Nesukūrei. Kuriant Maiklo personažą tu nieku dėtas. 
Patikėk manim. 

Jis išplėtė akis, veide atsirado nemaloni pašaipa. 

— Tu šlykšti pašlemėke, - išspjovė jis. - Mamytės mergytė, 
vaidinanti mamytę. Nuo aštuonerių metų vis dar esanti pasakų 
pasaulyje. 

Atsistojau už stalo tikėdamasi, kad drebės rankos, bet jos ne- 
drebėjo. 

— Bjauriai pasakei, Hju, pralenkei pats save. 

- Žinai, kur gali susikišti tą savo filmiūkštį? Aš tau dariau 
malonę, siūlydamasis dalyvauti tame sentimentaliame šlamš- 
te! Jo niekas nestatytų, jei jis nebūtų Vivjenos Margo dukrelės 
užgaida. 

Mano akyse tvenkėsi ašaros, bet Hju, atrodo, to nepastebė- 
jo — vienintelis geras dalykas. Jis prisiartino prie stalo ir kalbė- 
damas baksnojo į mane pirštu. 

— Tau reikia manęs, Džeine. Man tavęs nereikia. Tau reikia 
mano talento. Man tavojo nereikia. O tai yra geras dalykas. Nes 
tu neturi jokio talento. 

Viskas nusidažė raudona spalva, kaip knygose, o mano krū- 
tinę užliejo įsiūtis. 

— Nebūk toks įsitikinęs, — pasakiau. - Žiūrėk, Hju, še tau. 

Užsimojau ir iš visų jėgų žiebiau Hiju į veidą. 

Tyla. 


JAMES PATTERSON D SEKMADIENIAI PAS TIFANĮ 173 


Abu buvome apstulbinti. Hju abiem rankom užsidengė kai- 
rę akį, bet dešinė, plačiai atmerkta, įdėmiai spoksojo. 

Po valandėlės mano ranką apėmė stiprus skausmas ir aš pa- 
žvelgiau žemyn, ar nesulaužyti krumpliai. 

— Viešpatie, Džeine, tu visai išsikraustei iš proto? 

"Tokia jau mano laimė, kad motina atėjo pačiu laiku pama- 
tyti, kaip trenkiu Hju. Puiku. Neabejojau, kad tą kaltę galėsiu 
išpirkti. Kada nors. Kai Vivjena galutinai nusiramins dėl mano 
apdarų, kuriais vilkėjau baigusi šeštą kursą ir apie kuriuos ji 
man retkarčiais primena. 

— Išsikraustė! - suvebleno Hju. - Ji išsikraustė iš proto! 

Žinote, nenorėjau su jais ginčytis. Ką galėjau jiems pasaky- 
ti? „Nebūčiau tau trenkusi, jei čia būtų buvęs mano išgalvotas 
draugas, galimas daiktas, mano vaikinas“? 

Manau, kad negalėjau. 


Penkiasdešimt antras 


Motina ir tie jos prakeikti kulniukai atkaukšėjo į kambarį ne 
aplankyti manęs, o įsitikinti, kad priėmiau idiotiškai nevykusį 
Hju atsiprašymą. 

— Džeine, kas čia dabar? 

— Ji pamišo, štai kas! - sušuko Hju. 

- Iš tikrųjų nieko neatsitiko, mama, - ramiai pasakiau. - Mes 
su Hju oficialiai išsiskyrėme. 

— Išsiskyrėte? — paklausė ji. - Kaip? Kodėl? Ko aš čia neži- 
nau? Aš sutrikusi, o aš niekada nesutrinku. 

— Suprantu, kodėl susipainiojai, - pasakiau. - Bet, kadir kaip 
būtų, dalykas toks, kad mes niekada nebuvome pora. Veikiau 
solo su pagalbininku. 

Išplėtusi akis motina žiūrėjo į mane, paskui pradarė kabine- 
to duris. 

— Mere Luiza! 

Ši tikriausiai tūnojo prie kabineto durų klausydamasi šur- 
mulio, nes akimirksniu prisistatė. 

— Atnešk man ledo, suvynioto į drobinį rankšluostį, - palie- 
pė Vivjena. 

Tik Vivjena ir gali nurodyti rankšluosčio medžiagą. 

Hju padėkojo Vivjenai už rūpestį, o ši nuvedė jį ant trivietės 
sofos palei sieną. 

— Man viskas gerai, - pasakė jis. - Aš čia tik minutėlę pasė- 
dėsiu. Vivjena, aš nežinau, ką padariau blogo. 

Na, kaip minėjau, jis - aktorius. 

Motinos dėmesys nukrypo į mane. 

— Girdėjai, Džeine? Kas tau užėjo? Negali daužyti žmonių, 
tokių kaip Hju. Galėjai jį užgauti. 

— Ji tikrai užgavo, - pasigirdo pridusęs Hju balsas. 

— Ne labiau, negu jis užgavo mane, - pasakiau. - Spėju, ne- 
girdėjai apie žlugusias piršlybas. 

— Džeine, nejuokauk. Aš kalbu rimtai. 

— Ir aš rimtai. O gal mano jausmai nesiskaito todėl, kad tai 
tik aš? 

— Klausyk, Džeine, čia ne fantazijų pasaulis, kur gali daryti, 
ką nori, - pasakė Vivjena. 

— Kaip gerai, kad tai išaiškinai, - įgėliau sukryžiuodama ran- 
kas ant krūtinės. 

— Neįsivaizduoju, ką Hju galėjo padaryti, kad išprovokuotų 
tavo fizinį smurtą. 

— Tikrai? Žinai, kai turėsi keletą valandų, aš tau duosiu sąra- 
šą. O dabar noriu, kad abu išeitumėt iš mano kabineto. 

Vivjenos skruostai liepsnojo, eidama prie manęs, ji sustojo 
už kelių colių nuo stalo. 

— Tai ne tavo kabinetas. Tai mano kabinetas. Kiekviena pe- 
leninė, kiekvienas stalas, kiekvienas kompiuteris, kiekvienas 
tualetas, kiekvienas popiergalis, kiekvienas dauginimo apara- 
tas Xerox... | 

Aš išsiŽiojau. 

- Jei ne aš, tu čia nedirbtum. Tu čia tikrai nedirbtum, jei Ži- 
nočiau, kad gali fiziškai užgauti tokį talentingą aktorių, koks 
yra Hju Mekgratas. Aš neprivalau taikstytis su tokiu elgesiu. 

— Tu teisi, mama. Neprivalai. 

Manyje kunkuliavo pyktis. Pasilenkiau ir išsitraukiau savo 
juodą odinę kuprinę. Paskui subraukiau į ją ką galėjau nuo sta- 
lo: popierius, laiškus, rašiklius ir fotografijas, nepamiršdama ir 
Rolodex tvarkyklės. 

— Nebūk juokinga, Džeine. 

— Ne, mama, aš ne juokinga. Esu sveiko proto, kaip ir bu- 
vau daugelį metų. 

Paskui, kadangi aš esu aš, pridūriau: 

— Atsiprašau. 

Praėjau pro ją, praėjau pro Hju. Staiga atėjo kvaila mintis: ar 
šiandien nepabučiuosi, mama? 

Prie durų beveik susidūriau su Mere Luiza. 

Eidama vestibiuliu į liftą, girdėjau ją sakant: 

- Jie neturi lininio rankšluosčio, ponia Margo. Teks pasiten- 
kinti medvilniniu. 


Penkiasdešimt trečias 


Tą rytą Maiklas užsidėjo ausines ir lėtai nubėgo iki valgyklos 
Olympia aplankyti Petės, įsitikinti, kad jai viskas gerai, bet jos 
ten nebuvo. Taigi jis atsisėdęs sočiai papusryčiavo ir bandė su- 
sivokti, kas pastaruoju metu vyksta. Pavyzdžiui, apgalvoti tai, 
kad jis, atrodo, įsimylėjo Džeinę Margo. 

Buvo visi klasikiniai požymiai: smarkus širdies plakimas, 
prakaituoti delnai, dėmesio stygius užsisvajojus, tam tikras ne- 
brandumas, laimės pojūtis beveik kiekvienoje kūno dalyje. Po 
vakar vakaro jis vėl privalėjo pamatyti Džeinę. Šiandien. Dar 
blogiau — privalėjo vėl ją pabučiuoti. Šįvakar jis susitiks su ja 
jos darbovietėje. Negali ten nenueiti, net jei visiems būtų ge- 
riau, jei to nedarytų. 

Grįžęs namo po pusryčių, jis susidūrė su Pete... ir jos dukra. 
Jos ėjo iš jo namo. 

Ką tai reiškia? Nieko gero! 

Petė verkė, o mažoji mergaitė atrodė nuliūdusi ir sutrikusi. 
Tokią išraišką Maiklui teko matyti savo globotinių veiduose 
daug kartų, ir visada jam skaudėdavo širdį. 

— Sveika, Pete, - pasakė jis ir tuoj pat pasilenkė pakalbinti ma- 
žosios. — Labas, širdele. Tavo vardas Holė, tiesa? Kas atsitiko? 

— Mano mamytei liūdna, - pasakė ji. - Ji išsiskyrė su savo 
vaikinu Ovenu. 

— Štai kaip? Bet tavo mamytė labai stipri. Kieta kaip titnagas. 
Ar tau viskas gerai? 

— Turbūt. Pasikalbėjau apie tai su savo drauge Marta. - Pas- 
kui mergaitė sušnibždėjo: - Supranti, ji nematoma. 

— O, tikrai suprantu, - pasakė Maiklas, nes Marta susirūpi- 
nusi stovėjo čia pat. Ji jam pamojo. - Sveika, - pasakė mirktelė- 
jęs Holei Maiklas. - Kaip gyvuoji, Marta? 

Marta rankos mostu parodė, kad šiaip sau. 

Paskui Maiklas atsitiesė. 

— Tu nuostabus žmogus, Pete. Pati žinai, ar ne? Ovenas yra 
dar... nesubrendęs suaugusiųjų žaidimams, - pasakė jis. 

Pasakė tiesiai šviesiai. 

— Ačiū, Maiklai. Tu čia niekuo dėtas, - pasakė Petė. - Pati 
kalta. 

Paskui ji pasiėmė Holę ir nuskubėjo paradiniais laiptais že- 
myn su Marta iš paskos. 

— Ovenas tikras šiknius, - samurmėjo Maiklui pro šalį eida- 
ma Marta. 

Pažiūrėjęs į nueinančią trijulę, Maiklas užbėgo keturis aukš- 
tus iki savojo. Nieko negalvodamas ėjo tiesiai prie Oveno durų 
ir jau ketino jam parodyti, iš kur kojos dygsta, bet susilaikė. 

Tegu jį velniai! Ovenas Pulaskis to nevertas ir tikriausiai jam 
niekas nebepadės. Galbūt kažkas atsitiko jo vaikystėje, ir tai 
sugadino jam gyvenimą - iš tikrųjų tai atsitinka gal daugeliui 
vyrų, — bet jis negalėjo to pataisyti. Negalėjo sutvarkyti taip, 
kad mažiems berniukams nedraustų rodyti jausmų, o tai juos 

žeidžia, jie darosi pikti kaip velniai, kartais tokie lieka visą gy- 
venimą, todėl lieja pyktį ant viso pasaulio, o ypač ant moterų. 

Staiga durys atsidarė, ten stovėjo Ovenas. Netikėtai pamatęs 
Maiklą, atrodė išsigandęs ir kaltu veidu. Tačiau tuojau pat susi- 
griebė, nutaisė plačią šūdiną šypseną. 

— Sveiks, Maikai. Kas atsitiko, biče? 

Maiklas jam trenkė. 

— Aš vykdau teisingumą, Ovenai. Laikyk save nuteistu. 

Bet Maiklas nebūtų Maiklas - pasilenkė ir padėjo tam drim- 
bai atsikelti nuo grindų. 

— Sakau tau, Ovenai. Tu labai klysti. Šiame gyvenime nėra 
nieko geriau už meilę. Tai sunki užduotis, bet rask ką nors, kas 
tave pamiltų, ir labai stenkis jai atmokėti meile, stenkis iš visų 
jėgų. Tik ne Petę arba aš grįšiu. 

Tai pasakęs, Maiklas vėl bastėsi po gatves. Turėjo pamatyti 
Džeinę - dabar. 


Penkiasdešimt ketvirtas 


Po dvidešimt trijų minučių, gal dvidešimt penkių - kas čia skai- 
čiuos —- Maiklas kėlėsi liftu į Džeinės kabinetą. Atidėlioti buvo 
neįmanoma. Kai atidarė duris, suprato, kad kažkas negerai. Jo 
nepasitiko svetinga Elsės šypsena, ji atrodė prislėgta. 

— Grįžtu pasimatyti su Džeine, - pasakė Maiklas. 

— Jos čia nėra. Tikėjausi, kad ji su jumis. Prieš pusvalandį 
Džeinė išėjo. 

Už durų Maiklas girdėjo garsiai kalbančią Vivjeną. Paskui at- 
pažino rėksmingą balsą blogo aktoriaus vardu Hju. Nesuprato, 
ką jie kalba, girdėjo tik pavienius žodžius „Džeinė“, „pamišusi, 
ir atrodė, kad jie abu apimti kažkokios panikos. 

— Ta mergaitė neturi supratimo, kaip aš ją myliu, - kalbėjo 
Vivjena. - Visiškai nesupranta. 

— Kasjai atsitiko? - paklausė Elsės Maiklas. - Ar Džeinei vis- 
kas gerai? 

— Na, tikrai nežinau, bet ji smarkiai susipyko su motina ir 
savo vaikinu... 

Maiklas žiojosi sakyti „jis nėra jos vaikinas!“ bet susilaikė. 

Elsė tęsė: 

— Kiek žinau... Džeinė įpykusi išlėkė, dar pasakė: „Tvarkyk 
visus mano reikalus. Amžinai!“ 

Nespėjo Elsė baigti, kai atsidarė durys ir įėjo Vivjena su Hju. 
Hju laikė prie veido prispaudęs rankšluostį. Maiklas tikėjosi, 
kad jam kas nors trenkė. Pavyzdžiui, Džeinė. 

Vivjenos balsas, kai kreipėsi į Maiklą, buvo tulžingas. 

— Tu! Tu čia prikišai nagus. Džeinė niekada taip nesielgdavo. 
Tują sugadinai! 

Ji grasino jam pirštu kaip griežta mokyklėlės mokytoja. 

— Nesuprantu, apie ką jūs kalbate, - prabilo Maiklas. - Džei- 
nė yra suaugusi. Jos nepapirksi! Ne taip kaip Hju! 

Hju prisimerkė ir staiga puolė prie Maiklo užsimojęs trenk- 
ti, kaip buvo išmokytas daryti scenoje. Maiklas lengvai atrėmė 
smūgį ir daug negalvodamas žiebė iš apačios Hju po duobute. 

Aktorius susirietė ir atsisėdo ant grindų - labiau iš nuosta- 
bos negu iš skausmo. 

O Maiklas pats nustebo dar labiau: du smūgiai mažiau negu 
per valandą. 

— Apgailestauju, - pasakė Maiklas, bet apsigalvojo. - Ne, ne- 
apgailestauju. Pats prisiprašei, Hju. Oveno man truputį gaila. 
Džiaugiuosi, kad sudaviau tau. 

- Else, skambink devyni vienas vienas, - rėkė išraudusi Viv- 
jena. - Kviesk apsaugą. Pašauk ką nors. O tu, - suurzgė ji Maik- 
lui, - atstok nuo Džeinės, nuo Hju ir nedrįsk daugiau rodytis 
šioje įstaigoje. 

Maiklas pasakė: 

— Gal iš trijų dalykų pakaks išpildyti du? 


Penkiasdešimt penktas 


Paskui Maiklas susivokė vėl esąs gatvėje. Juto tuos pačius simp- 
tomus, kaip ir anksčiau, tačiau jie labiau vargino: nerimas, bai- 
mė, nemalonus spaudimas krūtinėje. Klausimai dėl Džeinės ir 
savęs liko tie patys. Jis neturėjo Džeinės mobiliojo telefono nu- 
merio. Prisiminė tai eidamas pro vieną iš nedaugelio Niujorke 
likusių taksofonų. 

Eiti į Džeinės butą buvo beprasmiška. Jei ji įsiutusi išlėkė iš 
kabineto, tai neis ten, kur ją lengvai gali rasti Vivjena. Kur ji 
galėtų eiti? 

Jis ėjo ir ėjo, kai nuo ėjimo pavargo, leidosi palengva bėgti, o 
pavargęs nuo tokio bėgimo bėgo greičiau. Žmonės ant šaligat- 
vio nuo jo pasitraukdavo, tarsi jis būtų pamišėlis. Gal jie buvo 
teisūs. Niujorkiečių nestebino pamišėliai. 

Jis užsidėjo ausines ir klausėsi Korinos Beili Ry. Tai truputį 
padėjo. Korina veikė raminamai. Nežinodamas tikslo, jis bėgo 
Riversaido keliu, kol prie 110-osios gatvės danguje pasimatė 
Šv. Jono Pranašo katedros bokštai. 

Iš tikrųjų ši gatvė buvo žinoma kaip Katedros bulvaras, 

o Šv. Jono Pranašo katedra didžiausia pasaulyje. Todėl, kad 
Šv. Petro bazilika Romoje nelaikoma katedra. Maiklas tokius 
dalykus žinojo. Jis visada daug skaitė, laikė save studentu. 

Jis patraukė vienas iš mažesniųjų durų, kurios buvo įstatytos 
į labai dideles. Įėjo į vidų, atsiklaupė ir persižegnojo. 

Bažnyčia buvo milžiniška, ne mažiau kaip poros šimtų jardų 
ilgio, ir staiga jis pasijuto labai mažas. Prisiminė skaitęs, kad po 
jos centriniu kupolu laisvai tilptų Laisvės statula. Labai gali- 
mas daiktas. 

Klūpodamas čia, katedroje, Maiklas jautėsi toks... žmogiškas. 
Nebuvo tikras, kad jam tai patinka. Bet nepasakysi, kad nepa- 
tinka. 


Penkiasdešimt šeštas 


Maiklas išjungė per ausines sklindančią muziką ir ėmė mels- 
tis. Jis laukė atsakymų, jam reikėjo atsakymų, tačiau neatrodė, 
kad kokio nors sulauks. Galiausiai pakėlęs galvą dairėsi po di- 
dingą bažnyčią. Katedroje jam visada viskas patiko: prancūzų 
gotikos ir romaninio stiliaus derinys; iš vidaus galerijos spin- 
duliuojančios koplyčios; bizantinės kolonos ir arkos; aidintys 
balsai, kažkur repetuojantis vargonininkas. Čia gyvena Dievas. 
Tikrai gyvena, mąstė Maiklas. 

Kai jo akis užkliuvo už puošnaus rozetės pavidalo lango virš 
altoriaus, jį apgaubė ramybė. Širdis truputį aprimo. 

Paskui, didžiausiai jo nuostabai, akys prisipildė ašarų. Jos iš- 
tryško užtemdydamos vaizdą ir nuriedėjo skruostais. 

„Kas man darosi?“ - sušnibždėjo jis. Skusdamasis įsipjovė, 
trenkė tą pačią dieną dviem vyrukams (nors abu to nusipel- 
nė), o dabar verkia. Iš tikrųjų jį apėmė beribis liūdesys. Tai štai 
ką reiškia sielvartas. Skausmas širdyje, gumulas gerklėje - apie tai 
buvo daug girdėjęs ir skaitęs. 

Tačiau sielvarto niekada nebuvo patyręs, o jis buvo toks 

skausmingas, nemalonus, norėjosi, kad liautųsi. Maiklas sprag- 
telėjo pirštais, bet nieko neįvyko. Čia jis buvo tikrai bejėgis, juk 
taip? Sutrikęs, nežinantis, ko griebtis, išmuštas iš vėžių. Smar- 
kų širdies plakimą pakeitė nedidelis diegliukas, o su juo atėjo 
aiškumas, žinojimas. Siaubingas žinojimas. 

O gal... pranešimas. Ar atėjo pranešimas? 

Maiklas manė, kad tai atsakas į jo maldas, bet jis tokio neno- 
rėjo. Jam atrodė aišku, kodėl grįžo į Niujorką, kodėl vėl susitiko 
su Džeine Margo. Tokie jausmai-nuojautos visada būdavo prieš 
naują užduotį, o dabar jis ją gavo. Pranešimas buvo labai aiškus, 
bet jis neprisiminė, kad anksčiau taip skausmingai būtų buvę pa- 
liesti jo jausmai. Niekada, nė kartelio, kiek atmintis siekė. 

— O, ne, - sušnibždėjo jis garsiai. - To negali būti. 

Tačiau taip buvo. Tai paaiškino viską, kas vyko iki dabar. 
Kaip trūkstama dalis galvosūkio, kurį jis bandė išspręsti. Pa- 
aiškino, kodėl jis rado Džeinę. Žinoma, paaiškino. Tai buvo 
puikus atsakymas. 

Jis vėl pažvelgė aukštyn, į nuostabų rozetės pavidalo langą. 
Paskui į altorių. To negalėjo atsitikti. Tačiau atsitiko. 

Prieš daugelį metų Maiklas palydėjo Džeinę į gyvenimą. Jis 
lengvino jos dalią, būdamas išgalvotų draugu, kol jai sukako 
devyneri metai ir jis turėjo ją palikti. 

O dabar jis buvo tas, kuris parinktas išlydėti Džeinę iš gyve- 
nimo. Dabar jis tai suprato. Kalbama apie žmogaus mirtingu- 
mą, tiesa? 

Džeinė mirs. 

Štai kodėl jis čia, Niujorke. 


TREČIA DALIS 


Žvakės vėjuje 


6 


Penkiasdešimt septintas 


Ar tai vadinti pranešimu? Ar pažadinimu? Instinktu? 

Jaučiau poreikį ateiti į vieną iš mūsų vietelių: paradinių Me- 
tropoliteno laiptų, su mano mėgstamu vaizdu į Niujorką nuo 
tų laikų, kai buvau maža ir ateidavau čia su Maiklu. 

Pasėdėjau ant laiptų. Triukšmingai išlėkusi iš motinos kon- 
toros, automatiškai liepiau taksi vairuotojui vežti čia. Dabar 
mano pyktis išgaravo ir pamažu virto kažkuo panašiu į stiprybę. 
Bent jau taip save įtikinėjau. Juk nesėkmės užgrūdina, tiesa? Šis 
posakis man iki šiol nelabai patiko, bet dabar jį prisitaikiau. 

Atrodė, kad sužydėjo kiekviena pavasario gėlė. Nuo tos vie- 
tos, kur sėdėjau, matėsi rausvi obelų žiedai, ryškiai liepsnojo 
raudonos azalijos. Prie Penktojo aveniu gėlyną kaip šachmatų 
lentą geltonais ir oranžiniais žiedais užtvindė ką tik pasodintos 
medetkos. 

Jau geriau, daug geriau. 

Iš autobuso priešais muziejų ritosi moksleiviai. Senutės su 
lazdelėmis atsargiai kopė laiptais, tikriausiai pažiūrėti Džekės 
Kenedi drabužių parodos. Aš ten buvau, mačiau. 

Nuo manęs už kelių žingsnių sėdėjo paauglių porelė. Jie be 
saiko bučiavosi, o man patiko į juos žiūrėti, nes, bent jau šią 
akimirką, jie buvo beviltiškai įsimylėję. Ar aš irgi įsimylėjusi, ar 
beviltiškai? 

Gera buvo tai, kad jaučiausi, lyg nuo pečių kas būtų nuėmęs 
sunkią naštą. Buvau laisva nuo Vivjenos, nuo Hju, sunkumų 
darbe, laisva nuo devynių iki penkių (tiksliau, nuo devynių iki 
devynių), laisva nuo rūpesčio, ar gerai atrodau. Nors valandą 
ar panašiai. 

Gyvenime norėjau tik vieno — Maiklo. Žinojau, kad jo buvi- 
mas su manim nepatikimas, kad tai ne visai nuo jo priklauso. 
Supratau, kad vieną dieną jis gali išnykti, ir tikriausiai taip atsi- 
tiks. Tačiau meilė naudojasi progomis, o aš norėjau pasinaudo- 
ti proga tuojau pat. Nors kartą gyvenime žinojau, ko noriu. 

Argi tai ne gera pradžia? 

Išgirdau balsą, pakėliau akis, bet turėjau jas prisidengti nuo 
saulės ranka. 

— Atsiprašau, panele. Ar šis laiptelis užimtas? 

Tai buvo Maiklas. 

— Iš kur žinai, kad aš - panelė? - paklausiau. 


Penkiasdešimt aštuntas 


Tai tikrai buvo Maiklas. Jis mane surado. Bet, Viešpatie, atrodė 
kaip benamis! 

— Kas tau atsitiko? —- paklausiau, metusi į jį žvilgsnį. 

— Ką turi omenyje? Kas man gali būti? 

- Atrodai amžius nemiegojęs. Akys krauju pasruvusios. Dra- 
bužiai permirkę prakaitu. Tu esi... 

Jis atsisėdo šalia ir laikė mano ranką. 

— Man viskas gerai, Džeine. Tikrai gerai. 

Jis pasilenkė ir pabučiavo kaklą. Švelniai, stipriai. Nežinau 
kaip — nesvarbu. Paskui pabučiavo į lūpas, ir manyje užsidegė 
kiekvienas nervas. Pabučiavo mane dar kartą. Ir trečią. Aš žiū- 
rėjau jam į akis, visu kūnu virpėdama. 

— Kodėl tu ne darbe? - paklausė jis. 

Labai pasistengusi supratau, ko jis ką tik paklausė. 

Man buvo aišku, kad jis žino, kas atsitiko. 

— Džeine? 

— Kodėl aš ne darbe? Todėl, kad kumščiu išmušiau iš Hju 
Mekgrato pliurpiamas nesąmones. Ir dar nusibrozdinau krump- 

lius. - Maiklas pabučiavo mano rankas. - Todėl, kad galop 
kartą pasakiau motinai susikišti jį į vieną vietą ir puikiai pasi- 
jutau. Nes mečiau kasdienę tarnybą, kuri dažniausiai būdavo 
ir vakarais. 

Maiklas man meiliai nusišypsojo. 

- Džeinei valio! Šaunuolė! 

Nusijuokiau. 

— Džeinei valio? Šaunuolė? Tikiuosi, nemanai, kad tavo už- 
duotis čia baigta. Nes ji nebaigta, toli gražu nebaigta. 

— Tu esi nesibaigianti užduotis, - pasakė jis, vėl nusišypso- 
damas. - Tu keitiesi, augi, stebini. 

— Gražios frazės. Iš anksto sugalvojai. 

Paskui pasilenkiau ir vėl jį pabučiavau. 

— Nusprendžiau, kad gana būti nelaimingai ir engiamai. No- 
riu tikrai džiaugtis gyvenimu. Noriu gyventi linksmai. Argi to 
nenusipelno kiekvienas? - paklausiau. 

— Be jokios abejonės, - pasakė jis. - O tu iš visų labiausiai. 

Staiga jis labai surimtėjo, vengė mano akių. 

Čia dabar... 

— Kas? - paklausiau. 

— Džeine, ar prisimeni tuos laikus, kai buvai mažytė... o tavo 
tėtis nusivežė tave ilgajam pavasario savaitgaliui į Nantaketą? 
Prisimeni? 

- Atsilyginti už tai, kad niekur manęs nenuvedė per penktąjį 
gimtadienį. Ar per ketvirtąjį. Gal ir per trečiąjį. 

— Taip, tikrai. 

— Tai buvo pirmas kartas, kurį prisimenu, kai buvau tikrai 
laiminga, - pasakiau šypsodama nuo prisiminimų. — Mes su 
tavim statėme smėlio pilis su mano lėlės Barbės kibirėliu ir 
kastuvėliu. Ėjome miestelyje į kažkokią ledainę, kurioje į ka- 

vos ledus jie primaišė šokolado gabaliukų ir žemės riešutų. 
Plaukiojome kiekvieną dieną, nors vanduo buvo ledinis, Brr iš 
didžiosios raidės. 

— Geri laikai, ką? - paklausė Maiklas. 

— Puikiausi. Prisimeni Klifsaido paplūdimio klubą? O Dže- 
tis paplūdimį? 

— Grįžkime tenai, Džeine. 

Nusišypsojau. 

— Norėčiau. Kada? 

- Tuojau pat. Šiandien. Važiuojam. Ką pasakysi? 

Akylai žiūrėjau į Maiklo žalias akis, jausdama, kad kažkas at- 
sitiko, bet nenorėjau jo klausti. Suvokiau, kad gana greitai pats 
pasakys. Be to, vėl buvau mažoji Džeinė. Svajonės kur kas ge- 
resnis dalykas negu tikrovė. 

— Norėčiau važiuoti į Nantaketą, - pasakiau, - bet turi paža- 
dėti, kad, kol esame čia, atsakysi į kelis mano klausimus. 


Penkiasdešimt devintas 


— Pirmas klausimas, - pasakė Džeinė važiuojant į oro uos- 
tą, — išsisukai neatsakęs, ar kada nors turėjai merginą. Bet ar 
kada nors buvai įsimylėjęs? 

Maiklas padarė grimasą, atsiduso, paskui pasakė: 

— Reikalas tas, Džeine, kad po kurio laiko užmirštu, kas įvy- 
ko praeityje. Beje, tai nuo manęs nepriklauso. Atsakymas į tavo 
klausimą būtų: manau, kad nebuvau. 

— Tai šis įsimylėjimas būtų pirmasis? — paklausė Džeinė, o 
Maiklas nusišypsojo dėl jos įsitikinimo, kad jis ją įsimylėjęs. Jis 
jai to nesakė, bet ji žinojo. Ir neklydo. 

— O kaip su seksu? 

Maiklas ėmė juoktis. 

— Nesigilinkime. Ne visus klausimus iš karto, sutarta? Pakal- 
bėkime apie ką nors kita, Džeine Aukseli. 

— Gerai. Kai buvau visai visai mažytė, prisimenu, į Menkių 
kyšulį skrisdavome Rytų avialinija. Porą kartų per vasarą, — 
kalbėjo Džeinė, kai taksi riedėjo į senąjį Marine terminalą La 
Guardia oro uoste. 

Maiklas ją pabučiavo, ilgai neatsitraukdamas nuo jos švelnių 
lūpų ir žibančių akių. Ji buvo suaugusi moteris, bet jam patiko 
jos užsilikęs vaikiškumas. 

— Ar tu nori mane užčiaupti? - paklausė Džeinė. - Taip bu- 
čiuodamas? 

— Nieko panašaus. Man... man tik patinka. 

Ir vėl pabučiavo Džeinę. 

Galiausiai taksi vairuotojas juos subarė: 

— Arjūs lipsite iš mašinos, ar ketinate čia sėdėti ir burkuoti 
kiaurą dieną? 

— Burkuosime, - pasakė juokdamasi Džeinė, ir jis jai šypte- 
lėjo. 

„Maiklas sumokėjo vairuotojui ir paėmė du nedidelius jų la- 
gaminus. Vos įėjęs į senąjį terminalą, sustojo ir ėmė dairytis. 

— Ko dabar ieškai? 

- Jo. 

Maiklas parodė į senyvą vyrą apdribusia ruda striuke, ant jos 
viršutinės kišenės buvo raidės MKA. Jo veidas buvo nudegęs, 
išvagotas raukšlių. 

— Privati Menkių kyšulio aviakompanija? - paklausė prie jo 
priėjęs Maiklas. 

— Ta pati ir vienintelė, — atsakė jis gergždžiančiu balsu. — Ei- 
kite paskui mane, bičiuliai. Jūs Maiklas ir Džeinė, tiesa? 

— Tai mes, - pasakė Džeinė. 

Jie nusekė paskui senį, o po kelių minučių lipo į lėktuvėlį, 
kuris buvo įtartinai panašus į paveiksliukuose Maiklo matytą 
Lindbergo skrydžio per Atlantą lėktuvą. 

— Ar manote, kad šis lėktuvas pasieks Nantaketą? — pusiau 
juokais paklausė Džeinė. Maiklas tikėjosi, kad ji neprisimena 
mažų lėktuvėlių avarijų pastaruoju metu. 

— Daugiau pasitikėjimo, ledi, - pasakė pilotas. 

— Mumsjo netrūksta, - tarė Maiklas. - Net neįsivaizduojate. 

Po kelių minučių propeleriai sukosi ir lėktuvėlis važiavo pa- 
kilimo taku, kliuvinėdamas kaip girtuoklis valkatų rajone. 

— Kai įsivaizduodavau savo mirtį, negalvojau apie lėktuvo 
katastrofą, - bandė juokauti Džeinė, bet tvirtai sugriebė Maik- 
lo ranką. 

Maiklui sugniaužė gerklę, širdyje vėl pajuto skausmą. Džei- 
nė juokavo, tačiau dėl to, ką ji pasakė, jį apėmė bloga nuojauta. 
Arjiems lemta sudužti, o tada, ką, jis taip pat mirtų? Kad ir ką 
sakytum, pastaruoju metu jis daug dalykų patyrė pirmą kartą. 
Ar mirtis jam bus paskutinis pirmas kartas - kaip ir visiems? 

— Lėktuvas nesuduš, Džeine, - pasakė jis ir tvirčiau suspau- 
dė jos ranką. 


Sešiasdešimtas 


Lėktuvas pakilo, neskubėdamas pasirinko tinkamą skrydžio 
aukštį. Maiklo nuomone, jie per ilgai sukiojosi virš Kvinso sto- 
gų. Net pakilus tarp debesų lėktuvo skleidžiamas ūžt-ūžt-ūžt 
nekėlė didelio pasitikėjimo. 

Tačiau maždaug po penkiasdešimties minučių jie pasiekė 
Nantaketą. Apačioje driekėsi mylios smėlėtos pakrantės, ma- 
tėsi dar kelios mažesnės salos. Paskui jie nusileido, sklandžiai. 
Džeinė pagaliau paleido Maiklo ranką. 

Nors buvo dar vėlyvas pavasaris, oro uostas knibždėjo žmo- 
nių ryškiais vasariniais drabužiais. Jūra violetinių, geltonų, 
gelsvai žalių spalvų. Virš galvų klykė žuvėdros, tarsi niekada 
nemačiusios turistų, o gal mačiusios jų per daug. 

Maiklas su Džeine nuėjo prie laukiančiųjų taksi. Saulė švietė 
tiesiai virš galvos. Oras buvo švarus ir gaivus. 

Kai jie laukė taksi, Džeinė suėmė Maiklo veidą tarp delnų. 

— Maiklai, kur tu? - paklausė ji. 

— Ką? Aš Čia. 

Jis nežinojo, ką pasakyti, bet suprato, kad reikia valdytis. 


198 JAMES PATTERSON D SEKMADIENIAI PAS TIFANĮ 


Mąstė apie mirštančią Džeinę, betgi ji čia pat. Jie abu drauge. 
"Tai kam jis veltui švaisto brangų laiką? Kodėl taip daro ir kiti? 
Kam tuščiai leisti tau priklausančias sekundes? Dabar jis tai 
puikiai suprato. 

— Mes kartu, - pasakė Džeinė, žiūrėdama jam į akis. - Džiau- 
kimės šiomis akimirkomis, gerai? Mesk viską iš galvos ir būk 
su manim. Išnaudokime kiekvieną dieną. Kiekvieną valandą. 
Minutę po minutės. Sutinki? 

Maiklas uždengė jos ranką savąja ir, pasukęs galvą, švelniai 
pabučiavo jos delną. Nusišypsojo ir linktelėjo. 

— Taip, - pritarė jis. - Minutę po minutės. Kiekvieną valan- 
dą. Kiekvieną dieną. 

Prie mažojo oro uosto stojo taksi ir maršrutiniai autobusė- 
liai. Žmonės į juos krovė LL Bean kuprines ir pirkinių maiše- 
lius iš Dean ir DeLuca. Maiklas su Džeine laukė vis labiau ne- 
kantraudami. Pagaliau jie buvo pirmieji eilėje. 

— Meskite šiuos sakvojažus į bagažinę, - pasakė taksistas. 

Sakvojažai. Koks nuostabus senamadiškas žodis. Jį išgir- 
dęs, Maiklas nusišypsojo, o matydama jo šypseną nusijuokė ir 
Džeinė. 

— Gerai. Tu sugrįžai. 

— Aš čia pat, Džeine. Mano ranka laiko tavo ranką. Tu girdi 
mano greitai plakančią širdį. 

Džeinė nusišypsojo, paskutinį kartą apsidairė. Nori įsiminti, 
pagalvojo Maiklas. Aukšta jūrų žolė lankstėsi vėjuje. Virš galvų 
skraidė žuvėdros. Šviesiaplaukė paauglė šalia eilutės prie taksi 
pasistatė laikiną stendą namų gamybos uogienėms pardavinėti. 

Taksistas galėjo būti piloto, kuris čia juos ką tik atskraidino, 
brolis. Paprastas, dalykiškas Naujosios Anglijos gyventojas, 
amžius — nuo šešiasdešimties iki aštuoniasdešimt penkerių. 

— Tai kur man jus vežti, mielieji? - paklausė jis. 

- Į „Indijos gatvės smuklę, - pasakė Maiklas. 

— Geras pasirinkimas, - pritarė jis. - Žinote, banginių me- 
džioklės laivo kapitono namas. 

Džeinė nusišypsojo ir stipriau suspaudė Maiklo ranką. 

— Geras pasirinkimas, - pakartojo ji. - Banginių medžioklės 
laivų kapitonai man patinka. 

— Taip, - pasakė staiga Maiklas jai į ausį, - atsakau į tavo 
anksčiau užduotą klausimą. Taip, esu mylėjęsis. 


Šešiasdešimt pirmas 


Įvažiuodami į miestelį, Džeinė ir Maiklas nematė štai ko: grei- 
tojo maisto restoranų, suvenyrų parduotuvių, net šviesoforų. 
Tai iš tiesų buvo rojus. Matė porą savadarbių iškabų apie de- 
šimtąjį Nantaketo vyno festivalį ir trisdešimt penktąsias Figavi 
valčių lenktynes. Puiki jų viešnagės pradžia. 

Paskui jų taksi sustojo prie „Indijos gatvės smuklės". 

— Taip ir turėtų atrodyti nakvynė su pusryčiais Nantakete, - 
pareiškė Džeinė, kai jie įėjo pro paradines duris. Viešbutėlis 
buvo Maiklo sumanymas - kas nors paprasto ir gražaus: ne per 
daug prašmatnus, tiesiog jaukus ir švarus, tinkamas jų išvykai. 

Tikrai viskas labai kruopščiai, iki smulkmenų apgalvota: 
raudonos pelargonijos ryškiai mėlynuose palangių gėlių lo- 
veliuose, spalvingi geometriški skiautiniai ant sienos, graviū- 
ros, vaizduojančios pasivažinėjimą rogėmis ir, žinoma, griežta 
Naujosios Anglijos senutė, viešbutėlio šeimininkė. 

— Ar užsisakėte iš anksto? Jei ne, pas mus nėra vietų, - pasa- 
kė ji. - Kaip parašyta: „Indijos gatvės smuklėje“ vietų nėra. 

Maiklas pasakė jai pavardę „Maiklai“, ir netrukus jie buvo 

nusiųsti į 21 liukso numerį antrame aukšte. Jame buvo vienas 
didelis kambarys su karališko pločio lova, daugybe senovinių 
iš vietinės pušies padarytų daiktų, ranka tapyta freska ant sie- 
nos ir visur pridėliota baltų, purių rankšluosčių. Iš vonios du- 
rys vedė į kitą, mažesnį, miegamąjį. Sujungti miegamieji. Tai, ką 
Maiklas užsakė telefonu. 

— Puikumėlis, - tepasakė Džeinė, viską apžiūrėjusi. 

Ji priėjo didesniajame kambaryje prie lango ir plačiai jį ati- 
darė. Vėsus vėjelis kedeno jos plaukus, o Maiklas pagalvojo, 
kad ji niekada neatrodė tokia graži. Ar galėjo būti kas svarbiau, 
negu būti čia su Džeine? Aišku, ne. Tikrai dėl nieko pasaulyje 
taip smarkiai neplakė jo širdis. Argi neprisimintų, jei taip būtų 
nutikę anksčiau? 

Džeinė paėmė nuo stalo brošiūrą ir ėmė skaityti: 

— Kava svetainėje į gatvės pusę nuo šeštos valandos ryto. 
Burlenčių sporto pamokos tolimojoje įlankoje kiekvieną pir- 
madienį ir ketvirtadienį. Nuomojami dviračiai. Svečiai gali 
apsilankyti Senosios šiaurės bažnyčios bokšte. Ar mes ten eisi- 
me? Aš noriu visko. Gerai? 

Iš to, kaip ji kalbėjo, Maiklas beveik jautė, kokia Džeinė lai- 
minga. Ji nevaidino mažos mergaitės, bet išliko tie patys nuos- 
tabūs bruožai - entuziazmas, smalsumas, naivumas. 

Aš ją myliu, galvojo jis, paskui pasakė: 

— Gerai. Ko tik panorėsi. 

Kurį laiką nusprendė tuo ir apsiriboti. 


Sešiasdešimt antras 


Namų šeimininkė davė jiems du Schwinn dviračius — nieko 
įmantraus: storos padangos, nusilupę dažai, pedaliniai stab- 
džiai, daug kur girgžda. Ji mostelėjo Sijaskonseto kryptimi sa- 
kydama: 

— Dauguma turistų mano, kad Skonsetas tikrai gražus ir ypa- 
tingas. Nes iš tikryjų jis gražus ir ypatingas. 

Džeinė nuvažiavo pirma, o Maiklas nusekė iš paskos Mails- 
tono keliu. Judėjimas buvo nedidelis: pasitaikė džipas, motori- 
nis dviratis, žuvį vežiojantis sunkvežimis, didelis, prastas, gel- 
tonas kaip taksi Hummer, paskui būrelis vaikų ant lenktyninių 
dviračių, važiuojančių greičiau negu kai kurios mašinos. 

— Laimingo medaus mėnesio! - sušuko vienas vaikas. 

Maiklas su Džeine susižvalgė ir nusišypsojo. Už keturių ar pen- 
kių mylių jie privažiavo sukiužusį užtvarą ir vaizdą, kuris buvo 
stebinamai panašus į Serengetį Afrikoje. Paskui pravažiavo Tom 
Neverso kelią ir didingą reginį už spanguolynų pelkių. Privažia- 
vo Nantaketo golfo klubą su daugybe nusidriekusių išpuoselėtų 
žalių laukų - juose žaisti golfą turėtų būti malonumas. 

Užvažiavo ant aukštesnės už kitas kalvos. Užrašas ant me- 
dinės strėlės pavidalo lentos skelbė: Sijaskonsetas. Nusileidus 
žemyn juos pasitiko baltas paplūdimys, siekiantis vandenyną. 
Maiklas galvojo, ar Džeinė iš anksto žinojo, kad tamsiai rau- 
dona pavakario saulė danguje tuoj leisis, siųsdama jiems savo 
nuostabią šviesą. 

— Nesakyk, kad matei ką nors gražesnio, - tarė ji, kai jie įsi- 
taisė ant smėlio. 

— Tiesą sakant, mačiau. 

Jis žiūrėjo jai į akis. 

— Baik! - nusijuokė ji rausdama. - Nebetikėsiu tavimi nuo 
pat pirmos čia dienos. 

— Gerai. 

— Ne, kalbėk. 

Taigi jis ją apkabino ir akies kampučiu stebėjo, gyvendamas 
šia akimirka. 

Aš tik myliu Džeinę. Dabar svarbu tik tai. 


Sešiasdešimt trečias 


Apie seksą. Pirmąją mūsų naktį Nantakete sekso nebuvo, sten- 
giausi per daug apie jį negalvoti, bet nepavyko. Arba apskritai ne- 
leisti jam drumsti man ramybės, bet ir vėl nepavyko, nors verk. 

Kitą ankstų rytą iškeliavome į aukščiausią salos vietą, vadi- 
namą Foldžerio kalva. Mums net užteko proto pasitepti kremu 
nuo saulės ir apsivilkti marškinėlius ilgomis rankovėmis. Man 
viskas patiko, patiko kiekviena minutė, kiekviena sekundė. Ne- 
paisydama nežinios, kas bus toliau, nepaisydama visų tų ne- 
atsakytų klausimų, paklausiau savo pačios patarimo diena po 
dienos, kas valandą, kas minutę viskuo mėgautis. 

Važiuoti Polpis keliu teko ilgai. Galbūt buvau tiesiog pavar- 
gusi. Be to, buvo rūkas, tokia ūkanota diena, kad keltai ir kro- 
vininės valtys vėlavo. 

Galiausiai pasiekėme mažą miestelį uostą Medaketą. Jame 
buvo masalo krautuvė, namų apyvokos krautuvė ir sambūrių 
vieta, vadinama Smith Point. Apie pusę dvyliktos valgėme žuvį 
su bulvių lazdelėmis lūšnoje, kuri mums iš pradžių pasirodė 
negyvenama. 

— Iš kur žinojai apie šią vietą? - paklausiau. 

— Pats nesuprantu. Žinojau, ir tiek, Džeine. 

Galkad užčiauptų burną, Maiklas mane pabučiavo, o tai man 
niekada nenusibosdavo, paskui valgėme skaniausią, puikiai su- 
kepusią, traškią žuvį. Virėjas ją buvo suvyniojęs į Ingvuirer and 
Mirror laikraštį. Menkę pagardinome salykliniu actu. Kadangi 
Maiklas buvo įsitikinęs, kad vienu prisėdimu niekada sotus ne- 
būsi, dar užsisakėme keptų bulvyčių, taip pat palaistytų actu. 
"Tuo metu iš lauko virtuvės sklido senos Bobo Dilano dainos, ir 
viskas atrodė taip tobula ir stebuklinga, kad norėjosi verkti. 

Kartais pagaudavau Maiklo žvilgsnį, įsmeigtą į banguojan- 
čią jūrą. Tada jis, atrodė, kažkur nutolsta. Norėjau žinoti, kur 
jis keliauja, ką galvoja. Ar jau žino, kada mane paliks? Kad apie 
tai negalvočiau, užsimerkiau. Kol to neįvyks, negalvosiu. 

Bet tai turėjo įvykti, tiesa? Tokia turėjo būti pabaiga. Maik- 
las kur nors išvyks globoti vaiko, galbūt net ne Niujorke. 

Tai buvo neišvengiama, todėl, nuvijusi tą liūdną mintį, likau 
atostogauti ir jį mylėti. 

— Ką tu apie mane mažą prisimeni? — paklausiau aš ir klau- 
siausi Maiklo prisiminimų gal valandą ar daugiau. Įdomu, kad 
jis dabar prisiminė viską, net kavos ledus su upeliais karštos 
karamelės. 


Sešiasdešimt ketvirtas 


— Niekada nemaniau, kad ištarsiu žodžius, kuriuos ketinu 
ištarti, — pasakiau. 

— Ir tie žodžiai yra?.. 

— Aš per soti, kad norėčiau vakarienės. 

— Džeine, nuo pietų mes nieko nevalgėme. 

- Tu valgyk, aš tik žiūrėsiu, - pasakiau, o Maiklas pažvelgė į 
mane susirūpinęs. 

Grįžę į „Indijos gatvės smuklę“, nusiprausėme po dušu, per- 
sirengėme džinsais, marškinėliais, apsivilkome striukes. Paskui 
vaikščiojome. Mes tokie: vaikštinėjame ir kalbamės. Nuėjome 
toli nuo miestelio centro, parduotuvių, nuo rūpesčių, atsako- 
mybės — visko, kas susiję su vadinamuoju tikruoju pasauliu, 
mano darbu, Vivjena. 

Ėjome pro trijų šimtų metų senumo namus, kur kadaise gy- 
veno jūreiviai ir banginių medžiotojai, kur kantrios, ištikimos 
žmonos laukė savo vyrų, grįžtančių namo iš jūros; namus, ku- 
rie čia prastovėjo amžius, kol žiniasklaidos žvaigždės, popso 
dainininkai, aktoriai ir rašytojai nusileido į salą. 

Praėjome pro vėjo malūną, daugybę tvenkinėlių, takų, atro- 
dė, kur tik sviesi kriauklelę, pataikysi į „trofėjinį' namą. 

— Tu tikrai nealkana? — paklausė Maiklas, kai pasukome at- 
gal į viešbutėlį. 

— Yra tik du dalykai, kuriuos žinau tikrai, - pasakiau. — Pir- 
mas — aš nealkana, o antras... - patylėjau ne tam, kad sustiprin- 
čiau įspūdį, bet norėdama kuo teisingiau pasakyti. 

— Sakyk toliau, - paprašė jis. - Du dalykus tu žinai tikrai, ir 
antras yra?.. 

— Antras — aš tave myliu, Maiklai. Manau, tave mylėjau visą 
gyvenimą. Man tai reikėjo pasakyti garsiai, ne vien mintimis, 

Sustojome, Maiklas apkabino mane per juosmenį, paskui 
glostė nugarą ir taip mane įkaitino, kad buvau pasiruošusi, na... 
bet kam. Mes vėl bučiavomės, jis, pakėlęs mane, apkabino kaip 
meškiuką — tai man labai patikdavo, — o netrukus vėl žingsnią- 
vome į netoliese esantį viešbutį. Jaučiausi, lyg matyčiau lange 
spindinčią neoninę iškabą: KAS DABAR? 


Šešiasdešimt penktas 


— Be dviračių tarp kojų vos jus pažinau, - pareiškė ponia šei- 
mininkė, kai įėjome pro paradines duris. Nustebusi į ją žvilg- 
telėjau. Nemanau, kad ji norėjo, jog tai nuskambėtų kaip nors 
ypatingai, bet yla išlindo iš maišo. 

Mes su Maiklu nusijuokėme, paskui laikydamiesi už rankų 
užlipome prie savo durų, tyliai, nepersimetę nė žodeliu. Dabar 
man nebuvo noro net ko nors klausti. 

Miegamajame vėl ėmėme bučiuotis. Bučiavomės karštai, 
paskui švelniai, švelniai ir vėl karštai, švelniai, vos liesdami vie- 
nas kito lūpas, įsiklausydami vienas į kito kvėpavimą. Kur tai 
nuves? — galvojau. Kur tai gali nuvesti? 

— Pas tave ar pas mane? - galiausiai įstengiau paklausti. 

— Tai... tai, - sumurmėjo Maiklas susirūpinusiu veidu. 

— Supratau, kad pasakei „taip, taip, - nusišypsojau. 

Jis rimtai žiūrėjo man į akis. 

— Maiklai, eime, - pasakiau meiliai glostydama jam sprandą 
ir spausdamasi prie jo. - Nieko čia bloga. Bus gera. Prisiekiu. 
Pažadu. Tikiuosi? Žinoma. 

Jis nusišypsojo, paėmė mane už rankos ir nusivedė į mažes- 
nįjį miegamąjį. 

— Bus gera, - švelniai murmėjo jis. - Turi būti. Viskas čia 
vedė prie šios akimirkos. Štai ir atvedė. Sutinki? 

Vėl nusišypsojau. 

- Pritariau, kai pasakei „taip, taip. 


Sešiasdešimt šeštas 


Nekantravau ir nervinausi. Labiau nekantravau, bet... 

— Tai visada sunkiausia, - pasakiau sėsdama ant jo lovos 
krašto. 

— Kas? 

— Nusirengti. 

— Gal tau ir sunkiausia, - erzino Maiklas. - Man žiūrėti, kaip 
tu nusirengi, bus tikrai ryškiausias įvykis per pastaruosius ke- 
lerius metus. 

Ėmiau čiupinėtis su palaidinukės sagomis, kai staiga paju- 
tau vieną iš tų keistų neesminių rūpesčių, kokie visada mane 
aplanko, kai būtinai reikia sutelkti dėmesį į ką nors kita. Iškilo 
klausimas, kuris galėtų būti skirtas dvasininkams, kunigams, 
rabinams: ar galima mylėtis su išgalvotu draugu? Tikriausiai, 
kai yra tiek daug meilės, tai negali būti nuodėmė. Bet jei tai 
vis dėlto nuodėmė, ar ji labai didelė, ar maža? Mirtina ar at- 
leistina? Kas, jei tavo draugas yra arba galėtų būti angelas, bet 
pats to nežino? 

Kaip nebuvę, Maiklas, matydamas mano dvejones, ėmėsi 

tvarkyti reikalus ir mano palaidinukę. Jis gana meistriškai atsegė 
liemenėlę - viena ranka, greičiau negu per penkias sekundes. 

— Tau sekasi, - pasakiau, jausdama pilve nervingą virpulį. 
Mano veidą ir kaklą išpylė raudonis. 

— Tu dar pamatysi, - prižadėjo meiliai pažiūrėjęs. 

— O, tikiuosi. 

— Ir aš. 

Mes vėl ėmėme bučiuotis, paskui Maiklas suėmė mano krū- 
tis į rankas, ir aš taip aiktelėjau, kad kitomis aplinkybėmis būtų 
buvusi baisi gėda. O dabar, turiu pasakyti, tai reiškė tik aistrą. 
Jis laikė jas atsargiai, lyg bijodamas mane įskaudinti, ir švel- 
niai braukė nykščiais per spenelius, versdamas mane virpėti. 
Atsargiai, švelniai, nepaprastai maloniai. Tada pirštų galais su- 
rado mano pilvą. Tai man taip pat patiko, nuo jo prisilietimų 
tirpau. 

Jis lietė nuostabiai. Tauriai. Gal jis buvo angelas? Tuo metu 
nei žinojau, nei buvo svarbu. Mano gyvaplaukiai pasišiaušė, 
pastiro, kaip visada, kai vyksta kas nors nepaprasta. Nesusivo- 
kiau — anksčiau nieko nepaprasta neteko daryti. 

— Man patinka, kaip tu mane lieti, - sušnibždėjau jam į 
skruostą. - Niekas manęs taip nėra lietęs. 

Jo kvėpavimas darėsi nelygus, jis liovėsi bučiavęs, kad pasa- 
kytų: 

— Manęs taip pat. 

Jis užsivertė mane ant savęs. Paskui ližtelėjo mano spenelius, 
ir man akimirksniu užgniaužė kvapą. Nebesvarsčiau, ar Maik- 
las tokiuose dalykuose patyręs, ar ne. Buvome kartu, o man su 
juo buvo gera. Gal todėl, kad žinojau, jog ir Maiklas su manim 
laimingas. Jaučiau tai iš jo prisilietimų, mačiau jo žaliose akyse. 
Jam tai patiko, kaip ir man. 

Pabučiavau jį vėl, ragaudama jo burnos saldumą, paskui jis 
atitraukė mano veidą. Pažvelgiau jam į akis ir sušnabždėjau: 

— Jau, taip, prašau. 

— Jau, Džeine, taip, ačiū, - pasakė Maiklas ir nusišypsojo 
kaip patekanti saulė. Tada apvertė mane ant nugaros, o aš jam 
atsivėriau, jausdama malonų jo svorį, jo odos karštį. Paskui įsi- 
skverbė į mane, ir mes elgėmės teisingai, taip turėjo būti, nes 
Maiklas pasakė: 

— Aš labai tave myliu, Džeine. Visada mylėjau ir visada my- 
lėsiu. 

O aš galvojau lygiai tą patį, beveik žodis į žodį. 


Sešiasdešimt septintas 


Tą naktį jie ilgai buvo kartu, paskui Džeinė miegojo kaip kū- 
dikis, bet Maiklas negalėjo užmigti. Jis gulėjo lovoje per kelis 
colius nuo jos veido ir gal valandą glostė jai plaukus. 

Žiūrėdamas į ją taip ramiai gulinčią jis norėjo... išdaužyti visus 
kambario langus. Gyvenimas - neteisingas, tai iš tikrųjų supra- 
to pirmą kartą. Ar jis čia tam, kad galėtų pasimokyti atjautos? 
Jei taip, veltui gadinamas šis nuostabus laikas, nes jis ir taip be 
galo užjaučiantis. Kiekvienas vaikui skirtas išgalvotas draugas 
privalo mokėti užjausti. Tai kas jis toks šioje mažytėje melo- 
dramoje? Angelas? Paprastas žmogus? Išgalvotas draugas? Jam 
kilo ne mažiau klausimų negu Džeinei, bet niekas nei jam, nei 
jai nedavė atsakymų. 

Tyliai apsivertęs ant kito šono, jis atsisėdo ant lovos krašto. 
Nuėjo į vonios kambarį ir pažvelgė į veidrodį. 

Reikia pasakyti Džeinei, kas vyksta, kas jai atsitiks. 

Tačiau abejojo, ar tai reikia daryti. Gal tai klaidingas žings- 
nis. Jis paleido duše tokį karštą vandenį, kokį tik galėjo iškęsti. 

Dušo lentynėlėje buvo sudėti Džeinės daiktai: migdolų mui- 
las, Kiehl kondicionierius, šampūnas. 

Ar ji labai serga? Gal vėžiu? Gal blogai su širdim? Vakar po 
žuvies ir bulvių lazdelių ji sakė taip prisivalgiusi, kad norėtų 
kviesti taksi, nenorėtų grįžti į viešbutį dviračiu. Dar ji pavargo, 
kai jie ėjo per kaimą. Ir mažai valgo, ne taip kaip paprastai. 

— Ei, čia tiek garų, pamaniau, vonioje gaisras. 

Išgirdęs ją vonios kambaryje, jis ėmė šypsotis. 

— Maiklai? Ar tu ten? - pašaukė ji. 

— Ne, čia jo nėra. Tik vaikinas jo balsu. 

Džeinė juokdamasi atitraukė dušo užuolaidą. 

— O! Čia esama dar kai ko. Dievulėli, koks didelis! Ir vis di- 
dėja. Reikia jį nulenkti. Suduoti per jį lazdele. Arba... gerai... 
manau, kad juo galėtum kai ką padaryti. 


Sešiasdešimt aštuntas 


O paskui atsitiko štai kas. 

Jie mylėjosi, paskui vėl miegojo. Iš ryto pabudo su šypsena 
ir anksčiau nepatirtu džiaugsmingu nuostabos bei pasitenkini- 
mo jausmu. Po pusryčių iškeliavo į užsakytą banginių stebėji- 
mo ekskursiją. Maiklas džiaugėsi, kaip Džeinė stebėjosi, kai jie 
iš tikrųjų pamatė iškilusią banginio kuprą visai šalia jų valties. 
Po pietų nuėjo į Branto kyšulio švyturį. Paskui ilgai ėjo pajūriu, 
susiėmę už rankų, kalbėdamiesi ir tylėdami. 

Maiklas pasakojo Džeinei, kiek laiko jis buvo „draugu“, pasa- 
kojo tiek, kiek prisiminė. Galėjo prisiminti tik nedaugelį pas- 
tarųjų metų užduočių; žinojo, kad buvo ir kitų, bet prisimini- 
mai išblėso kaip sapnai. Dabar, kai matė Džeinę jau suaugusią, 
grįžo jų ankstesniųjų metų prisiminimai. Jis tikrai nežinojo, ar 
kiekvienas vaikas turi išgalvotą draugą, bet vylėsi, kad taip. 

Tą vakarą Maiklas paskambino į vietinį restoraną, ir taksi 
jiems pristatė omarą, troškinį ir kukurūzų burbuolių tiesiai į 
paplūdimį. Jie grįžo į viešbutį, vėl mylėjosi ir dar labiau buvo 
vienas kitu patenkinti. Seksas buvo nuostabus dalykas, geres- 

nis, negu Maiklas galėjo įsivaizduoti. Gal todėl, kad jie buvo 
labai įsimylėję, labai gerai pažino vienas kitą. Naktį Džeinę 
pykino, bet ji buvo įsitikinusi, kad tai nuo suvalgyto maisto, 
tikriausiai nuo troškinio. 

Ir vėl išaušo rytas, jie išsinuomojo valtį „Buržuvė“, paskui 
plaukė žvejybiniu laivu. Džeinė sugavo beveik tuziną melsva- 
žuvių, o Maiklas nė vienos. Jis stengėsi įsiminti, kokia ji atrodo 
patenkinta ir triumfuojanti, traukdama blykčiojančią, spurdan- 
čią melsvažuvę. Jos plaukai spindėjo saulėje, šypsena nušvietė 
dangų. Jis negalėjo sulaukti, kada jie grįš į viešbutį. 

Prieš vakarienę jie mylėjosi vėl taip audringai, kad patys nu- 
stebo. Paskui apie tai nekalbėjo, o sėdo ant senųjų dviračių ir 
mynė į vaizdingąjį Sijaskonsetą. Pakeliui atgal į viešbutį susto- 
jo ir prisiskynė glėbius kvepiančių erškėtrožių ir susidėjo jas į 
pintus dviračių krepšius. Vakarieniavo Ozzie and Ed restorane 
miestelyje, kur Ozis ir Edas juos laikė savais ir kreipėsi į juos 
„Žavioji, žavusis“. 

Grįžtant po vakarienės Maiklas paklausė: 

— Ar aš tau kada nors pasakojau apie Keviną Aksbridžą? 

— Ne. Arjis buvo vienas iš tavo vaikų? Tavo draugų? 

— Ne. Kevinas Aksbridžas buvo iš doudi genties, iš filmo 
„Žvaigždžių kelias“. 

— Pirmajame filme ar „Naujojoje kartoje'? 

— „Naujojoje kartoje“. Jis susipažino su moterim vardu Rišo- 
na ir ją taip įsimylėjo, kad nusprendė nepaisyti kilusių sunku- 
mų, ją vesti ir gyventi „kaip visi mirtingieji . 

— Tikiuosi, viskas jiems išėjo į gera, - pasakė Džeinė. - Ma- 
tau čia analogiją. 

— Na, iš tikrųjų jiems geruoju nesibaigė, - pripažino Maik- 
las. - Atėjo hasnokų gentis ir užpuolė jų koloniją. Rišona buvo 

nužudyta. Kevinas Aksbridžas taip nusiminė ir įsiuto, kad su- 
naikino visą hasnokų gentį, visus penkis milijardus. 

— Oho-ho, - pasakė Džeinė, - atrodo, daugoka. Bet palauk, 
ar tu Kevinas, ar aš Kevinas? 

— Nei aš, nei tu Kevinas, - pasakė beveik susierzinęs Maik- 
las. 

— Ge-e-rai, - pasakė Džeinė, vėl paimdama jo ranką. - Man 
asmeniškai visada labiausiai patiko Pūkučiai . 

Maiklas nusprendė tuo ir baigti. 

Bet kas kartą, kai Džeinė sukosėdavo ar parodydavo mažiau- 
sią nuovargio ženklą, Maiklą blokšdavo į tikrovę. Kiekvieną 
kartą, kai ji paminėdavo, kad koją sutraukė mėšlungis ar kad 
neturi apetito, jį nukrėsdavo šiurpas. Tačiau jis negalėjo jai pa- 
sakyti... nes... kas iš to - šios brangios akimirkos būtų buvusios 
baisios, neapsakomai liūdnos. 


* Maži, švelnūs padarėliai, mokantys murkti, iš filmų serijos „Žvaigždžių kelias“. 


Sešiasdešimt devintas 


Kai į Nantaketą ateina naktis, ji gali būti daug tamsesnė negu 
Niujorke, ypač kai apsiniaukę. Nėra mėnulio, gatvių lempų 
šviesų, nėra akmeniniu grindiniu traukiančių triukšmingų tu- 
ristų. Džeinė miegojo, o Maiklas žiūrėjo pro jų kambario langą. 
Tamsoje jis vos galėjo įžiūrėti gretimus pastatus. 

Kaip keista, jis vėl sutiko Džeinę, kad pažintų ją kaip mote- 
rį. Tie augantys tarp jų jausmai, vakarienės, pokalbiai, juokas, 
kuris kartais tapdavo nevaldomas. Nervingi, provokuojantys 
bučiniai, paskui aistringi, siejantys jų širdis ir sielas. Ir galiau- 
siai mylėjimasis, ilgos valandos su Džeine glėbyje, mėginimas 
įsivaizduoti ateitį kartu, jau nebe Nantakete. 

Tą rytą apie ketvirtą Maiklas vėl sėdėjo ant lovos krašto, žiū- 
rėdamas, kaip Džeinė miega, bandydamas sukurti kokį nors 
planą. Tikriausiai ji pajuto, kad jis nemiega. 

— Kas atsitiko, Maiklai? — paklausė ji tyliu, mieguistu bal- 
su. — Kas yra? Ar tau negera? 

— Nieko, Džeine. Atsimink, aš niekada nesergu. Miegok. 
Ketvirta valanda. 


JAMES PATTERSON D SEKMADIENIAI PAS TIFANĮ 219 


- Eikš, atsigulk prie manęs. Ketvirta valanda. 

Taigi Maiklas atsigulė prie Džeinės, mylavo ją, kol ji vėl už- 
migo. Budėjo prie jos, iki ėmė peršėti akys. Padarytų viską, ką 
gali, kad ją išgelbėtų. Net jei tai reikštų... neįmanomą dalyką. 

Galbūt tai ir yra išeitis. Šiaip ar taip, jam kilo mintis, idėja, 
idėjos nuotrupa. Jos logika teikė vilties. Jis yra tam, kad išlydė- 
tų Džeinę iš šio pasaulio, tiesa? Tokia jo užduotis. O kas, jei jo 
nebebūtų? 

Skausmas pervėrė širdį įsivaizdavus jo niūrų, bespalvį egzis- 
tavimą be Džeinės. Tačiau, jei ji galėtų gyventi, tai būtų verta. 
Jei jo nebūtų, jei jis nepadėtų Džeinei palikti pasaulį, ar ji liktų 
gyventi? Ar tikrai? 

Jis nežinojo. Bet šią akimirką nieko daugiau nesugalvojo. 

Apgalvodamas šią mintį, gal griebdamasis už šiaudo, jis ėmė 
rinkti daiktus į sportinį krepšį, paskui uždarė langą, kad Džeinė 
neperšaltų. Ilgai žiūrėjo į ją. Ar gerai darau ją dabar palikdamas? 

Ar tai pagelbės? Galėtų pagelbėti. Privalo. Džeinė negali mirti. 

Atsisveikindamas norėjo ją pabučiuoti, dar kartą apkabinti, 
pakalbėti su ja, išgirsti jos balsą. Tačiau nedrįso žadinti. Kaip 
jis gali vėl ją palikti? Gal todėl, kad nieko kita nesugalvoja ir 
neturi iš ko rinktis. 

— Aš tave myliu, Džeine, - sušnabždėjo jis. - Amžinai my- 
lėsiu. 

Rūpestingai uždaręs paskui save duris, nuskubėjo koridoriu- 
mi ir laiptais žemyn. 5.30 buvo keltas į Bostoną. Jis stabtelėjo 
prie registratūros ir pasakė budėtojui: 

— Mano draugė gyvena dvidešimt pirmame kambaryje. Ar 
galėtų kas nors pas ją iš ryto užeiti? Pasakyti, kad aš netikė- 
tai turėjau išvykti. Draugas... susirgo. Būtinai pasakykite, kad 
draugas. Vaikas. 

Maiklas ėjo tamsiomis Nantaketo gatvėmis, jos buvo visiškai 
tuščios. Jautėsi vienas, vienišas, atsidavęs likimo valiai. Tik jam 
trūko oro, tai buvo neįprasta. Kojos buvo neįtikėtinai sunkios. 
Galiausiai skruostais ėmė riedėti ašaros. Tikros ašaros. Pirmą 
kartą tarp kitų pirmųjų kartų. 

Jis iki galo užsisegė striukę ir laukė prieplaukoje. Keltas at- 
plauks po pusvalandžio. Horizonte jau pasirodė saulės šviesos 
pėdsakai. Ar tai reiškė, kad yra vilties? 

Turi reikšti, nes Džeinė negali mirti. Širdis plyšo apie tai 
vien pagalvojus. 

Dabar Džeinė negali mirti. 


Septyniasdešimtas 


Kitą rytą pabudau su šypsena, maloniai pasirąžiau apimta vi- 
siško pasitenkinimo, laimės ir saugumo būsenos, jausdama 
lengvą nuovargį, kuris esti po mylėjimosi daug kartų, tikros 
meilės, o ne sekso. 

Jaučiausi nuostabiai. Saulės spinduliai plūdo į kambarį, ta- 
rytum net saulė stengėsi skaisčiau šviesti. Pasivertusi ant šono, 
nusivyliau, nematydama šalia Maiklo. Tas kvailas kelioninis 
laikrodis ant išklibusio naktinio staliuko rodė 8.55. Negali 
būti, kad taip vėlu. 

O ką mes su Maiklu planavome veikti šį rytą? Pagalvokim: 
kalbėjome, kad vėl eisime į sendaikčių krautuvėlę, kurioje buvo 
Maiklui patikęs drožinys iš banginio danties. Bet pirmiausia 
pusryčiai miestelio kavinėje su firminiais mėlynių blynais, 
nors aš dar nealkana. Gal todėl, kad numečiau truputį svorio, 
ir man mano kūnas patinka. Arba veikiausiai todėl, kad esu įsi- 
mylėjusi. 

Na, nesvarbu, vėluojame, ar ne? Kiekviena drauge praleista 
diena buvo nepakankamai ilga. Turėjome išnaudoti kiekvieną 

minutę. Be to, Maiklas mėgo pavalgyti, gal todėl, kad niekada 
nepriaugdavo nė gramo svorio. Šelmis. 

Jau rengiausi šokti iš lovos, kai prisiminiau šią naktį. Mintis 
nuklydo prie pokalbio, kurio norėjo Maiklas, nes jam reikėjo 
kažką pasakyti. Prisiminiau, kad naktį buvau pabudusi, kad 
Maiklas prie manęs atsigulė. 

Kurjis? 

— Maiklai? - pašaukiau, bet niekas neatsakė. - Maiklai, kur 
tu? Maiklai? Maikiuk? Maiki? Ei, tu! 

Išlipau iš lovos, nubraukiau nuo akių plaukus ir apsižvalgiau. 
Maiklo nėra. Maiklo niekur nebuvo. 

Buvau pritrenkta. Negalėjau patikėti. Pasidairiau kokio raš- 
telio, bet jo nebuvo. 

Netekusi žado užsidengiau burną ranka. Jis negalėjo taip pa- 
sielgti. 

Kliuvinėdama grįžau į savo kambarį, kur sujauktos paklo- 
dės, atrodė, iš manęs tyčiojasi. Niekada neatėjo į galvą mintis, 
kad, tikrai mane mylėdamas, Maiklas mane paliks. Nežinojau, 
ką reiškia nervintis ar labai niršti, ar tik skausmingai, plyštančia 
širdimi kankintis. 

— Maiklai, - sušnabždėjau tuščiame kambaryje. - Maiklai, 
kaip tu galėjai? Ar manęs nemylėjai? Tu buvai vienintelis žmo- 
gus, kuris... O Dieve, tai štai kodėl. Apie tai jis ir norėjo man 
pasakyti, todėl ir negalėjo miegoti. 

Jis vėl mane paliko dėl kito vaiko, aišku? Bus kieno nors iš- 
galvotu draugu. 

Laksčiau kaip pamišusi po abu miegamuosius, ieškodama 
paprasto paaiškinimo. Visi jo daiktai buvo dingę. Jo sportinio 
krepšio nebėra. Ištraukiau visus komodos stalčius, atidariau 

visų spintų duris. Maiklo daiktų niekur nematyti. Net jokio 
ženklo, kad jis čia buvo. 

Žiūrėjau pro langą į tokią pat skaisčią, gražią dieną, kokios 
iki šiol buvo Nantakete. Puiki diena važinėtis dviračiais, apsi- 
pirkti senienų krautuvėlėje, vakarieniauti restorane Ozzie and 
Ed su žmogumi, kurį brangini labiau už gyvybę. 

— Ak, Maiklai, - pasakiau, - kaip tu galėjai palikti mane vie- 
ną? Vėl. 

Ir šį kartą negalėsiu jo pamiršti, ir negaliu jam atleisti — už 
dukart sudaužytą širdį. 


Septyniasdešimt pirmas 


Vyrai - siurbėlės! Net išgalvoti draugai. 

Tą dieną grįžau į Niujorką ir savo namuose pasijutau sve- 
tima; tarsi viskas kambariuose priklausė kam kitam. Kitam, 
kuris buvo ne aš. Ar čia mano baldai? Ar aš išrinkau tuos pa- 
veikslus ant sienos? Kas išrinko tas užuolaidas? Palaukit, pa- 
laukit. Yra priežastis jaustis kaip svetimame bute. Pavyzdžiui, 
Vivjenos bute. 

O kas per viena prieškambario veidrodyje? Mane suglumino 
ne tik juodos dėmės paakiuose. Aš buvau tokia liesa! 

Atvilkau savo sakvojažą į miegamąjį ir atsisėdau ant lovos. 
Mano apsiblaususios akys žiūrėjo į naktinį staliuką. Dovanotų 
Maiklo gardenijų nebebuvo. Tikriausiai namų tvarkytoja suvy- 
tusius žiedus išmetė. Akys vėl prisipildė ašarų... o maniau, kad 
visas išverkiau. 

Nieko panašaus, Džeine Aukseli! 

Staiga mane užplūdo siaubinga šleikštulio banga. Ji įsibrovė 
į pilvą, krūtinę, baisus, deginantis jausmas. Vos spėjau į vonios 
kambarį, atsiklaupiau prie unitazo susiėmus pilvą ir išvėmiau 

puikiąsias Nantaketo jūros gėrybes. Galiausiai šleikštulys 
praėjo, kriauklėje nusiprausiau veidą. Rankos tebedrebėjo, o 
veidrodyje atrodžiau išblyškusi, net pažaliavusi. Apsinuodijau 
maistu. Tik to man trūko. 

Pasijutusi geriau, patikrinau pranešimus veltui tikėdamasi, 
kad Maiklas bus palikęs kokį žodelį, paaiškinimą. Tačiau pir- 
miausia, žinoma, buvo motina: Džeine Aukseli, aš dėl tavęs neri- 
mauju. Rimtai nerimauju. Prašau paskambinti. Tavo motina. 

Iš tikrųjų staiga pajutau poreikį paskambinti Vivjenai. Net 
jei ji dėl mano išvykimo būtų įniršusi. Tiesą sakant — sakau 
rimtai - nustebau, kad ji nepasiuntė manęs ieškoti seklių. 

Surinkau Vivjenos telefono numerį. Neatsiliepė nei jos tar- 
nas, nei tarnaitė, bet pasigirdo balso paštas. 

Jūs paskambinote Vivjenai Margo... 

Kol motina kalbėjo, repetavau, ką pasakysiu. Išgirdau pyp- 
telėjimą. 

Tada visiškai praskydau, o surepetuota kalba pabėgo. 

— Mama, čia aš. Džeinė. Klausyk. Maiklas mane paliko. Pra- 
šau man paskambinti. Aš tave myliu. 

Man iš tikrųjų reikėjo motinos bučinio, tuojau pat. Labiau 
negu kada nors gyvenime. 

Daugiau nebegalėjau kalbėti, taigi padėjau telefoną ir atsi- 
guliau ant lovos kniūbsčia. Vėl pratrūkau raudoti ir dar kosėti, 
skaudėjo gerklę. 

Kito pykinimo priepuolio nebandžiau stabdyti. Nukrypa- 
vusi į vonią, baisiai vėmiau. Pagaliau pykinimas praėjo. Tačiau 
kosėti nesilioviau. Stengiausi ryti seilę, bet nuo to buvo tik blo- 
giau. 

Pykinimas užėjo dar kartą, dabar išsigandau. Mano vidus 
alpinamai degė. Vemti nebebuvo iš ko. Tik traukuliai. Ir šaltas 

prakaitas. Be jėgų parkritau ant vonios kambario grindų, pasi- 
kišau po galva kojų patiesaliuką. Visa degiau ir kartu krėtė šal- 
tis. Jaučiausi leisgyvė. Galėjau tik mirksėti. 

Girdėjau miegamajame skambant telefoną, bet neturėjau 
jėgų atsistoti, net šliaužti, atsiliepti. Tikriausiai skambino Viv- 
jena, o aš norėjau su ja kalbėti. 

O gal skambina Maiklas? 


Atsikėliau nuo grindų ir nuklibikščiavau. 


Septyniasdešimt antras 


Maiklo susirūpinimas, jo nerimas, kaltės jausmas, miego stoka 
galiausiai pasivijo kelte, plaukiančiame 5.30 iš Nantaketo į že- 
myną. Akys vėl ėmė peršėti, o pynių raštu megztas megztinis 
menkai saugojo nuo šalto ryto Atlanto drėgmės. 

Baisus nerimas ir sutrikimas jo nepaliko važiuojant autobu- 
su iš Logano į La Guardia, o tokia būsena keistai paveikė jo re- 
gėjimą. Viskas tarytum neteko spalvų; daugelis daiktų atrodė 
bjauraus pilko atspalvio; tų, kurie turėjo šiek tiek spalvų, jos 
buvo išblukusios. Tik prieš keletą valandų jis buvo Nantakete 
nepaprastai laimingas su Džeine. Laimingiausias per visą savo 
gyvenimą. Dabar viskas pasikeitė. 


Jis parvyko į savo namus ir sunkiai pakilo į viršų. Girdėjo iš 
Oveno kambario sklindantį juoką. Moters balsą. Dar viena 
pergalė? Dievulėli, ar Džeinė manys, kad ir jam buvo viena iš 
daugelio? Ar galėtų jai taip atrodyti? Suprantama, galėtų. 

Jis numetė savo nešulį bute, tačiau čia pasilikti negalėjo. Ne 
dabar, ne tokios būsenos. 

Po keleto minučių spėriai žingsniavo Brodvėjumi, stebėda- 
mas pilkus žmones, pilkus taksi ir visų pilkiausius Niujorko 
pastatus. Jam skausmingai trūko Džeinės, giliai krūtinėje sly- 
pėjo toks skausmas, kad nors mirk. Svarstė, ką ji veikia, ar gerai 
jaučiasi. Ar jo planas pavyko? 

Galiausiai nebeištvėrė: paskambino į jos butą. Kelis kartus 
telefonui nuskambėjus, išgirdo Džeinės balsą. Čia Džeinė. Pra- 
šau palikti žinutę. Man labai svarbu. Ačiū. 

Dieve, kaip jam patinka jos balsas. 

Netoli Linkolno centro jo vos nepartrenkė motociklas, su- 
kantis pagal visas taisykles į dešinę. 

— Atsibusk, prakeiktas asilo šikna! — suriko vairuotojas. 

Geras patarimas. Jis norėtų atsibusti iš šito baisaus košmaro. 

Nuėjo dar vieną kvartalą, nusprendęs nesustoti, ir staiga jam 
toptelėjo į galvą: einu kažkur, į ypatingą vietą! 

Bet kur? 

Atrodo, į šiaurės rytus. 

Pagaliau suvokė, kad jį gena kažkokia išorinė jėga. Paskui su- 
prato, bent manė, kad supranta. 

Pasileido bėgti. 

Jo akys prisipildė ašarų, ir ašaros riedėjo nesustodamos. 
Žmonės žiūrėjo, keli pasisiūlė padėti. Maiklas bėgo toliau. Da- 
bar jis tikrai žinojo, kur bėga. 

Į Niujorko ligoninę. 

Ir žinojo, ką ten ras. 

— O Dieve, Džeinė! Neleisk tam įvykti. 

Reikėjo, mąstė Maiklas, man bučiuoti ir myluoti Džeinę dau- 
giau. 

Reikėjo pasilikti Nantakete. 

Reikėjo... 


Septyniasdešimt trečias 


Pagaliau Jorko aveniu ir 68-oji gatvė. Maiklas beveik atbėgo. 

Jis įlėkė pro Niujorko ligoninės pagrindines duris. Keista, 
bet šioje nelemtoje vietoje jis lankėsi anksčiau, kai vaikystėje 
Džeinei operavo tonziles. Ėjo tiesiai pro informacijos stalą, 
prisimindamas, kur yra liftai. 

Tiesiai ilgu koridoriumi, paskui į dešinę. 

Jam reikėjo į septintą aukštą. 

703 palatą. 

Priešais jį į liftą plaukė žmonės. Dvi medicinos seserys, su- 
sikibusios už rankų, gydytojas, lankytojai, maža mergaitė, šau- 
kianti senelį. Kodėl leidžiama, kad būtų tiek kančios? Staiga jį 
užplūdo klausimai. 

— Nemanau, kad čia tilptų dar vienas, - pasakė jam gydytojas. 

— Atsiprašau, - pasakė Maiklas, - mes galime pasispausti, su- 
tilpti. Jūs nustebsite, kiek daug mes galime. 

Mes, jis galvojo ir sakė. Mes. 

Žmonės lifte nervingai susižvalgė, jų žvilgsniai tarsi bylojo: 
įlipo pamišėlis. 

Pagaliau durys užsidarė ir kabina pajudėjo aukštyn. 

— Nereikėjo man jos palikti, - sumurmėjo sau Maiklas. Kad 
ir kaip būtų, reikėjo likti su Džeine. Dabar žiūrėk, kas atsitiko. Jo 
kvailas planas nepasiteisino. Tik be reikalo ją įskaudino. Koks jis 
kvailys! 

Liftas pakilo į septintą aukštą. Maiklas prasibrovė iš jo pir- 
mas, paskui nubėgo pro seselės postą. Sulėtino žingsnius tik 
artindamasis prie 703 palatos. 

Durys buvo praviros. Jis nubraukė nuo suprakaitavusios 
kaktos plaukus ir nusišluostė veidą rankove. Turėjo atrodyti 
ramus ir pasitikintis savimi. Tačiau nebuvo ramus. Atrodė, kad 
jo širdis sprogs. Anksčiau niekada nejuto krūtinėje spaudimo, 
o dabar nežmoniškai spaudė. | 

Pagaliau atidarė duris ir apžvelgė palatą. Prie lovos krašto sė- 
dinti seselė stebėjo širdies monitorių. 

Tai, ką jis pamatė paskui, užėmė kvapą. Užsidengė ranka 
burną, bet vis tiek išsprūdo aiktelėjimas. 

To jis nesitikėjo, visiškai. Tačiau jam tai atrodė prasminga; 
paaiškino viską, kas atsitiko. Šiaip ar taip, išankstinis planas 
buvo. 


Septyniasdešimt ketvirtas 


Ligoninės lovoje gulėjo kai kas kitas. 

Ne Džeinė. Ne ji, ko jis tikėjosi ir bijojo. 

Ten buvo Vivjena. 

Iš pradžių Maiklas nesusivokė, bet paskui suprato, ir viskas 
po gabaliuką susidėliojo. Miršta Vivjena. Jam skirta padėti Viv- 
Jenai. 

Ji gulėjo nejudėdama. Tokios jos niekada nebuvo tekę ma- 
tyti. Jos veidas, nors ir įdegęs, buvo nepaprastai išblyškęs, be 
grimo. Plaukai palaidi, prie šaknų žili. Tačiau atrodė savotiškai 
giedra ir graži. Labai daug kuo panaši į Džeinę, todėl jo širdis 
abiem. 

— Vivjena, — tarė jis. Paskui seselei pasakė: — Aš — šeimos 
narys. Gal leistumėte mums minutėlę pabūti? 

Seselė jam nusišypsojo ir pakilo. 

— Būsiu už durų. Žinote, ją ištiko insultas. 

Vivjena atsimerkė ir į jį pažiūrėjo. Paskui vėl trumpai užsi- 
merkė, tarsi bandydama kažką suprasti. Jis maloniai pasakė: 

— Vivjena, aš čia tam, kad tau padėčiau. Aš - Maiklas. 

Ji atsimerkė, tamsiai mėlynos jos akys nebuvo išblukusios. 

— Maiklas? — paklausė švelniausiu balsu, kokio jis niekada 
nebuvo iš jos girdėjęs. - Džeinės Maiklas? 

— Taip, Džeinės Maiklas. - Jis paėmė jos ranką. - Norėčiau, 
kad galėtum pamatyti, kaip puikiai atrodai, - pasakė jis. - To- 
kia, kokia visada nori atrodyti. Graži. 

— Mano piniginėje yra veidrodėlis, - pasakė ji. 

Maiklas nuėjo ir paėmęs parodė Vivjenai, kaip ji atrodo. 
Tokios pažeidžiamos jos nebuvo matęs, išvydo joje slypintį 
vaiką. 

— Esu atrodžiusi ir geriau. Manau, kad ir blogiau. Argi dabar 
tai svarbu? | 

— Aišku, svarbu, - nesutiko Maiklas. - Gerai atrodyti yra 
puikiausias revanšas. 

Tada ji nusišypsojusi padėjo ranką ant Maiklo rankos. 

— Kur mano duktė? Ar Džeinė čia? - paklausė ji. - Negaliu 
išeiti, kol nepamatysiu savo Džeinės Aukselio. 


Septyniasdešimt penktas 


Ojei būčiau nesugebėjusi galiausiai atsiliepti telefonu ir išgirsti 
beveik nesuprantamai pro ašaras veblenančią Merę Luizą, kad 
kuo greičiau turiu bėgti į Niujorko ligoninę? Padėjusi telefoną 
jaučiausi, lyg būčiau išėjusi iš savo kūno. Vis dar buvo bloga, 
bet pykino mažiau. Buvo silpna ir truputį drebėjo kojos. Ap- 
sivilkau švariais drabužiais, paskui tarsi iš šalies mačiau, kaip 
kažkas panašus į mane skuba į vestibiulį ir sako Martinui: „Pra- 
šau iškviesti man taksi.“ 

Tačiau tai aš išpuoliau iš taksi priešais Niujorko ligoninę, 
nudūmiau prie informacijos staliuko ir sužinojau, kad Vivjena 
Margo guli 703 palatoje. 

Prie uždarytų durų laukė Merė Luiza. Ji pabučiavo mane į 
skruostą ir palingavo galvą. Karlas Fridkinas stovėjo koridoriu- 
je. Jis buvo nuleidęs galvą, bet mačiau jo akyse skausmą. 

— Kai tai atsitiko, Karlas buvo su ja, - pasakė Merė Luiza. 


Kaip tik tada atsidarė motinos palatos durys ir moteris baltu 
chalatu paklausė, ar aš esu Džeinė. Ji prisistatė esanti motinos 
neurologė. 

- Jūsų motiną ištiko insultas, - maloniai paaiškino ji. - Tai 
įvyko vakar teatre. Ji jūsų laukia. 

Linktelėjau, stengdamasi neverkti, bandžiau būti narsi, ko- 
kios manęs Vivjena tikėjosi. Bet eidama į palatą visa drebėjau. 

Motina atrodė labai išblyškusi, labai maža, visiškai nepanaši 
į save. 

O šalia, laikydamas jos ranką, sėdėjo Maiklas. 


Septyniasdešimt šeštas 


Maiklas pažvelgė į mane, vos pastebimai linktelėjo ir supratin- 
gai šyptelėjo. 

— Labas, - sušnibždėjo jis, - pasikeiskim vietomis. 

Jis atsistojo, o aš atsisėdau ant kėdės šalia Vivjenos. 

— Labas, mama. Čia Džeinė. Aš čia. 

Motina pasuko galvą, ir mūsų akys susitiko. Ji sunkiai kvėpa- 
vo. Pamaniau, kad nori kalbėti, bet negali, ko anksčiau jai nete- 
ko patirti. Buvo nepasidažiusi, be tobulos šukuosenos. Vilkėjo 
paprastais ligoninės marškiniais — iš to galėjau spręsti, kad jai 
labai bloga. Jei jai būtų buvę bent kruopelytę geriau, ji tų marš- 
kinių nebūtų vilkusis. 

Atrodė, kad ji manim apsidžiaugė. 

Pasislinkau prie jos arčiau. 

— Ką, mama. Ką nori pasakyti? 

Pagaliau ji prabilo, jos balsas būvo švelnus ir malonus. 

— Aš tau buvau griežta, Džeine Aukseli. Suprantu, - pasakė 
i. Paskui ėmė verkti. - Atsiprašau. Labai atsiprašau. 

— Nieko tokio. Viskas gerai, - pasakiau jai. 


Nuo o 
a 

— Bet norėjau, kad tu būtum stipri. Kad tau nereikėtų, kaip 
man, būti tokiai šaltai, kietai ir veidmainei. Kad nepavirstum 
Vivjena Margo. Būtų siaubinga. 

— Prašau nekalbėti. Tik laikyk, mamyt, mano ranką. 

Ji nusišypsojo. 

— Man patinka, kai vadini mane mamyte. 

Visada man sakydavo, kad negali to pakęsti. 

Paėmusi mano ranką, paspaudė. 

— Ačiū Dievui, Džeine Aukseli, esi nė trupučio į mane nepa- 
naši. Tik tokia pat sumani. Todėl tau dar geriau seksis. Bet tu 
visada būsi gera. Būsi Džeinė. Darysi viską savaip. 

Girdėdama tokį pripažinimą, negalėjau sulaikyti ašarų, aša- 
rų, kurias slėpiau daugelį metų. 

— Maniau, kad būdama į tave nepanaši labai tave nuvyliau. 

— Oi, Džeine Aukseli. Ne, ne, ne. Niekada. Nori, pasakysiu? 

— Ką? 

— Tu esi vienintelis žmogus, kurį aš kada nors mylėjau, vie- 
nintelis. Tu - mano gyvenimo meilė. 

Jos gyvenimo meilė. 

Nuo ašarų man peršėjo akis, skaudėjo gerklę ir krūtinę, o 
mano motina atrodė ramybės įsikūnijimas. 

Paskui pagalvojau: tai štai kaip? Po tiek metų scenos darbi- 
ninkų barimo, rėkimo ant sekretorių, kovų su investuotojais. Po 
dešimtmečių rikiuojant tarnaites, vairuotojus, maisto ir gėrimų 
tiekėjus ir dekoratorius. Po daugybės dizainerių kurtų suknelių, 
tūkstančius dolerių kainavusių batų. Po visų kelionių į Paryžių, 
Londoną, Bankoką ir Kairą. Štai kaip viskas baigiasi — trapi mo- 
teris ligoninės lovoje. Mano motina ir aš. Pagaliau kartu. 

— Eikš arčiau, Džeine Aukseli, - paprašė ji. - Aš neįkąsiu. 
Tikriausiai ne, - pridūrė silpnai šyptelėjusi. 


JAMES PATTERSON 0 SEKMADIENIAI PAS TIFANĮ 237 


Pasilenkiau taip arti, kad mūsų veidai beveik lietėsi. 

— Turiu prašymą. 

— Žinoma, mama... mamyte. Ko nori? 

— Dėl Dievo meilės, pasirūpink, kad mane palaidotų... su ta 
naująja Galjano brokato suknia. Ne juoda. Su juoda atrodau 
siaubingai. 

Negalėjau nenusišypsoti. Ji buvo Vivjena iki galo, ištikima sau. 

— Galjano, - pasakiau. - Pasirūpinsiu. 

— Ir dar vienas dalykas, Džeine. 

— Koks? 

— Tuirgi per laidotuves nevilkėk juodai. Jūoda spalva dauge- 
lį žmonių plonina. Bet kažkodėl tu su juoda per pečius atrodai 
truputį stamboka. 

Nusišypsojau plačiau. 

— Gerai, mamyt. Vilkėsiu rožinę. Kaip tik turiu tokią suknelę. 

— Tu nepakartojama, - pasakė motina. - Visada buvai tokia. 
Rožinė suknelė per laidotuves. Būtinai apsivilk. 

Pažiūrėjau į Maiklą. Dabar jis taip pat šypsojosi. 

Motina užmerkė akis, jos kūnas sudrebėjo. Nenorėjau jos 
netekti. Savo mamytės. Pagaliau ji buvo mano mamytė. 

Maiklas atsistojo ir nuėjo prie kito lovos krašto. Aš laikiau 
jos ranką. Maiklas laikė kitą. Tai - pabaiga, ar ne? Viskas vyko 
per greitai ir per staiga. 

Pasilenkusi pabučiavau Vivjeną į švelnų, lygų skruostą. Ji nu- 
sišypsojo ir vėl atsimerkė. Nežymus galvos krustelėjimas pasa- 
kė, kad ji nori manęs arčiau. 

— Džeine, vienintelis bjaurus dalykas mirštant yra pasakyti 
tau sudie. Aš tave labai myliu. Sudie, Džeine Aukseli. 

- Sudie, mamyt. Ir aš tave labai myliu. 

O paskui motina mane paskutinį kartą pabučiavo, kad ją am- 
Žinai prisiminčiau. 


Septyniasdešimt septintas 


Kaip ji ir norėjo, Vivjeną palaidojome su Galjano suknele. At- 
rodė gražiai. Apskritai visos laidotuvės buvo iškilmingos ir jau- 
dinančios. O kaipgi kitaip? Vivjena jas iš anksto suplanavo iki 
mažiausių smulkmenų. 

Aš vilkėjau rožinę suknelę. Ivo Sent Lorano rožinę. 
“Mišios, aišku, buvo laikomos Šv. Baltramiejaus bažnyčioje 
Parko aveniu. 

Du pianistai pagrojo Bramsą be mažiausios klaidelės, tarsi 
prie jų būtų stovėjusi Vivjena. Paskui solistas padainavo melo- 
dijas iš mano motinos pastatytų miuziklų. Porą kartų susirin- 
kusieji dainavo drauge. 

Galiausiai, pasibaigus mišioms, labai šiltą pavasario dieną 
mes visi stovėjome ir dainavome mano motinos mėgstamą 
dainą Jingle Bells. Sunku tuo patikėti, bet daina puikiai tiko. Ta- 
rytum ji būtų žinojusi, kad tiks. Džiaugiausi už ją. Mano moti- 
na pateikė paskutinį savo hitą. 

Einant iš Šv. Baltramiejaus bažnyčios prie limuzinų Maiklas 
man pasakė: 

— Jei būtų pasiūlę kokteilių, tai būtų galėję virsti susitikimo 
su Vivjena Margo vakarėliu. Kaip ir turėtų būti. 

— Man viskas patiko, - pasakiau ir apkabinau jį. - Nes ir jai 
būtų patikę. 

Susirinko visi svarbūs asmenys arba jais apsimetantys. Ne 
tik Elsė, Merė Luiza ir bendradarbiai. Labai garsūs aktoriai, 
režisieriai, scenos darbininkai ir choreografai, dekoracijų sta- 
tytojai ir grimuotojai. Visi atvyko pagerbti mano motinos ir jos 
laimėjimų, kurių buvo daugybė, įskaitant ir išauginimą manęs 
tokios, kokia esu. 

Tėvas buvo su žmona Ele, o keturiasdešimt aštuonerių Elė 
pagaliau ėmė atrodyti vyresnė negu trisdešimties. O gal pa- 
gerbdama Vivjeną ji tiesiog kukliai pasipuošė. 

Buvo ir mano patėvis Hovardas. Blaivus. Man pasakė, kad jis 
niekada nesiliovė mylėjęs Vivjenos. 

— Ir aš, Hovardai. Aš taip pat, - pasakiau jį apkabindama. 

Prisistatė senas mano motinos kirpėjas, tiesiog Džeisonas. 
Kaip ir Vivjena, jis buvo plastinės chirurgijos tobulumo pavyz- 
dys. Jis padarė mano motinai paskutinę paslaugą. Specialiai at- 
skrido iš Palm Springso į Niujorką jos sušukuoti. 

Pasirodė net Hju Mekgratas. Jis paspaudė man ranką, apka- 
bino lyg buvusią žmoną, pasakė, kad dėl visko labai apgailes- 
tauja. Beveik patikėjau, kol prisiminiau, kad Hju yra aktorius, 
be to, Hju yra šunsnukis. 

Ceremonija Vestčesterio apygardos kapinėse buvo jaudi- 
nanti ir trumpa, taip pat pagal išsamius Vivjenos nurodymus. 
Kunigas priminė, kad gyvenimas labai trumpas, kad už šio pa- 
saulio mums skirtas kitas ir kad Vivjena, be abejo, statys spek- 
taklius danguje. Trumpai, bet gerai pasakyta. 

Ant motinos karsto padėjau vieną rožę. Toks mano stilius. 
Meldžiausi, kad mamytė ilsėtųsi ramybėje. Jei dabar ji pažiū- 
rėtų iš viršaus, matytų, jog viskas praėjo taip, kaip ji norėjo. Aš 
vilkėjau rožine suknele, mamyt! 

Paskui Maiklas paėmė mane už rankos ir mes nuėjome. 

— Mums reikia pasikalbėti, - pasakė jis, o mane nukrėtė šiur- 


pas. 


Septyniasdešimt aštuntas 


Skaisti šilta saulė nušvietė kapines tarsi scenos dekoraciją. Me- 
džių žaluma, mirguliuojančios gėlių spalvos - viskas atrodė 
taip šviežia, lengva ir savo vietoje. Tai kodėl aš drebėjau? 

— Žavinga diena, - pasakiau. 

— Net Dievas nedrįstų gadinti Vivjenos planų, - nusišypsojo 
Maiklas. 

Jis atlaisvino kaklaraištį, nusivilko švarką. Užsikabino jį ant 
smiliaus ir persimetė per petį. Kaip visada ištikimas sau, tikras 
Maiklas. 

— Taigi, žinome, kodėl buvau pasiųstas atgal į Niujorką, - pa- 
sakė jis. - Ir kodėl pajutau, kad man reikia į Niujorko ligoninę, 
ir visa kita. 

Linktelėjau, bet nieko nesakiau. 

— Esu beveik tikras, Džeine, kad atsidūriau čia padėti tavo 
motinai. 

Sustojau ir pažvelgiau į jį. 

— Bet tu vis dar čia. 

Jis nusišypsojo. 

— Atrodo, taip. Jei iš tikrųjų nesu tavo išgalvotas draugas. O 
taip gali būti. 

Niuktelėjau jam į pilvą. 

— Jautei? 

— Uk. Taip, jaučiau. Ir dabar labai dažnai įsipjaunu skusda- 
masis. 

Pauzė. Maiklo žalios akys prisimerkė prieš saulę. 

— Manau, esu čia todėl, kad noriu būti. Ir dar todėl, kad tu esi 
vienintelis žmogus, kurį kada nors mylėjau. Ir todėl, kad nepa- 
jėgčiau tavęs palikti, Džeine. 

Vėl pasisukau į jį kupina meilės širdimi, mes susiglaudėme ir 
švelniai pasibučiavome. Buvo tobula. | 

— Turiu klausimų, - pasakiau, - į kuriuos būtina atsakyti. 

— Nežinau, ar žinosiu atsakymus. Bet pabandysiu atsakyti, 
Džeine. 

— Tai ge-erai. Pradėsiu nuo sunkiausio. Ar tu... kada nors, su- 
pranti, kalbėjaisi su Dievu? 

Maiklas linktelėjo. 

- Taip. Žinoma. Kalbėjausi. Daug daug kartų. Deja, jis man 
niekada nepaaiškino. Jis. Ji. Kad ir kas būtų. Kitas klausimas? 

— Tai tu tiki... 

Maiklas apsidairė. 

- Na, kaip kitaip visa tai... paaiškinti? Pirmiausia mane? 
Arba mus? Snocones, „Pokemonus“, „Simpsonus, Amerikos 
teisingumo sistemą, iPods. 

— Suprantu. Ar tu angelas? 

— Kartais. Bet retsykiais aš tikras pramuštgalvis. — Jis nusi- 
šypsojo ir man mirktelėjo. - Stengiuosi būti doras. 

Treptelėjau koja. Man reikėjo žinoti. 

— Ar tu angelas, Maiklai? 

— Garbės žodis, nežinau, Džeine. Manau, kad esu toks kaip 
visi. Nieko nežinau. - Jis vėl mane apkabino. - Matyk mane, 
liesk mane, - šnibždėjo jis. - Iki šiol mums tai pavyksta. 

Žingsniavome toliau. 

— Maiklai, turiu tavęs paklausti kito dalyko. Jis tikrai kelia 
man nerimą. Ar tu visada atrodysi taip, kaip atrodai dabar? 

— Ypač gražus, labai malonus, netvarkingas? 

— Taip, panašiai. 

— Nori paklausti, ar aš kada nors pasensiu, Džeine? 

— Taip. 

— Tiesą sakant, nežinau. 

— Na, pažadėk ne tik drauge senti. Noriu, kad ir atrodytų, jog 
abu senstame. Tai man būtų labai svarbu. 

— Labai stengsiuosi, kad atsirastų raukšlių, būčiau sukum- 
pęs, vairuosiu didelį juodą Buick. 

— Ačiū, - padėkojau. — Aš darysiu tą patį. O kaip dėl pini- 
gų? - paklausiau. - Iš kur tu gauni pinigų? 

— Tai lengva. 

Maiklas spragtelėjo pirštais. 

Nieko neįvyko. Susiraukęs jis spragtelėjo dar kartą. 

— Keista, - sumurmėjo jis. Vėl spragtelėjo, ir vėl nieko. - Tik- 
rai baisu. Paprastai išlaidoms pinigų gaunu tokiu būdu. Taip 
pat pasikviečiu taksi, kai lyja. 

Jis pabandė dar kartą. 

— Nieko neišeina, - pasakė jis. - Hm-m. Įsipjauti skutantis 
vienas dalykas. Ką gi, teks susirasti darbą. Gal galėčiau būti 
boksininku? 

Niuktelėjau jam vėl į pilvą. 

— Galne. 

Galiausiai uždaviau sunkiausią klausimą, tą, kuris mane la- 
biausiai gąsdino. 

— Ar pasiliksi sa manim, Maiklai? Gal vėl mane paliksi? Tik 
atsakyk. Pasakyk man kartą visiems laikams. Ar taip atsitiks? 


Septyniasdešimt devintas 


Maiklas užvertė akis, ir nuo to man širdyje palengvėjo - tik 
truputį. Paskui jo veidą iškreipė grimasa, jis prispaudė ranką 
prie krūtinės. 

— Džeine? - tarė nustebęs. - Džeine? 

O paskui susmuko ant akmeninio tako, kuriuo ėjome. 

— Maiklai! - atsiklaupiau šalia. - Maiklai, kas atsitiko?! Kas?! 
Maiklai! 

— Skausmas... krūtinė, - pralemeno jis. 

Šaukiausi pagalbos ir, laimė, keletas žmonių po motinos lai- 
dotuvių dar buvo neišėję. Jie atbėgo. 

— Skambinkite devyni vienas vienas! - šaukiau, negalėdama 
patikėti tuo, kas vyksta. - Manau, jam širdies priepuolis. Pra- 
šau paskambinti devyni vienas vienas! 

Pažvelgusi į Maiklą, pamačiau, kad jis prarado spalvą ir smar- 
kiai suprakaitavo. Atlaisvinau kaklaraištį, atsegiau marškinių vir- 
šutinę sagą, ji ištrūkusi nuriedėjo ant tako. Kaip galėjo tai atsi- 
tikti, atsitikti dabar? Galvojau: viskas baigta, pulsiu į isteriją ir iš 
manęs nebus jokios naudos. Neleisiu, kad taip atsitiktų. 

— Maiklai, pagalba jau važiuoja. Greitoji. Laikykis, gerai? 

— Džeine, - sušnibždėjo jis. 

— Nekalbėk. 

Maiklas atrodė toks išblyškęs, toks baisus ligonis, visiškai 
netikėtai, iš niekur nieko. 

— Devyni vienas vienas prisiskambinome, - pasakė vyriš- 
kis juodu kostiumu, kurį atpažinau kaip laidotuvių biuro at- 
stovą. - Jie jau važiuoja. Stenkitės atsipalaiduoti, pone. Geriau 
nekalbėkite. 

— Džeine, - vėl ištarė Maiklas kaip per sapną. - Tavo geros 
akys. 

Pasilenkiau prie jo arti. 

— Būk geras, Maiklai. Ššš. 

Maiklas papurtė galvą, maniau, kad jis nori pasikelti, bet jis 
nenorėjo. 

— Nesakyk taip. Turiu dabar kalbėti. Reikia, kad tu žinotum. 

Paėmiau Maiklo ranką ir dar žemiau pasilenkiau. Dabar mus 
supo būrys žmonių, bet ant žemės buvome tik dviese. Tik mes. 
Kaip visuomet. 

Švokščiančiu balsu Maiklas šnibždėjo: 

— Daug metų meldžiausi, kad vėl tave pamatyčiau... suaugu- 
sią. Meldžiausi, kad taip atsitiktų, Džeine. Daug apie tai gal- 
vojau. Norėjau, kad tai įvyktų. Ir įvyko. Kažkas išklausė. Ar ne 
nuostabu? 

— Ššš, — tildžiau, jausdama plūstančias į akis karštas ašaras. 

Bet Maiklas nenorėjo nutilti. 

— Tu tokia nepaprasta, Džeine. Ar tai supranti? Supranti? 
Man reikia žinoti, kad supranti. 

— Taip. - Linktelėjau ir pasakiau tai, ką jis norėjo girdėti: — 
Aš girdžiu. Aš - nepaprasta. 

Tada Maiklas nusišypsojo ir minutėlę atrodė toks kaip anks- 
čiau. Jo šypsena buvo nuostabi: šilta, maloni, mylinti. Ta šyp- 
sena lietė mano širdį, palietė ją, kai buvau dar vaikas. 

— Neturėjau supratimo, kaip tave mylėsiu... ir kaip bus gera, 
pasakė jis. 

Jis stipriai suspaudė mano ranką. 

— Aš tave myliu, Džeine. Aš tave myliu. Žinau, kad sakiau, 
bet noriu sakyti vėl. Aš tave myliu. 

Paskui jo akyse pasirodė ašaros. 

— Ne taip jau ir blogai, — ištarė jis, keistai šyptelėjęs. 

Tada Maiklo akys užsimerkė. 


Aštuoniasdešimtas 


Dabar turiu jums pasakyti, kad tai, kas atsitiko paskui, negalėjo 
atsitikti, suprantu, jog žinant, kas jau atsitiko, tikriausiai atro- 
dys beprotiška. Tačiau štai kaip buvo. 

Greitoji pagalba nuvežė Maiklą į Šiaurės Vestčesterio ligoni- 
nę. Aš sekiau paskui policijos automobilį. Labai malonus dakta- 
ras Džonas Rodmanas man pasakė, kad užsikimšo visos keturios 
Maiklo širdies arterijos ir kad jam tuojau pat reikia daryti angio- 
plastinę operaciją. Širdies operacija visada teikia vilties. Gydy- 
tojas norėjo žinotį apie Maiklą tokių dalykų, kurių aš nežinojau, 
pavyzdžiui, kiek jam metų, ar anksčiau turėjo bėdų su širdim. 

Paskui daktaras išėjo, o aš likau viena laukiamajame. Netru- 
kus į jį ėmė plaukti žmonės, susijaudinę ir sunerimę, kaip ir aš. 

Dabar prasideda tikros keistenybės. 

Viena iš kambaryje esančių moterų - gelsvai rusvais plau- 
kais, trisdešimtmetė, iš pažiūros labai simpatinga — pakilo atsi- 
gerti iš fontanėlio vandens, paskui priėjo prie manęs. 

— Ar galima atsisėsti? — paklausė ji. 

Aš abejingai linktelėjau, o ji prisitraukė kėdę. 

— Aš - Maiklo draugė, - pasakė ji, ir aš krūptelėjusi pakėliau 
galvą. Pažvelgiau į jos geranorišką, atvirą veidą. - Mes visi - jo 
draugai. - Ji mostelėjo į kitus laukiamajame, šie sužiuro į mane 
ir maloniai linkčiojo. - Mes tos rūšies draugai. Išgalvoti? 

— Ak. - Netekusi žado dairiausi aplinkui, žiūrėdama į juos, 
paskui į tą moterį. - Mano vardas Džeinė. 

— Taip, žinau. Supranti, Džeine, mes visi mylime Maiklą. 
Kaip jis jaučiasi? Ar žinai, kas jam? 

— Užsikimšusios širdies kraujagyslės, - paaiškinau. - Ketu- 
rios arterijos. 

Moteris pakraipė galvą. 

— Tai... per daug keista. Beje, mano vardas Blaitė. 

— Nieko keista, turint omenyje, ką jis valgo, - pasakiau su 
ironija. 

Ji šyptelėjo. 

— Bet Džeine, mes nesergame, nė vienas iš mūsiškių. Nieka- 
da. Taigi iš tikrųjų keista. Čia vyksta kažkas visiškai netikėta, 
absoliučiai keisti dalykai. 

Aš mąsčiau apie pasmerktą mūsų meilės romaną ir lingavau 
galvą. 

- Jūs nieko nesuprantate. 

Blaitė suėmė mano rankas. Ji buvo tokia miela, tikra draugė. 

— Tikrai suprantu. Maiklas apie tave pasakojo. Jis nesiliauja 
apie tave kalbėjęs. Mes visi pritariam, nors jums nereikia pri- 
tarimo. Niekada nematėm Maiklo tokio laimingo. Tu mums 
patinki, Džeine. 

Taip ir sėdėjome kartu, aš ir Blaitė - mano naujoji išgalvota 
draugė - laukėme, nervinomės, buvome išsigandusios. Paga- 
liau pasirodė daktaras Rodmanas ir žengė prie manęs. Nega- 

lėjau jo veide išskaityti nieko, bet jis tikrai nesišypsojo. Mano 
širdis skausmingai susitraukė, burna išdžiūvo. 

Iš nevilties pasisukau į Blaitę, bet ji papurtė galvą. 

— Daktaras negali mūsų matyti. 

Ak, taip. Žinoma, negali. Aš čia viena, pamišėlė su savo išgalvo- 
tais draugais. Kuriai trisdešimt dveji metai. 

— Džeine, - pasakė daktaras Rodmanas. - Ar galite eiti su 
manim? Keistoki dalykai. Prašom ateiti. 


Aštuoniasdešimt pirmas 


yvo- oo 


racinę palatą. Dar vienas dalykas pirmą kartą - jo daktaras. 
Maiklas niekada nesirgo nė dienos per visą gyvenimą, nie- 
kada nesitikrino sveikatos ir, suprantama, niekada nesigydė 
širdies. Ir štai dar kas: niekada anksčiau jis nebuvo taip be- 
protiškai išsigandęs. 

Ne dėl to, kad mirs - su mirtim daugiau ar mažiau buvo su- 
sitaikęs. Žiūrėjo į ją atsargiai optimistiškai. 

Tačiau jis ką tik vėl rado Džeinę ir nė už ką nenorėjo jos ne- 
tekti. Negalėjo Džeinės prarasti. 

— Labas, - tarė ji, o jis nusišypsojo. Dievino jos balsą. 

— Labas. Tikriausiai atrodau kaip partrenktas lekiančio sunk- 
vežimio. Jaučiuosi panašiai. 

— Kaip žmogus, partrenktas sunkvežimio, atrodai nuostabiai. 

Daktaras patapšnojo Džeinei per petį ir išėjo. Džeinė priėjo 
prie Maiklo lovos, pasilenkusi pabučiavo į kaktą... ir staiga jis 
prisiminė, kad lygiai taip ją bučiuodavo, kai ji buvo aštuonerių 
metų. Jis jai tai priminė. 

— Mes labai panašūs, Maiklai. Aišku, aš prisimenu, - pasakė 
Džeinė ir nusišypsojo. - Sakiau tau, kad niekada tavęs nepa- 
miršiu. 

Paskui jie laikėsi už rankų - keturios rankos susipynė. 

— Tavo daktaras truputį pritrenktas, kad tu labai greitai atga- 
vai sąmonę po narkozės. Pernelyg greitai. 

Maiklas truktelėjo pečiais. 

— Nežinau, kodėl. Bet kas man atsitiko? 

Džeinė vėl nusišypsojo, ir Maiklas pasijuto geriau. 

— Tavo bėda - per riebus maistas, per daug „greito“ maisto, 
kokį valgei dievai žino kiek metų. Bet yra ir gera žinia. 

— Klausau. 

— Tu turi, Maiklai, širdį. Galėjai mirti. Tu - žmogus, Maiklai. 
Tu - žmogus, - jos veidas iš džiaugsmo nušvito. 

— Palauk, ar aš teisingai supratau, — tarė Maiklas, - didžiau- 
sias privalumas būti žmogumi yra tai, kad jis turi mirti? 

— Gyventi ir mirti, - paaiškino Džeinė. - Tačiau tai labai 
daug. Didžiausias privalumas. 

O paskui Maiklas ir Džeinė, nepaleisdami vienas kito, abu 
apsiverkė. 

— Tai, - pagaliau ištarė Maiklas, - kas šiandien įvyko, yra ste- 
buklas. 


Aštuoniasdešimt antras 


Jei jau kalbame apie stebuklus, pasvarstykime štai ką: 

Argi vien todėl, kad gyvenimas yra sunkus ir visada baigiasi 
liūdnai, visos istorijos turi baigtis liūdnai, nors to mus moko 
mokykla ir New York Times „Knygų apžvalga“. Iš tikrųjų labai 
gerai, kad istorijos skirtingos, kaip ir mes skiriamės vienas nuo 
kito. 

Taigi turiu jus įspėti: ši istorija baigiasi laimingai. 

Milžiniški prožektoriai raižo Manhatano nakties dangų, 
žymėdami tikrai svarbų įvykį. Žmonės mojuoja rašikliais ir 
popieriaus lapais, maldaudami aktorių autografų. Policija ties 
Šeštuoju aveniu ir 54-ąja gatve laiko besiveržiančią minią. Tie- 
siog nuostabu. Tikras sujudimas. 

Man suka pilvą, bet aš šypsausi, eidama pro paparacus į kino 
teatrą lyg niekur nieko. Vilkiu raudono atlaso suknelę. Ji ap- 
tempta per klubus, į apačią platėjanti. Bet atrodau gerai ir tai 
žinau. Sakykim. Taip, kaip aš suprantu šiuos dalykus ir kiek esu 
savim patenkinta, - pamažu vis labiau. 

Eidama į savo vietą beveik girdžiu motinos balsą: 

— Ak, Džeine Aukseli, prie tokios iškilmingos suknelės reikia 
geresnių papuošalų. Kodėl nenuėjai į mano saugyklą ir neišsi- 
rinkai ko nors gražaus? Atrodai tokia... neužbaigta. 

Vos garsiai nepasakau: 

— Maldauju, mama, ne šįvakar. 

Įslenku į trečią eilę, visiškai viena. Nieko tokio. Mokėsiu elg- 
tis. Esu suaugusi. 

Paskui pamatau Maiklą. Jis atrodo šauniai, kai šauna tarp kė- 
džių ir sėdasi į tuščią vietą šalia manęs. 

— Suspėjau, - sako jis. 

— Esu tikras nervų kamuoliukas, - sakau jam, lyg nežinotų. 

Jis mane apkabina, ir mano nervai tuojau pat nurimsta. Ap- 
rimsta. Jis jaukus, seksualus, malonus - viskas viename. 

— Na, dabar esu nervų kamuoliukas, beprotiškai įsimylėjęs 
žmogų, kuris gal tikras, o gal ir ne. 

Maiklas kumšteli man į šoną -— pastaruoju metu dažnai niuk- 
simės. 

— Gerai jau gerai, tikras, - sakau. 

Pagaliau šviesos išblėsta ir prasideda filmas. Žmonės salėje 
tuojau džiaugsmingai suūžia, bet aš žinau, kad jie iš studijos ir 
viešųjų ryšių agentūrų, todėl tai nesiskaito. 

- Jiems filmas patinka! - sako Maiklas. 

- Jis dar neprasidėjo. 

Ekrane pasirodo titrai: „Džeinė Margo ir ViMar Productions 
pristato „Ačiū Dievui“ Salė vėl pritariamai suūžia. 

Palinkstu prie Maiklo ir sakau: 

— Kad ir kaip būtų, muzika tikrai pasakiška. 

Smuikai ir negarsūs variniai pučiamieji. 

Labai tinkama įžanga šios gražios, lengvos komedijos pir- 
majai scenai. 

Filmavimo kamera slenka per minią, paskui stambiu planu 
rodo Astor Court restorano staliuką St. Regis viešbutyje. Ši sce- 
na iš tikro buvo nufilmuota St. Regis. 

Prie staliuko sėdi maža, žavi mergytė. Kurį laiką kamera ap- 
sistoja prie jos, leisdama su ja susipažinti. Raudoni kaip obuo- 
liukai skruostai. Kerinti šypsena. 

Paskui kamera slenka į kitą staliuko pusę ir pagauna jos part- 
nerį, gražų vyrą, apie trisdešimties metų. Sunku tiksliai pasa- 
kyti. Tačiau jis tikra žvaigždė. 

— Tai ką užsakom? - klausia jis. 

— Pats žinai, - sako mergytė. 

- Žinau. Kavos ledų su karštu karameliniu padažu. 

Aktorius, atliekantis šį vaidmenį, puikiai tinka. Jis nėra žino- 
mas, aš jį ką tik atradau. Be to, jam reikėjo darbo. 

Tai - Maiklas, vaidinantis Maiklą. Kas gi kitas juo galėtų 
būti? 

Stebiu jį ekrane, laikydama jo ranką salėje, ir mąstau, kad 
viskas gyvenime kažkaip netikra. 

O paskui galvoju - ar neįmanoma įsivaizduoti ar patikėti? — 
kad vyras ir moteris gali kartu rasti laimę trumpą valandėlę, ir ji 
yra viskas, ką mes turime. Viskas, ką turi kiekvienas. 

Manau, taip gali atsitikti. Taip atsitiko man, Džeinei Aukse- 
liui, tikriausiai gali atsitikti ir kiekvienam iš mūsų. 

Beje, kino žiūrovams „Ačiū Dievui“ labai patiko. 


EPILOGAS 


Žemuogės su 
plakta grietinėle 


t* 


Aštuoniasdešimt trečias 


Maiklas sėdėjo Astor Court prie staliuko St. Regis viešbutyje su 
nepaprastai miela ketverių metų mergyte Agata, kuriai labiau 
patikdavo, kai ją vadino Age. 

Agė buvo naujausia Maiklo užduotis, ir nors jis visada sten- 
gėsi daryti su kiekvienu vaiku ką nors nauja, nebandyta, sek- 
madienio popietę negalėjo atsispirti St. Regis. Argi ši vieta nėra 
pilna gerų prisiminimų? 

Padavėjas pastatė prieš jį dubenėlį su meliono rutuliukais ir 
citrinų šerbetą. 

— Nuolankiai dėkoju, - pasakė Maiklas, tarsi padavėjas būtų 
jam padaręs malonę. 

Maiklas taip ir manė, nes padavėjas atliko savo darbą labai 
gerai. 

Padavėjas Agei jau buvo atnešęs desertą: žemuoges su plakta 
grietinėle ant žemuoginių ledų su trupučiu žemuogių marme- 
lado. 

— Tu tokia mergaitė, - šaipėsi iš jos Maiklas. 

— Aš ir esu mergaitė, kvailuti, - pasakė Agė, kuri mokėjo 
nuostabiai šypsotis ir turėjo gražias žalias akis. 

Maiklui kilo pagunda išmokyti ją naujo — Agės ir Maiklo - 
žaidimo, bet susilaikė. Norėjo Agei ko nors dar geresnio - o 
štai ir išsipildė. 

— Age, žiūrėk! 

Į restoraną Džeinė atsivedė jų vienerių metų sūnų Džeką, 
jie ką tik įžengė į Astor Court ir dabar skubėjo per restoraną. 
Džekas rodė į lubas šaukdamas „lem, lem“ - tai jo kalba reiškė 
„lempa“ arba ką nors kita, kas jam labai patinka. 

— Ateina mamytė su Džeku! - sušuko Maiklas, ir jam kaip vi- 
sada iš susijaudinimo dilgtelėjo širdį. Jam taip pasisekė, jautėsi 
toks laimingas, tiesiog palaimintas, turėdamas Džeinę, turėda- 
mas šeimą. 

— Dabar galime žaisti beždžionę viduryje, - nusijuokė Agė. — 
O tu, tėti, būsi beždžionė. Gerai? 

— Gerai, - sutiko Maiklas, — tik šiam žaidimui reikia sviedi- 
nio. Bet aišku, kad aš - beždžionė. Gauruota, negraži, ar ne? — 
Paskui, pasisukęs į Džeinę, nusišypsojo ir sušnibždėjo - tik 
jai: - Pasiilgau tavęs. Visada tavęs pasiilgstu. 

- Ir aš tavęs pasiilgau. Bet dabar aš čia, - pasakė Džeinė. 

— Mes visi čia, keturiese. Ir nėra nieko geresnio pasaulyje. 
Nieko, ką galėčiau įsivaizduoti net slapčiausiose svajonėse. 

Džeinė atsisėdo prie stalo ir pakabinusi šaukštą savo deser- 
to - kavos ledų su karšta karamele - pirmiausia davė paragauti 
šio saldumyno Džekui. 

— Lem! - sušuko mažylis. 

